
För og mat. 


Slått, lauving og mosahenting. 


Fedrifti var fyrr i tidi i større mun enn no den viktugaste 
levevegen i Numedal. Um sumaren var det nøgdi med levemåte 
for fee, sers gode fjellbeite i øvre deil av dalen og bra med heime- 
hamn i dalen elles. Vinterfødsla var det verre med å få skrapa 
til vegar. Det er ikkje fyrr i dei seinste femti år at dei tok til 
med skiftebruk av jordi, og ikkje so lenge sidan nydyrkingi vart 
vidare mun i. Heilt til fram i 1880-åri var det ikkje nemnande 
kunsteng. I hevdesegi frå husi var det noko godför, elles var 
det på skrinna dei laut fara og skrapa etter förstråi. 

I slåtten var det å vera uppe med same ein såg, få seg ein 
matbite og so ut i slåtteteigen. Og kvinnfolki trong vera ute i 
tidar um morgonen, dei med, skulde dei ikkje få for mykje 
uraka. Det var ei syn til viddur dei for yvi med slåtten i den 
tidi, myrar og hagar og slåttebrotar burti alle stader. Um det 
berre stod eitkvart stråe burtetter, so slo dei, og dei som kom 
etter med riva og skulde hente ihop dessa stråi, visste mang 
ein gong ikkje anten der var slegi eller uslegi. 

Ved åttetidi var slåttekarane inne og fekk seg bisk og rende 
litt på ljåane, og so var det utatt og jaga på. Der det va sletta- 
ste bruka dei langjå; men var det steinut laut dei til med stutt- 
orven. Uppi dalen var det ofte so trongt millom steinane der dei 
slo at dei gjekk med ein sopelimkvast i den eine handi og ljåen 
i den andre, tredde limen ned med steinane og hogg i mot den 
i staden for å hogge i stein. 

Leid til klokka 11 um dagen var slåttefolki heime og åt dugurd. 
Det var graut og mjølk. Graut av turka sammale byggmjøl og 

gjerne rjomemjølk attåt. Det let dei um var noko som studde 
ryggen. So kvilde slåttekarane eit par timar, medan kvinnfolki 
gjerne hadde noko anna å fikte med. Etter kvildi drakk dei ein 
kaffekopp med ein matbite attåt. Og so var det utatt. 

Middagen åt dei klokka 4. Det var jamnan kjøtmat. Dei 
koka kjøt og flesk og blodpylse og klubb og ertar og gryn i ei 
suppe. Kjøt og flesk og pylse og onnor suvl vart skifta til kvar, 
det gjorde dei til framanfolk au — dei fekk det dei skulde ha 
på kvar sin braudmole. 

Var det fint ver, laut nokon til med høyingi etter middagen. 
Dei hadde aldri hjul, men berre meiar under høysledane då. Sidan 
tok dei til å setja hjul under bak på høysleden og hadde stubbe- 
meiar framme. 

Slåtten byrja jamnast i femte viko etter jonsok. Slåttekarane 
leigde dei stundom etter dagen; men det vanlege var at dei sette 
burt visse stykke som dei kalla «slåttar» på akkord, eller på 
«forsagt» som dei sa. Det var dalarslåttar, tridalarslåttar o. s. b. 
For det meste gnog dei og slo fælt snaudt. 

Men det auka ikkje snøgt i løa, det var ikkje so store nysane 
med turt høy ein kar slo til dagen um han nytta tidi aldri so vel. 

Til å drygje på det snaude forråd av høy laut dei vera utum 
seg på andre måtar etter föring, og det var helst det eg tenkte 
å fortelja litt um. 


Lauving. 


Dei tok til med lauving fyre slåtten. Då tok dei helst til 
den uvandaste lauvskogen. Dei rispa vier i utrørne av gjorde 
og småosp og or burti skogen — dei vilde ikkje taka til beste 
lauvskogen so tidleg på sumaren, for då sturde han og vart nus- 
trin næste år, og so var ikkje lauve heller komi i full makt fyrr 
lenger utpå. Rispelauve hadde dei i rispeteina. Den var gjord 
av vier- eller bjørkespilkur, var rund, smalast i botnen, vidast på 
midten og drog innatt noko øvst uppe, for då bia lauve best i. 
Uppe og i botnen var teina bundi godt til med vridne bjørke- 

vidjur, og til å bera ho i på ryggen var det vidjufatslar. I øvre 
kanten, på den sida som snudde ut frå ryggen, var ei vidjuhånk 
til å taka i når ein flutte på teina. Desse rispeteinune er forresti 
hendige til noko av kvart og er mykje i bruk den dag i dag. 

Kom dei yvi flekkir med gras med dei for soleis med teina 
å raska og rispa, so lugga dei det med seg upp i teina; det 
kalla dei i øvre dalen å gresja. 

Men det var no fysst i slutten av slåtten og etter at dei for 
ålvor tok til med lauving, å ja og so ha dei no lauvingi å taka 
til i slåtten når det var regnversturar so dei ikkje vilde slå ned 
meir høy. Gjævaste var lauve på ask, rogn og alm der den voks, 
på silju og osp. 

Når ein ask eller rogn eller ei silju stod i gjorde, det dei no 
for det meste gjorde, so tok dei lauve av dei so lengje dei fekk 
bøygt greinine ned og fekk tak i det. Sidan hoggi dei dei av 
eit godt stykke uppå. Der dei hogg tree av, rynde det og skaut 
ut greinir so det vart ein kall av denne leggen som att stod. Det 
stod mykje av slike askekallar, siljukallar, bjørkekallar o. s. b. 
i gjordi alt til i den seinste mannsalderen. Dei vart vyrdsla og 
haldi hand yvi som det skulde vera verdfulle frukttre. Det var 
jamvel «dei som gjødsla desse kallane. Når dei skulde taka lauve 
av dei, so hadde dei ein bjørkestav med ein krok i enden som 
dei drog til seg greinine med, det kalla dei lauvkrok eller bøygje- 
krok. Siljo rispa dei. Det hev me høyrt dei gjorde med ospi au. 
Denne rispingi leita hardt på hendane, og stundom gjorde dei 
seg smokkar og ha på fingane. 

Ask og alm og rogn plukka dei lauve av, so dei ikkje skulde 
øydeleggja knuppane til næste år, og so var dei liksom ikkje 
so gode få rispa heller dei. 

Når greinine på kallane vart altfor store, so dei ikkje fekk 
bøygt dei til seg lenger eller nådd i lauve um dei klauv uppi, 
so vart dei kylte, det vil segja dei snøydde dei for greinir so 
berre den tjukke stomnen stod att. Etterkvart voks det då utatt 
nye greinir og laga seg til ei endå bruskelegare og lauvrikare 
krune, som dei igjen snøydde um nokre år. Stod desse kallane 

i god jord, som dei jamt gjorde, so kunde dei bli hundande 
gamle endå um dei vart kylte gong på gong, t. d. askekallane. 
Men med tidi tærde det no på dei likevel og dei vart rotne inni 
og hole og livskreitine minka etter som den friske stjoren utan- 
på vart tunnare og tunnare. Bjørkekallane kunde au nå ein 
høg alder. 

Kjerringane sprang med desse lauvteinune, løynde seg ofte 
heim i tune med dei so ikkje småungane skulde sjå dei, elles 
kunde dei ikkje sleppe avgarde att. Ofte dragsa dei minste- 
båne med seg og bar det på armane og lauvteina på ryggen 
og sette det på bakken med dei rispa i teina. Var det fin ris- 
ping og dei vart ikkje burthefta med noko anna, kunde dei 
rispe 8—9 teinur til dagen. Det låg lauvsbreidur yvi heile 
tune, og når det vart turt hyste dei det i undelåven, der dei 
tilslutt fekk store stadane med slikt lauv. 

Den lauvskogen dei ikkje kylte eller rothogg, bruka dei gjerne 
å hakkelauve. Til dette bruka dei ein lauvkniv. Han hadde 
eit breidt og tjukt og stødugt blad, noko krumma fram imot 
odden og med ein tange som var svidd igjennom eit treskaft 
og nøydd. På skafte sette dei gjerne ein jarn- eller massing- 
holk i kvar ende so det kunde halde so lengi blade var bru- 
kande. Desse knivane var so tunge og kvasse at ein kunde 
hogge av tjukke greinir med dei. 

Når dei hakkelauva, so heldt dei lauvkniven i den høgre 
handi og lauvgreini i vinstre og sneidde av lauve i små lokkar. 
Dette lauve bar dei au heim i teina og tømde det på tune og 
turka det og hadde det saman med rispelauve, og um dei hadde 
pela lauv, i undelåven. 

Denne lauvstaden i undelåven heldt dei for den beste föring 
dei hadde. Når kyrne hadde bori og skulde ha beste stelle, so 
tydde dei åt undelåven med byttune og stappa dei med lauv, 
og so hadde dei jamnast litt ho som dei hadde lagt for seg 
sjølv og gøymt til kyrne bar, og blanda i noko av den og slo 
på litt vatn og rørde dette ihop — mjøl bruka dei ikkje for 
krøturi då, for mjøl det var folkemat det. Stundom blanda dei 

lauve med agnir i byttune og slo varmt vatn yvi og gav kyrne; 
det kalla dei sørpe. Det var berre dei beste mjølkekyrne som 
fekk so gromt stell. 

So lauva dei kjerv, lauvskjørv kalla dei det i øvre dalen. 
Det var helst bjørk, men au annan lauvskog. Det vanlege var 
at dei då rothogg eller kylte. Kjervingi gjekk for seg på den 
måten at dei hakka av dei grannaste greinine, dei lengste på 
vel alni lange, la dei med toppane til ein kant i ein bundt til 
dei fekk ein passe kjerv, noko større enn eit konnband, og so 
batt dei den ihop med ein passe grov kvist eller vidju, som dei 
i Flesberg kalla binningen. Det var ikkje bra å binde for 
store kjerv, for då bleikna lauve inni, dersom det vart seigt å få 
turka dei — og det var det no ingen som visste på fyrehand. 

Når det var småvoren lauvskog, bjørk, rogn, osp o. s. b. 
gjerne um einannan som det ofte kan vera t. d. i utkantane 
av gjorde, so stakelauva dei. Då hoggi dei toppen og dei lauv- 
rikaste greinine av denna småskogen og batt i kjerv, so det 
berre stod att nokre stakar, difor kalla dei det stakelauving. 
«Dæ va ravinnaste lauvinga, dæ,» sa dei; men det vart ikkje 
noko fint der dei hadde fari med denna lauvingi. Men um 
nokre år hadde det rynt utatt kvistar med fraudigt lauvverk 
— og so kunde dei taka ein ny umgang med stakelauving. 

Kjerva vart rekna i tjug. Var det ein flink kjervar skulde 
han kunna greide 5 tjug til dagen, men då måtte han nok ikkje 
kvile lenge når han var heime til måls. 

Kjervelauve vart mest nytta til föring for sau og geit. Dei 
rekna 5 tjug på kvart småkrøtur til vinteren. Når dei gav 
sauir og geitar kjervelauv, so løyste dei berre upp binningen 
og ha det upp i garden til dei. Når dyri hadde plukka lauve 
av, vart kvisten sanka upp og borin ut og bruka til ved. Sume 
stadir hakka dei upp denna lauvriskvisten og lødde han so dei 
hadde heile kostane som dei bruka til baksteved; men jamna- 
ste brende dei denne kvisten upp under fevassgryta i størrhuse. 
Den finaste lauvriskvisten bledde dei utor og gjorde fjøslimar 


av, dei var so stive og sterke å slite på. 

Når dei kjerva kring gjorde og næraste ved, so bar dei kjervi 
gjerne heim med det same. Dei la dei på marki med toppane 
mot einannan og tok 2 eller 3 i kvar hand og slengde dei yvi 
aksline og bar dei soleis. Eller dei stelde seg til med ein bør- 
svolk, eller risbandsvolk som dei kalla han i øvre dalen, og 
bar kjerven heim i den. Børsvolken var laga av ei nokolite 
grov bjørkevidju som dei hadde røsa og vride i toppenden so 
dei fekk laga til ei sterk lykkje, so la dei kjervi yvi denna svol- 
ken, tok rotenden og smette gjenom lykkja og drog til — og 
slengde byrdi på ryggen. 

Dei reiste gjerne kjerven dei bar heim, upp etter løeveggir 
og innunder her og der og turka han. På sume av dei større 
gardane hadde dei eit serskilt hus til å hyse kjervelauve i. Når 
det var turt, la dei det i stadar som ein legg konn. Der dei 
hadde lauving langt undan garden, hadde dei sett upp lauvløur 
til ha det i, og so køyrde dei det heim på vinterføre. 

Sume stadir lauva dei med dei låg på heimsætrane, og då 
au måtte dei føre det heim på føre um vinteren. 


Mosing 


var seinste utvegen fyrr snøen kom, til å samle föring til vinteren. 
Det var når dei hadde gjort seg ferduge med dei andre onnine, 
i slutten av september og fysstningi av oktober, at dei drog på 
fjelle på mosasanking. Då nista dei seg ut gjerne for heile viko, 
karar og kvende, låg i sæterbuine um notti og for etter mosen 
um dagen. Dei var i arbeid med same det var ljost um meor- 
gonen, og heldt på so lengi dei såg um kvelden. Det galdt 
meir enn elles å nytte vel ut desse dagane i fjelle, serleg var dei 
so heldige å få fint ver. I regnver var det ikkje godt med 
mosasanking, for då vart mosen so klinin og blaut og fraus 
og isa seg til når det vart kaldt og vart tung å føre heim — 
og so var det hutint og kaldt og vondt i fjelle i uver sein- 
haustes. | 

Men det var ikkje godt med mosasanking dersom det hadde 

vori lenge turrver heller, for då var mosen so møyr og muldrin 
at det mols burt mykje av han. Best var det når det hadde 
vori regnver og hadde verast upp att, for då var mosen passe 
råmin. Var det rektig turt ver, laut dei passe på frå morgo- 
nen og utyvi med det var litt dogga. 

Dei var den gråkvite reinsmosen eller kryturmosen dei sanka 
soleis. Og so var det ein annan ein som dei kalla krullmose, 
den var like eins som reinsmosen, var berre litt meir krulla i 
toppane. Det er etter åsane og rantane han veks denne mosen. 
Dei reiv han upp med fingane og raka han ihop med rivur og 
ha han upp i lauvteinur og bar han dit der dei vilde setja lauv- 
stakken, for mosen gjekk det ikkje an å turke som annan föring. 
Stakken såg ut som ei stor høysåte. Dei sette han gjerne på 
ein haug, so han ikkje skulde føykje ned um vinteren, og høvde 
det seg so sette dei han gjerne kring eit tre eller ved ein stor 
stein, men var der ikkje det, so sette dei ei stong midt i stak- 
ken so dei kunde finne han att. Stakkane kunde vera ymse 
storleik på ettersom det var mose å finne i næraste krinsilen. 
Det galdt å stuve mosen mest mogeleg i saman i stakken, so 
tekte dei han til med lyng og kvist og la tilslutt gjerne nokre 
steinhellur uppå, so vinden ikkje skulde få noko tak på han. 

Når myrar og vatn var tilfrosne og det var kome noko føre, 
so køyrde dei mosen heim, eller dei drog han på kjelke. Der- 
som mosen var turrvorin, so var det ikkje so lite bal med å få 
lest eit lass. Dei lødde gjerne so mykje på sleden eller kjelken 
at det nådde uppunder hoko på ein medels stor kar. So la dei 
tett med sveg, smale lange bjørkerislur, rundt heile lasse og 
gjurde til. Dei hadde tvo taug når dei gjurde. Fysst gjurde 
dei til med det eine tauge so mykje dei var god til, og so med 
det andre. Slik skifte dei på med det eine og so det andre tauge, 
til det store høge lasset var knurt ihop so det var ikkje meir 
enn ei alen yvi sleden. 

Men hadde mosen vori rå når dei sanka han og kanskje 
regn seinhaustes og etterpå frost, so tela stakken til so dei 
måtte ha med seg øks og hogge ut flakar og legge på sleden 

og binde fast, når dei skulde køyre han heim. Då var det 
ikkje store lassi dei fekk med seg. 

Heime på garden la dei mosen på låven eller i løa, og tok 
av han der etter som dei bruka. Men var han tela, laut dei 
bera han inn i fjøse og la han ligge der til han tina. So plukka 
dei han rein for jord og kvist og anna rusk. Mange gav då 
kyrne han som han var. Når dei ikkje var vande med anna, 
so åt dei han likso godt då. Men helst gav dei han i byttur, 
slo varmt vatn på og blanda gjerne i noko lauv eller høyme 
og salta litt på detta. Slik byttemat var både kyr og geitar 
svært skoe etter. 

På sume gardar i allfall i øvre dalen stelde dei seg med so 
mykje mose um hausten at dei hadde han attåt til föring heile 
vinteren. Andre tyder berre til mosen i vårknipa. Oftast sette 
dei seg til med for mykje krøtur til vinteren, og når det leid på 
vårkanten, vart det förnaud. So snart snøen tok til renne burt 
på knausar og flæe uppi høgdine, der reinsmosen veks, so drog 
dei dit og låg der og klora isaman mose og slæpa heim. Det 
var eit fælt slit. Og so risa dei og skov bork av osp og rogn 
og annan lauvved. Og det råka dei som henta og stal för au, 
men det var travel greide det med. 

I förverd rekna dei mosen jamnast jamgod med klenvore høy. 
Andre sette han sers høgt. Kjent var det at mjølki var feit når 
ein starva («stulla, stelde») med mose. Fin gamal mann fortalde: 
«Når kyrne hadde bore tidleg på vinteren, sa ho mor til oss, at 
no laut me sjå å få mosen heim frå fjelle, for elles vart det ikkje 
noko rjome på mjølki.» 

Grisemosen eller matmosen er myrk brun. Dei kallar han 
brømose au. Grisenamne hev han fengi fordi han til vanleg 
vart nytta til grisemat. Meni tronge tidir bruka dei han til folke- 
mat — til graut og til brød. Når dei gav grisen han, so måtte 
dei fysst pela han vel rein, og so koka dei graut av han og 
hadde då gjerne i noko mjøl. 

Det var slik arbeid å finne rette matmosen, når dei skulde 
bruke han til folkemat. Han voks helst inni myrkantane uppå 

fjelle. Når dei kom heim med han, so var det no fysst å få 
reinska han vel rein for alt slag ruskeri, og slo so oskelut yvi 
han og let han stande å lute seg eit jamdøgers tid. Etterpå 
vatna dei han ut eit par jamdøger i reint vatn som dei skifte 
fleire vendur. So turka dei han på badstogo eller i ei stor øryte, 
og 50 mol dei han, helst på ei handkvenn. Detta mosamjøle 
blanda dei då gjerne med litt anna mjøl, um dei hadde noko, 
og koka graut eller baka brød av det. 

No fær for det meste både kryturmosen og matmosen stande 
i fred på fjelle for folkehendar. 


Skurden. 


Dei tala um at dei skar frå seg skuregrauten (Dagalid), lik- 
eins i Lyngdal; men skar dei seg eingong til so skar dei grauten 
til seg att (Lyngdal). — Fekk dei vondt i ryggen av skurden, 
so kalla dei det skurebrok (Dagalid). Fær ein vondt i ryggen 
og bli støl og stiv i beini av skurden, bli det kalla skurebuksa; 
beste rådi til å bli kvitt den skal vera å taka sprange utyvi ein 
bratt bakke (Lyngdal). — Trutna ein upp i handleden når ein 
skar, so kalla dei det grepe; det kunde ein sleppe når ein batt 
saman fingrane (Dagalid). For dette bruka dei den rådi at dei 
veiva ulltråd krossvis, under den eine og over den andre fingen, 
mange gongir fram og attende i nett, då fær ein ikkje gripe so 
vidt med dei (Lyngdal). 

Det var ofte stor kapping med å få einkvar til å bli standande 
att «å skjera holme». Høvde det på ei gjente skulde ho få ein 
enkjemann, på ein gut so fekk han ei enkje (Lyngdal). 

Skjer ein åkeren landlaus skal ein koma burt på vatn. Andre 
segjer at det skal bli klent år eller at ein skal bli matlaus (Lyng- 
dal). 

Næste år bli eit godt konnår dersom seinste konnbande vart 
stort. Når han som batt upp konne, fann ubundne band, skulde 
han ha ein settung bær for kvart av den som hadde gløymt å 
binde (Lyngdal). 

Var det padde i åkeren, skremde dei bonni med den og sa at 
det var kjerringi til haugetussen. Ei segn um padda i åkeren 
er slik: 

Det var eingong ei kjerring som dreiv og skar. So sa ho 
det til ei stor trek padde ho råka i åkeren: «Når du bli liggans, 
skæ je vara nærkona di.» Ei tid etter kom det ein framand mann 
til kjerringi og bad ho fylgje honom til kona hans soleis som ho 
hadde lova. Kjerringi visste ikkje av at ho hadde lova noko soleis, 
men mannen var strid so ho laut bli med. Då dei kom fram, 
fekk kjerringi sjå at det var nok ingin annan enn den store 
padda ho hadde råka i åkeren, som var kona hans og som var 
i barnsnaud (Lyngdal). 

Dei var sers vare med å plukke upp kvart akse av åkeren; 
men eg hev tenkt meg det var fordi dei hadde svolti so tidt at 
dei var so redde for maten (Dagalid). 

Når dei var ferduge med slåtten, åt dei skuregrauten; det 
var rjomegraut (Dagalid). 

Dei bledde ut eitt eller tvo av dei follugaste og finaste konn- 
bandi og gøymde til joleband (Dagalid). 


Tresking. 


Når dei var ferdige med alt haustarbeidet på garden, tok dei 
til med treskingi. Det vart då gjerne ikkje fyrr i november, men 
nokon fast dag dei skulde byrja hev eg ikkje høyrt dei hadde. 
Kor lenge treskingi varde, kom mykje an på kor mykje konn dei 
hadde på garden. I Flesberg var det mykje ibruk at dei sette 
holken med gamalost pålag midt nedi konnstaden, og då var det 
vanleg at det skulde vera trekst undan so mykje at den var å 
få tak i til jol. På dei største gardane varde treskingi det meste 
av vinteren. Det var mykje husmennane som trekste. Betaling: 
var til vanleg ei skjeppe konn av tunna, altso åttandeparten av 
det konne dei trekste. I Sandsvær var det 1% settung. Var be- 
talingi i pengar, var det jamnast 8 skilling tunna, altso pålag 
27 øre. Trekste dei for dagen var dagløni 8 skilling på bon- 

dens kost. Ofte hjelptes dei åt i grannlage med tresking — 
gjorde bytesarbeid som dei kalla det — då slapp dei å leige. 

Treskingi gjekk fyre seg på låven. Det hende kanskje dei 
trekste andre stadir au. Dei fortel då um Johan Foss-sætra i 
Svene at han hadde ikkje låve, men so trekste han på ein hålis. 

Låven var midt på løebygningen med tømmerveggir på båe 
sidune og som gjekk heilt nedantil. Det var på ei vis andre 
høgdi i løa, so breid som låven var. Rome under låven kalla 
dei undelåven, det var der dei til vanleg hyste rispelauv, hakke- 
lauv o. s. b. Låvegolve var av breide svære flak og tett og jamt 
for treskingi, og sterkt og stødugt trong det vera, for all avlingi 
av konn og høy vart køyrt inn på låven. På sideveggine var 
det ei stor lang opning, låvebriki, og på bakveggen ein glugge 
med ein lem attfor. Låvedynni snudde alltid mot tune, og til- 
gjenge til låven var etter låvebrui. 

Den eldste treskjemåten, i allfall i fjellbygdine, er vel skryi- 
ting eller skrøfting. Den gjekk for seg på den måten at dei slo 
konnbandi mot låveveggen eller dei hadde ein stor holk (kar) og 
slo konnbandi over kanten på den so konne druste nedi. Elles 
bruka dei denna skryftingi i seinare tid au; sengjehalmen skulde 
helst ikkje vera trekst på annan måte. I Sandsvær, der dei sådde 
mykje rug, hadde dei ein krakk på låven, tok bandi i rotenden 
og slo toppen i krakken. Etterpå banka dei yvi bendilen med eit 
tre som var laga til det. 

Elles var det slim dei trekste med; uppi dalen vart denne reid- 
skapen au kalla flygjil som i Telemark. Det var tvo stavar. Den 
som treskjemannen heldt i, var rund og gjord av hardgran og 
noko lenger enn den andre og kallast handvol og var passe tjukk 
til å halde i. Den dei slo med kallast slagvol, var av bjørk eller 
ask, åttekanta og sterk og stødgjord. Handvolen var ikring 
1,20 m, slagvolen 1 m lang. Elles var storleiken noko avmåta 
etter den som skulde bruke ho. Ein halvvokstring var no best 
tent med ei liti lett ei. Rundt fremste enden på handvolen var 
det skori inn ei rand so der vart som ein hals; likeins var det 
gjort i den motsvarande ende av slagvolen, eller so vart det bora 

hol i den. Endane vart bundne saman med ei vidju eller ei reim. 
Men ingenting var no betre til dette enn åleskinn, for det var 
so sterkt. Samanbindingi måtte vera so rom at det snudde på 
halsen når dei banka. 

Treskingi var karmannsarbeid, men det hende nok det var 
kvinnfolk au som trekste. Treskjemannen bruka lang dag. Oftast 
var han på låven klokka 4—5 um morgonen. Til å sjå med 
hadde dei tyrispikar som dei ha liggjande på ei steinhelle, eller 
so hadde dei ei lykt med eit talgljos i hangande på ein nabbe 
til å lyse. På den myrkaste tid av vinteren trekste dei med ljos ut- 
etter kvelden au. 

Det mest vanlege var at det berre var ein som trekste. Men 
ofte var det tvo au, det kalla dei partresking. Dei stod då imot 
einannan, den eine gjekk fram og den andre baklenges etter som 
dei banka. Denne bankingi høyrdest frå låve til låve i heile 
ørendi i taktfaste slag frå morgonen tidleg vinteren utyvi. 

Det fysste dei gjorde når dei skulde taka til med treskingi, 
var å gjera reint på låven. Det måtte gjerast vel, so ein ikkje 
fekk jord eller ruskeri elles i konne. 

So la dei konnbandi side um side i ein noko avlang ring med 
rotenden ut mot veggine. Det kalla dei eit unnlag i Flesberg, 
i øvre dalen kalla dei det eit onnlag. Når dei byrja treskje på 
bandi som var framlagde, slo dei på toppen og inn til bendilen 
— det kalla dei i Flesberg å foppe unnlage. Bendilen vart slegin 
upp og av med slio. Det gjorde dei på den måten at dei slo til 
bendilen med uttarste enden av slagvolen, og det kalla dei å reka. 
Men det skulde ikkje liti øving til å løyse upp bandi på denna 
måten, og difor var det mange som gjorde det med hendane. I 
Sandsvær lydest det at dei skar upp bendilane og raka dei inn i 
ringen og banka på dei når dei hadde trekst bandi på den eine 
sida. 

So var det å snu bandi. Øvde treskjemennar gjorde det au 
med slio, men dei som vanta handelag eller var lite øvde snudde 
dei med hendane. Var det tvo til å treskje so gjekk den eine 
baklengjest fyre og snudde, og den andre gjekk etter og banka. 

Dei heldt det elles gjævt at treskjemannen banka bandi attanfor 
bendilen au, det kalla dei å møykje halmen, som på den måten 
vart mjukare og betre og laglegare til föring. 

Når konne var trekst or eit slikt unnlag, raka dei halmen 
varsamt av, riste han med ein tregaffel, laga av ein passe tjukk 
granstav med ei sjølvvoksi kluft i enden so det vart tvo kløar 
på han, og kasta so halmen upp i den andre løa, eller inn på 
ein av skålane på kvar side av låvebrui. I Sandsvær batt dei 
mykje rughalmen saman i rughover dei kalla og bruka til å tek- 
kje yvi kolamilune med. 

Konn og agnir vart etterkvart skota i ein haug mot innste 
veggen på låven med låvereko; det kalla dei dråså, dråsånn, i 
Flesberg og Sandsvær, i øvre Numedal viste, vistinn. Byggdrå- 
sånn laut takast att og bankast noko meir på, so dei fekk av 
snerpa; dette kallast å fine. Dråsån vart då lagt i ein avlang 
haug frampå golve og farin yvi att med slio. Eller au let dei 
dråsån av fleire unnlag ligge til det vart ei passe tjukk flo, og 
so tina dei han fyrr dei skota han undan, men dette vart mindre 
bruka. Havre og rug og kveite trong ingo tining, for det var 
det ikkje noko snerpe på. 

Dei trekste eitt konnslag i venda, og etter kvart slag gjorde 
dei låven rein. 

Når bygge var trekst og tina, so såla dei dråsån. Til dette 
bruka dei dråsåsåle. Det var rundt og kring meteren i tvermål 
og 20—25 cm høgt på sidune. Botnen var fletta av tunne bjørke- 
flisar, soleis at det vart fullt av små firkanta hol, pålag 1 cm 
lange og breide. Dei passa på um våren i sevjetidi og fann seg 
ei rektig rak og vokstin bjørk, fletta næver og bork av, skar ei 
liti skoru med kniven og losa til ei tunn flis og drog av med 
fingane. Slike remsur eller reimar som dei kalla dei, kunde dei 
få stutte eller lange etter som dei hadde bruk for dei. Sidune 
på såle var laga av ein tunn furuspon som var kløyvd til og 
spikka eller gnavla og høvla, til han var so tunn som dei mest 
kunde få han og bøygd ihop so han vart rund og med endane 
noko umeinannan og sauma saman med ei tægjerot. Til denne 

sidetrjosken var so botnen bundin. Under botnen var det pinna 
til ei bjørkekluft soleis at det vart tvo armar på den eine sida 
av såle, ein til kvar hand, og på den andre sida ein arm Som 
det var hoggi nokre skorur i på underkanten. Den eine armen 
med skorur i sette dei inn i eit hol i låveveggen eller la han inn 
på låvebriki, og so heldt dei i dei tvo andre armane og stod og 
drog såle ut og inn so det riste i det, og konne draus gjenom holi 
i botnen på såle, medan halmstubb og agnir vart liggjande att. 
Når alt konne var såla or, tømde dei halmstubb og agnir or 
såle og fylde det att med dråså. Slik heldt dei på so gauven 
stod til dei hadde såla heile dråsåhaugen. Dermed var konne 
ferdigt til å kastast. 

Når dei skulde til å kaste, so skota dei den såla dråsåhaugen 
framimot låvedynni. So måtte dei røkja etter kva kant vere stod 
av, stod verdraget inn låvedynna måtte dei lata att den og ha 
upp gluggen på bakveggen, stod verdrage inn gluggen måtte dei 
stengje att den og setja låvedynni på ein glutt — elles såg dei 
ikkje til med kastingi heller. Det dei kasta med kalla dei kaste- 
skovel og var gjord av gran eller furu og stundom au av lauv- 
ved. Blade såg ut som eit rokublad, men var mykje mindre og 
hadde ein kuv midt etter i lengdeleidi so konne skulde skilja seg 
betre når det for i vere av skovlen. Skafte på skovlen var ikkje 
lenger enn eit passe nevatak for ei stor arbeidshand. Dei sat 
på ein litin skammel eller ein stabbe framved dråsåhaugen og 
kasta. Låveskammelen var ofte noko på gjerd som ein hestesko 
og med tri bein under. So tok dei noko av dråsån på skovlen, 
dei måtte ikkje taka han full, og snudde med andlite mot dynni 
og kasta det med eit kvast tak yvi aksli imot bakveggen på låven. 
Det konne som var tyngst, gjekk lengst og vart liggjande etter 
veggen og vart kalla veggeranna, veggjeronni, og var best og 
vart halde for seg sjølv og gøymt til såkonn. Agnir og halm- 
stubb 0. dl. datt no ned tett ved kastaren, og det lettaste konne 
vart liggjande næraste agnehaugen att og vart kalla lettekonm 
Når ein hadde kasta eit bel, laut ein jamne undan agnine med 
riva so dei ikkje kom ihop med konne att. Det lage med konn 

som vart liggjande på låvegolve millom veggeranna og lettkonne, 
vart meste mengden og vart ofte kalla matkonne, for det var det 
dei turka og mol til mat. 

Når heile dråsåhaugen var kasta, so var det å sere konne 
etter godleiken, ha det i sekkir eller hitir og bera det åt budi 
og tøme det der i store konnbyrur, der det var å taka til etter 
som det trongst. Men det var mange som var i knipe for mat 
i gamal tid. Sume av dei freista berge seg med å stela. Dei 
bora hol gjenom bugolve og botnen i byrune, rende i sekk eller 
hit og drog iveg med. Ein kan enno sjå slike tjuvehol i budgolvi. 
Til å verja seg mot slikt tjuveri, la dei steinhellur under konn- 
byrune, det ser ein jamt i gamle budir. 

Dei som gjorde treskingi pynteleg ifrå seg, tok dåvisst lette- 
konne eit tak i dryftetroge fyrr dei bar det åt budi. Dryftetroge 
var på skap som eit anna stort trog, hola ut av ein bjørkeklovning 
og arbeidt so tunt og lett som det let seg gjera når det skulde 
halde. I botnen var det felt inn ei blekkplate som gjorde heile 
djupaste botnen og var full av småhol, berre so store at ugrasirø, 
melle og anna rusk gjekk igjenom, men ikkje konne. Dei tok 
då ein passe dank i troge i venda og riste og skok og kasta på. 
Um det var noko halmstubb og agnir att so var det lett og samla 
seg uppå so ein kunde fløyte det av, då hadde ein gjerne ein 
vott på handi, for då gjekk det finare med denna fløytinga. 
Ugrasirø o. dl. druste ned. Elles bruka dei å dryfte konne når 
dei hadde turka det på badstogo. 


Fysste kar eller kvende som kom til gards på nyåre og som 
ikkje hadde vori der i tidi frå joleftaen til nyttår, vart anten låve- 
mann eller låvekjerring. Men då måtte dei der på garden ha 
trekst litt på det nye år. 

Det var merkje på godt år når det var mange fuglar i konn- 
bande joleftaen og fysstedags-morgonen. 

I -myrkingi joleftaen og nyårseftaen skulde kyrne ha kvar sitt 
havreband. 

Turking. 


Når konne var trekst og kasta og stelt, måtte det turkast. P: 
kvar større garden var det ei badstoge dei gjorde dette på. Midt 
på golvet i badstogo var det mura upp ein omn av gråstein, som 
dei ha til å heta upp badstogo med. Desse badstogune var upp- 
haveleg bruka til det som namne au segjer — å bade eller lauge 
seg (gln. badstofa). Til dette bruke heldt og badstogune seg i 
Setesdal heilt til fram mot midten av 1800-tale, men i Numedal 
var det slutt med dette lenge fyrr, sovidt eg kan skyna. Fi tid 
var badstogo bruka både til badstogu og til å turke konn på, ei 
slag yvigongstid. 

Badstogo stod noko frå dei andre husi på garden for elds- 
fåren og var timra upp. Dynni var på eine tverrveggen og 
snudde mot tune. På denne veggen var det bygt ut ein skut der 
dei heldt til um hausten når dei arbeidde med line, braut det 
og bruka skokukniven på det. Her hadde dei au standande turr 
ved til å elde badstogo med, og denne skuten var elles til å setja 
frå seg eit og anna i. Det var alltid jordtak på badstog'o, det 
var tryggaste for varmen det, og so var no det dei vanlege taki 
frå gamalt. På den bakre tverrveggen var det ein glugge. I 
den eldre tid då huse vart bruka til badstogu, var det ein glugg 
i take (gln. badstofugluggr), so røyken slapp ut. Når dei bada 
(lauga) seg på badstogo, so heta dei upp omnen og slo vatn 
på han so det vart fullt med vasseim, og so låg dei nakne på 
benkine og sveitta og baka seg i eimen og piska seg med bjørke- 
ris. Etterpå hadde dei um sumaren ein dam som dei vaska seg 
i, og um vinteren flaug dei ut i snøfonni og velte seg. 

På båe langveggir var det breide benkir til å ligge på når 
dei lauga seg, og som dei la konne på når dei turka det. Etter 
framsida på benken var det ei list so konne ikkje skulde renne 
utyvi, og ei loku ein kunde taka or når ein skulde taka konne 
av benken etter det var turka. 

Dei la ei flo med konn på badstogbenken når dei skulde turke. 
Dei la turka tunn eller tjukkare etter som ho skulde gjerast fort 

ferdig eller som dei hadde mykje konn til. So fyra dei upp i 
omnen og tok ut dotten i bakgluggen so den verste røyken kom 
ut med dei arbeidde inni der. Når fyringi var komin i full 
gang, sette dei dotten i bakgluggen att so ikkje vermden skulde 
fara ut. Som det leid på nokre timar, la dei i eit nytt eldsmål, 
og soleis elda dei meir eller mindre hardt etter som dei vilde ha 
turka snøgt ferdig og etter som ho var tjukk til. Av og til laut 
ein røre i konne. Etter ein 2 eller 3 dagar var då konne turka. 
Når dei skulde prøve um konne var passe turka, so beit dei i 
det, og rauk det då tvert av so var det turka nok. Elles kjende 
dei no det berre med å røre i det, dei som var noko kunnige. 

Var konne turka ferdig, so hadde dei det i hitir eller sekkir 
og bar det på kvenni. Her hadde dei det i eit sål og reinska det. 
Dei gnudde det, rista det, bles i det og plukka or um det slong 
att halmstubb og slikt, og so tømde dei det upp i kvenneteina. 
Dei la mykje arbeid på å få konne so reint som mogeleg fyrr dei 
mol det. 

Hadde dei no ikkje badstogu, eller dei vilde få mala litt i ei 
snøggvende, so turka dei konne på gryta. Dei hadde då ei stor- 
vorin gryte helst, heta den so passe upp og stod der og rørde i 
konne til det var passe turt. 


Maling. 


Liksom det på kvar garden var ei badstoge, so var der ei 
kvenn, sosant det då fanst ein bekk nokonlunde i nærleiken som 
i all fall i flaumtid var so stor at han orka snu ei kvenn. Og 
sume stader hadde dei kvennevatn åre rundt, og dit laut dei då 
ty med mellen sin når dei i eit knipetak ikkje fekk mala heime 
— eller dei ikkje hadde kvenn sjølve. 

Kvemnhuse stod på høge laftsteinar so det var rom under 
golve for kvennekallen og demma, og soleis at ikkje vatne gjorde 
ugagn inni kvennhuse. 

Kvennekallen var ein grov stokk som stod upp og ned, og 
denne stokken kallast bussen. I nedre enden på bussen var pig- 








gen, ein grovvorin jarnbolt, drivin inn. Denne piggen sveiv I 
fraukjista i eit jarnstykke. Bussen var gjurd med jarnringar i 
båe endar. Innfelde i bussen var fjørine som vatne tok tak i og 
snudde kallen rundt so vasspruten stod. 

Konne vart male millom kvennesteinane. Det var understei- 
nen og øvresteinen. Understeinen låg fast på lunnen. Øvrestei- 
nen var festa til kvennekallen ved sigle og sveiv rundt med den. 
Midt i øvresteinen var det eit rundt hol, kvennauge. 

Ovanum kvennhuse var kvennedammen. [frå den gjekk 
kvennesløkje eller renna bratt ned til kallen. Kvennesløkje var 
oftast av ein einaste uthola stokk. Nedst i sløkje var demma 
som ein kunde stengje av eller setja vatne på kallen med ved ei 
stong inni kvennhuse. 

Uppyvi kvennesteinane var feina som dei tømde konne, som 
skulde malast, uppi. Det var ei firkanta kasse, vidaste upp og 
smalna ned. Underdeilen av teina hekk laus i nokre krokar. 
Upp i denne lause underdeilen stod ein granstav som med ned- 
ste enden slipa ned på kvennesteinen når den gjekk rundt. Den 
ujamne yviflata på steinen gjorde at denne staven riste og skok 
i den lause nedre deilen av teina so konne rann ned i kvennauge. 
Denne staven kallast difor skaktein. I den nemnde underdeil av 
teina var ei loku med ei reim i som var festa i ein pinne I eit 
hol. Når ein vreid på den pinnen, kunde ei flytja loko upp og 
ned etter som ein vilde og soleis stille konne på kvenni. På 
denne måten vart kvenni mata. 

Millom kvennesteinane var det eit lite rom. Dette rome var 
størst nærast kvennauge og tok etterkvart av ut imot kantane; 
aller uttarst vart mjøle finmale. Det rome nærast kvennauga 
kalla dei grauperome, for der vart konne graupa, grovmale. Male- 
flata på kvennesteinane måtte vera gruvlut og ujamn. Vart dei 
slette, fekk kvenni mjølband, slepte ikkje mjøle. Då måtte dei 
hoggast. Det gjorde dei med ei hakke, som var pålag som ein 
hamar med skaft på. Hakka hadde bane som ein hamar på den 
eine sida og hakke på den andre. Dei måtte reise kvenni når 


ho skulde hoggast. Det var ikkje arbeid for næmingar å stelle 

kvenni, men dei som var vane med det gjorde det handfritt og 
lett so det var reint rart å sjå. 

Var konne råbørje, ikkje turka skikkeleg, so kunde det hende 
det kladda seg til ei kake, og då sa dei at kvenni mol leiv. Då 
var det ikkje moro vera myllar, for då skok og riste kvenni so 
ein kunde tru ho flaug av sigle kva tid det var. Då var det best 
ein fok av vatne So snøgt ein kunde. 

Mjøle vart kasta i gauvevis undan kvennesteinane på fram- 
sida og ned i mjølbøre eller mjølkassa. So hadde dei ei skotu 
som dei auste det upp i hiti eller sekken med. 

Det hende eit og anna ved desse gamle gardskvennane. Her 
er ei 2—3 sogur: 

I Svene var det ein mann som låg i daskelag med tvo kjer- 
ringar — den eine heitte Mari Mogen og den andre var Gunhild 
Sunde. So var det ein kveld han var på kvenni og skulde mala. 
Men kvenni gjekk so tungt at det var ikkje meir enn ho sveiv, 
og so sa ho: «Ma-ri Mo-gen, Ma-ri Mo-gen, Ma-ri Mo-gen.» 

So letta han upp kvenni noko. Men då snudde ho so fort at 
det var ei gru, og so sa ho: «GunnillSunne, GunnillSunne, Gun- 
nmillSunne!» Det gjekk like so det snert. 

Mannen lika seg ikkje i kvenni den kvelden, men totte det 
var tryggast å fara heimatt. 

. Jul Dusterud i Lyngdal var myllar ved Kjølåskvenni etter 
han var noko gamal. Det var no so ei rakle denna kvenni. I 
Bjørkeset, grannegarden, hadde dei so mykje geitar, og dei var 
uppe ved kvenni au stundom. So var det ein gong med Jul låg 
der og mol at han kom i slik «fristels» — det var ordtøke hans 
det. Heile geitedrifti kom rekkjande og skulde gange yvi sløkji; 
men so var det ei av dei som datt fil, og ho gjekk beit mot kvenn- 
husveggen og slo seg spent ihel. Og der vart ho standande fast 
og stengje vatne, so spruten stod innigjenom dei gapande veg- 
gjerivjune og beint i mjølbyrune so det skvala, og «alt det mjøle 
vart upp i graut» som det stend i visa. Folk bar derifrå i byttur 
og spann, og sume steikte vaffel av denna røra og sume gav 
krøteri av ho. 

Ei onnor vende hadde det komi ein hesteskosaum under kvenni. 
Då vart Jul i «fristels»; han tenkte plent kvenni hadde floge 
på han, sa han. Det var gamle tunnslite kvennesteinar og so 
lette at han hadde loti nagla fast ein utslitin kvennestein uppå. 
og den kalla han riaren. So hadde det komi noko i ustell, og 
han Jul låg på fire uppå riaren og skulde greide på dette. Då 
veit han ikkje av, fyrr kvenni tok til svive og han sveiv med — 
og vart i verre «fristels» enn han nokon gong hadde vori. — 
Sidan kalla dei honom Riaren. 

Fønnerudkvenni i Svene var namnspurd. Ein mann uti bygdi 
der dei kalla Ola Mindre kom dit med ein skvank han vilde få 
mala for seg. Men so sa Fønnerud'n han hadde ikkje tid då. 
«Du kjem nå te mala i kvell likevæl,» sa Ola. Då tok Fønne- 
rud”n og reiv ned demma, og kvenni stana. Men so byrja ho å 
gange av seg sjølv att, vrangsøles. «Du får dra oppatt demma, 
så kann dæ henne ho stanar,» sa Ola. Han so gjorde; men då 
tok ho til å svive so fort at ho var ferdig til å fluge av sigle, 
og det rare var at ho gjekk vrangsøles då au. 

Ho gjekk so ille konne den Fønnerudkvenni, fortel dei. Ein 
kunde bera mjøle heimatt i børsvolk, sa dei. Han Ola Strykopp 
var der og mol eingong. «Då eg kom heimatt mæ mjøle, så tok 
kjerringa å laga klubb; men bussta sto ut på alle kantar. Så 
tok eg ein klubb å bysta meg mæ, å Gudforsyne meg tok ”n ikkje 
lusa like så dæ hæggla!» sa han. 








Gamalt mjølkehushald. 


Ymse mjølkeslag. 


Dei åt og drakk mjølk av ku og geit, og lenger attende bruka 
dei ogso saue-mjølk. Dette siste var helst «oppi dælen», der 
lever enno folk som hugsar det. I Flesberg fortel folk um ei 
gamal ei ovantil dalen som heitte Gjertrud Dokken og som tok 
sauir i beite. Men folk klaga seg at dei var so turre når dei 
fekk dei att — dei meinte ho mjølka dei. Dei sa desse hamne- 
sauine vart slakta au, og so fortalde dei som hadde dei at dei 
var burtkomne. 

Merremjølk gav dei smågutane so dei skulde bli kjempe- 
karar. 

Ein skulde gjeva kyri noko av si eigi mjølk, av fysste måle 
etter ho hadde bore, eller fraua, då skulde ho bli so flink til å 
mjølke. Kari Åsleggen gjer dette enno den dag i dag. — Kalvane 
gav dei nysila mjølk til dei var 3 vikur gamle, so gav dei deim 
tykk mjølk. Hadde dei lite med mjølk, so tok dei til å koke drøkk 
for kalvane med det fysste, oftast av havremjøl og vatn. Men 
hadde dei bra med mjølk, gav dei grisen tykk mjølk og stundom 
fekk mjølkekyrne mjølk eller mysu. 

Fysste måle dei mjølka etter at dei hadde flutt på sætri slo 
dei ned noko av burtpå eit berg eller ein stein på sætervollen. 

Råmjølk kallar dei fysste måli av kyri etter ho hev bore. 
Fyrr so gjorde dei «korsets tegn» bak kyri når ho hadde bore. 
Det fysste måle av ei nybori kyr måtte dei ikkje bera berr inn; 
oftast bar dei då mjølkeringja under stakken. Når dei kom inn 
med denne mjølki, so måtte ho vigslas. Det gjorde dei på den 
måten at dei tende eld i ein braudmole, gjorde «korsets tegn» 

over mjølkeringja og duppa so braudmolen ned i mjølki so ”n 
slokna. — Var mjølki urein, blodblanda, på botnen av koppen 
ho var i, måtte ikkje det slåast ut, men alltid brennast upp. — 
Det sjuande måle av kyri etter ho hadde bore skulde mjølki 
vera spikin, etande utan at dei koka ho. 

Råmjølki gav dei no kalven av. Elles koka dei lyktost av fys- 
si: og andre råmjølkmåle. Denne osten vart bruka til soll. Dei 
koka ”n på den måten at dei hadde mjølki i eit spann, sette det 
i ei gryte med vatn som dei heldt i kok nokre timar til osten 
vart fast. Elles koka dei råmjølk-breste og åt. So steikte dei 
pannekaku av råmjølk og byggmjøl (seinare kveitemjøl). 

Mjølk som nett er mjølka kallast spénaværm. Dette vert bruka 
som eit varmemål t. d. på vatn 0. å. au. 

Skome som vert på mjølki når dei mjølkar, nemner ein frau 
eller fröe. Det var godt merkje når det var mykje fröe på mjølki. 
«Ho Kranselin frør så mjølka, ho æ så ilag,» segjer kjerringi 
når ho kjem inn or fjøse og hev mjølka. 

Når dei sila mjølki morgo og kveld, var gjerne ungane jam- 
sides og fekk silsup eller marisup; det var ein kopp spenavarm 
mjølk. Av gamalt sila dei mjølki gjenom ein sil dei kalla sæl- 
lær i Flesberg, sallar lenger uppe i dalen. «Dei spann nautehår 
og batt desse sallarane som ein bitt raggeloddar. Når dei sila, 
30 brette dei ”n til, so ”n vart höl eller liksom poselag på ”'n, og 
auste mjølki uppi. Elles hadde dei tresilar au med eit firkanta 
spuns i botnen som dei la sallaren over. Slike silar sleng det 
att på gardane enno. Når dei hadde sila, slo dei noko varmt 
vatn i mjølkeringja, tok sallaren og vaska or ho med og fekk 
skylt den med det same. Etterpå slo dei ”n mot veggen eller 
ein annan ting so vatne gjekk or, og so vart ”n hengt burt og 
turka. Men tidt og ofte måtte dei koke sallaren i briskelog so ?n 
ikkje surna. Etter dei byrja bruke blekksilar med metallvev i, 
tok dei nautehårsallaren til skurefille.* 

- Søt mjølk var no fysst og fremst den nysila mjølki, den som 
var urømt. Dinæst tala dei um at dei rømte opp søt mjølk, mjølk 


: å Etter , Flesberg" I, s. 326 —327. 

som ikkje hadde stadi og rømt so lenge at ho hadde vorte tykk. 
Dei sa: «Mjølkje æ heiltopp kjennsøt.» 

Mjølk som var utrømt, tunn, men ikkje søt lenger, kalla dei 
blåtunnmjølk. Dei heldt gjerne handi attfor so rjomen ikkje 
fylgde med, og rende undan mjølki, so auste dei rjomen uppi 
rjomekoppen; den mjølki som var att under rjomen kalla dei 
unnarenning og vart bruka til kaffifløyte eller anna, t. d. soll; 
vart au kalla fløytingsmjølk. 

Uppkoka mjølk kalla dei uppi dalen søin mjølk. Hima på 
slik mjølk vert kalla skjinn uppi dalen eller skörpe; i Flesberg 
segjer dei hinne; snørk vert au bruka. 

I Flesberg segjer dei rømme; uppi dalen jome, jomme. 
«Mjølka står å rømmer.» (Flesberg.) «Mjølkje stenn o romma 
se.» (Uvdal.) Koppen med mjølki i måtte stande urørd, ein 
måtte ikkje anse ho eller røre noko i ho, elles so vart det so 
lite rjome. Søt rjome vert kalla funnrømme (Flesberg), ftonnjome 
(øvre dalen). 

«Mjølka har fløge ihop søt, ”o får inkje ti te rømme,» segjer 
dei i Flesberg når mjølki tjuknar snøgt; «0 bli kje utrømt». 

Dei segjer at kyri er skrinnmjelt når mjølki i ho er mager, 
i motsetna til ø0'mjelt når mjølki er feit. Um rektig mager mjølk 
vert det sagt: «Ho æ så blå å græll.» 

Um mjølk som ikkje hev vorte fullnad tjukk, segjer dei i 
Flesberg at ho er hælltykk. Um tjukk mjølk med osteklumpar i 
segjer dei: «Ho har osta sei denne mjølka, "0 æ kje go å eta.» 
Det er i ésin mjølk det lagar seg osteklumpar, då segjer dei au 
at ho hev bleng-gått. 

Når dei var på arbeid i skogen, på byferd eller tilfjells, so 
førde dei med seg tykk mjølk. Dei hadde ho i mjølkeputtar, lagga, 
avlangt runde med eit spunshol i; uvdølingane kalla dei mjølke- 
kagga. Når dei dreiv med kolkøyring um vinteren, hadde dei 
gjerne desse mjølkeputtane eller mjølkekaggane standande der 
dei kvilde. Det var små og store av dei. Dei store var jamnan 
med viufetlar i til å bera på ryggen; dei små var det ei viuhonk 
i til å bera i handi. Dei bruka au spunsebollar til å føre med seg 

mjølk i. Rundt øvre kanten på dei var det ei borg; fysst la dei 
eit sjåskinn over og so ein linklut og snørde so til med eit band 
rundt børgi på bollen. Hjuringane hadde små slike spunsebollar 
fyllde med graut og mjølk til niste. 

Det råkar mjølki vert seig. Då sa dei i Flesberg: «Mjølka æ 
seig, dæ æ ei ugjær på 0.» Til råd mot dette fortel dei at dei 
bruka å kvelve mjølkekoppane over kamrehole! 

Mjølk som dei samla til seinare bruk, let dei stande til ho 
tykna, so tok dei rjomen av ho, fvinnla ho og slo ho upp i ein 
stor mjølkeholk som dei ofte hadde standande i kjellaren og då 
kalla dei ho kjellarmjølk. Det tyngste sokk då til botnen, og 
blenga (blengje i øvre dalen) samla seg ovanpå. Den auste dei 
etterkvart av og fylde på med nytykna mjølk i staden. Dette 
kalla dei å draga mjølk. Det var utpå våren dei tok til med 
dette so dei kunde ha mjølk i den tidi dei hadde krøteri på sætri. 
Kvar dag måtte dei røre opp mjølki i holken; til dette bruka dei 
anten kinnekrossen eller ei lang furu. Den hima som lagar seg 
på ésin mjølk kallar dei fare, likeeins kallast den randi som 
sette seg rundt mjølkeholken so høgt som mjølki stod. Denne 
far'n måtte dei passe på å taka av etter som han kom på og 
elles turke vel av etter veggine av holken inni med ein våt klut. 
Vart ikkje dette passa vel, kunde det koma «makk i mjølkje», sa 
dei i Uvdal. — I Flesberg fortel dei at «oppi dælen» der hadde 
dei den trui at skulde slik mjølk bli god, måtte dei ha levande 
orm i ho. Det var ei kjerring på ein gard i Lyngdal frå Uvdal. 
Ho hadde ein levande orm i mjølkeholken. 

Denne mjølki bruka dei mest attåt grauten, og dei nytta ho 
som ho var so lengi dei totte det gjekk an. Men vart ho altfor 
sur, vart ho anten blanda upp med fersk mjølk eller med prim- 
bræ eller med vatn. 

Blengen eller myso av surmjølka bruka dei helst til drikke, 
då blanda dei han upp med vatn og dette drikkae var godt for 
tyrsten; det kalla dei blande. 

Mat der mjølk er ein viktug grunndeil. 


Den nysila mjølki var dei gamle redde for og bruka ho mest 
aldri korkje til mat eller drikke — einaste kunde vera at ungane 
fekk ein sup. 

Men stundom hadde dei rjome i tjukk mjølk og tvindla ihop, 
det vart rømmemjølk (Flesberg) eller jomemjølk (Uvdal); dei 
kalla det søllemjølk au, for dei bruka denne mjølki til søll. 

Dei braut flatbraud i eit trefat eller trog og slo vanleg tjukk 
mjølk på. Dette var søll. Hadde dei berre søll til middag, so 
slo dei fløytingsmjølk på søllen når dei hadde eti eit bel. Skulde 
det vera rektig gildt, so bruka dei funnbrøsøll, det var uppbroti 
tunnbraud med søt mjølk på, ofte med rjome i. — Stundom koka 
dei tunn villing og slo tykk mjølk på, og åt til fyremat; dette 
kalla dei tust. 

So bresta dei tykk mjølk og slo på kaldgrauten og åt, det 
kalla dei bresste og bruka det jamleg til bisk — åt dette fysst 
og til ettermat bruka dei brø å smør å ost å prim. 

Når det var framande, råka det dei sette fram mjølketrog 
eller mjølkebalir med rjomen på, heil mjølk, og dei åt då rjomen 
og mjølki attåt flatbraud. Eller so tvindla dei rjome og mjølk 
saman og åt på same måten. 

Uppi dalen laga dei stundom til &jæsabreste. Den laga dei 
til på den måten at dei hadde kjæse i den søte mjølki. Dei bre- 
sta søt mjølk med å verme og ha litt tykk mjølk uppi au. 

Den lause, konnvorne massa som flaut upp når dei koka på 
søt myso, kalla dei dravvel eller dravle. Den måtte dei skunde 
seg og fløyte av fyrr det byrja koke. Av geitedravlen yste dei 
små dravvelostar. Annan dravle åt dei anten som han var, eller 
dei blanda i litt rjome og bruka ”n til ettermat til middags og 
stundom til bisk. Stundom slo dei rjomemjølk på dravlen, då 
vart det dravvelsøll. Det lage som låg på gryta (kjelen) fyrr ho 
tok koken kalla dei berre skömm. Ungane lika so godt «å duppe 
på gryta» med ei skeid og sleike i seg detta skömme. 

Når dei koka upp søt mjølk, og slo i øl med ho koka, so 
ho brast, fekk dei ølost. Den bruka dei å drikke attåt bisken i 
høgtidshelgine. Dei bruka ”n au til framande og i likferdir og 
øjestebod. Eg meiner dei hadde noko brunt sukker i denna øl- 
osten når dei koka *”n. 

Til medisin koka dei karve i søt mjølk og hadde i litt smør, 
det var karvemfjølk; den skulde vera so bra for kulykk-sjuka: 
Mjølk koka på kalmerot var au bra for denne sjuka. So koka dei 
tepperot, eller blodrot kalla dei det au, i mjølk og drakk for 
kollerine eller blosott dei kalla. Likeeins laga dei peppærmjølk 
og drakk mot krimsjuke. 

Når dei kinna og dei hadde halde på til rjomen tok til stivne, 
hadde dei på flatbraud av denna rjomen, det var rømmekling 
(Flesberg); den bruka dei vel elles i alle bygdir. «Rømmekling 
fekk vi ongænn heime verr gong dømm kjinna. Je høksær vi 
krauna fær at den eine fekk lite større rømmekling hell den 
andre,» fortel ho Anne. Høvde det so dei hadde søll til middags 
når dei kinna, tok dei litt kjinnejome (øvre dalen) og hadde up- 
på i søllekoppen. — Stundom auste dei noko rjome over knaost 
og åt ”n attåt flatbraud. 

Til middagsmat koka dei sumtid mjølkegraut av søt mjølk og 
byggmjøl med fløtt på, helst kjøttmatfløtt som dei hadde fløytt av 
kjøtmatgryta. Denna grauten åt dei med kniv og hadde flatbraud 
attåt. 

Rømmegraut koka dei av tykk, god rjome og kveitemjøl. Det 
vart ikkje havt mjølk eller anna å blande upp denne grauten 
med i kokingi, han skulde vera so feit dei fekk ”n, so 'n sveiv i fate 
— difor kalla dei han au svivar, «smørja upp ein svivar,» så dei 
stundom um å koke rjomegraut. Men ofte hadde dei risengryn- 
graut under i grautefati og So eit lag med rjomegraut uppå. 
Attåt skir rjomegraut åt dei ofte flatbraud. Rjomegraut (feite- 
graut som dei au kalla ”n) var det fast skikk å koke sumardagen, 
såmmårsgrauten, når dei var ferduge med slåtten — slåttegrau- 
fen, og når dei var ferduge med skurden — skuregrauten. Og 
elles når det kom framande, i barnsøl, gjestebod og gravferd. 

Til sending i gjestebod og likferdir bruka dei berre rjome; 
den vart då koka til graut der lage var. 

«Når det hadde komi eit bån til verdi, so kom det «graute- 
kjeringær.»  Grannekjerringane og dei næraste skyldfolki koka 
rjomegraut og auste i eit spann, og so strøydde dei sukker ovanpå, 
og sume koka egg og skiva i skivur og la deruppå igjen. Dette 
skulde barnsølskjerringane eta. Grautespanni var mykje avgjorde. 
Dei var lagga og stod på tri bein, men ein såg ikkje noko til 
stavane, tvo breide gjordir, tunnspikka og fint felde med endane 
um einannan, og millom dei og uppe og nede var ei smal halv- 
rund gjord som gøymde dei heiltupp. Både leggane og føtane 
og øyro var mykje utkrusa. Gjenom båe øyro var det støde pin- 
nar inn i tverrtre på loke, som det var handtak i til å bera etter. 
Heile spanne var fint brennemerkt både på sidune og loke. Slike 
grautespann er det mest på kvar garden den dag idag.» 

Den fysste maten det nyfødde båne skulde ha var rjomegraut. 
Det var ei gamal nærkjerring, hugsar eg, som ned for tvert vilde 
gjeva ein nyfødd unge rjomegraut, men mori brydde seg ikkje 
noko um det. Då gret ho mest. Mest på kvar garden var det 
ei liti gryte som dei koka graut i for båne, bånegryta dei kalla. 


Burtsetjing av mjølk. Rjomingi. 


I dei gamle stogune var det alltid ei eller tvo lange hyllur 
under bjelkane der dei hadde mjølkekoppane standande når 
mjølki skulde rømme seg. Desse hyllune var breide, tjukke bord. 
Til bjelkane var det festa tvo slimsar so langt frå einannan som 
hyllebreidda og med eit tverrtre neda og uppi desse låg hyllune. 
Men det er nok både seksti og sytti år sidan det var vanleg å ha 
mjølki standande soleis. I staden hadde dei skåp med hyllur i 
og dynnar attfor, fylleskåp dei kallar, og hadde mjølkekoppane 
standande der. 

Sæterbui hadde frå gamalt berre eitt rom med hyllur på den 
eine kanten av kløyvde tømmerstokkar som stod frå vegg til vegg. 


I Flesberg I, side 245. 


3 — NFL. 43. 

På desse hyllune stod mjølkekoppane og ost og prim 0. a. — Sei- 
nare vart det tvo rom i sæterbuine, med di det vart eit mindre 
rom ved sida med dynn og lås attved der dei hadde mjølki og bu- 
dråtten. Dette rome kalla dei mjølkebui. Her var fullt upp med 
hyllur som helst stod veggimillom på eine kanten. På veggine var 
små luftgluggar. Mjølkebui skulde snu mest mogeleg frå soli. 

Smøret vart laga I balir, spann, holkar, og stundom i staup og 
stod helst på golve under hyllune. Ost og prim vart lagt på bjørke- 
næver og fekk rom på hyllune i mjølkebui. 

Den koppen dei mjølka i kalla dei mjølkeringe, mjølkeringje, 
Det var ei litivori bal med hav av jønn eller tre. I botnen på 
mjølkeringja var det oftast fellt inn ein litin stein av kvarts — 
dvergestein; den steinen skulde verja mjølk og den mjølki var av 
frå vonde maktir. Veden i mjølkeringjune var i Uvdal furu; i 
Flesberg bruka dei mest lauvved, silju eller svartor og stundom 
brisk. Kring mjølkeringja som andre lagga koppar var det fre- 
jølar. 

Framanfyri hev me høyrt um silen i Flesberg; attåt det som 
der er sagt, kan leggjast til at tresilen var rund med eit langt 
øyre på kvar side og var gjord av eitt trestykke; hole i botnen 
kunde au vera på skap som ein kross. Sallaren var gjort av tagle 
i nauterova. I Uvdal var tresilen på skap som ei kasse og sinka 
ihop, med ei lenger fjøl i botnen og full av små holur. Sallaren 
batt dei der au av kyrrovetagl. 

Koppane dei sila mjølki i kalla dei silingskoppar. Det var 
silingsbalir, lagga trekoppar med rund botn og med trejølar ikring. 
I Flesberg var desse baline helst av lauvved; i Uvdal laga dei dei 
av furu med bjørkejuri ikring. So var det silingstraug (Flesberg); 
dei var hola ut av heil ved og noko avlange. Og so var det silings- 
vangar (Flesberg), ein rund svarva trekopp. Dei fortel um ein 
mann som vilde vera gudeleg, men so var han vel sterkt bundin 
av «det jordiske» au. Med dei sat og las for maten, so sat han au 
og knepte hendane og stirde i take og rekna mjølkekoppane på 
hylla under bjelkane. «Tolv mæ vangaren i Jesu navn, amen!» 
sa han — då hadde han lesi for maten. 





35 


Silingskoppane var helst gjorde av silju og gran eller av brisk 
og bjørk. 

Silingsausa bruka dei å ause mjølki upp i silen med når dei 
sila. Den var gjord av bjørkenute i heil ved og med skaft. 

Dei bruka dei same slag silingskoppar heime og på sætri. 

I Flesberg kalla dei det å fa ne köppær når dei tok rjomen av; 
det var vel ei vending frå den tidi då dei hadde mjølkekoppane 
standande på hylle under take. Fyrr er fortalt at dei heldt med 
handi attfor rjomen og rende mjølki undan når ho var tunn; men 
dei som vilde vera reinslegare bruka rennesleiv i staden for handi. 
Dei rende oftast mjølki beint i ystingskjelen når dei var på sætri. 
og det gjorde dei heime med når ho skulde ystast. I Uvdal bruka 
dei silingskniv til å taka rjomen av den tjukke mjølki med. Silings- 
kniven var ei breid, bøygd treplate. Til dette hadde dei lenger ut 
i dalen ei stor skei som helst var laga til dette bruke. Til å løyse 
rjomen frå kanten med bruka dei ei skei eller ein kniv (jongje). 
Rjomerandi etter kanten i mjølkekoppen kalla dei jomefaln; den 
skrapa dei av og hadde saman med den andre rjomen. I Flesberg 
kalla dei denna randi rømmegar'n. «Di må ta mæ væl rømme- 
gar”n, fær dæ æ berre smør, dæ,» sa ho mor når me tok ned mjølka. 
Når dei hadde teke rjomen av den tjukke mjølki, tok dei av fløyt- 
ingsmjølki som dei bruka til å eta; resten tvindla dei og slo i 
ystingskjelen. 

Når dei skulde gjera mjølkekoppane reine, so vaska dei dei 
fysst i eitt vatn, sidan båkd dei dei i briskeldg eller på sætri helst 
i mysu. Dette kalla dei koppebakst. Når dei bruka mysu å baka 
koppane i, trudde dei det vart so mykje sværare rjome på mjølki. 

Hadde det kome usmak i koppane, la dei glodheite steinar uppi 
briskelögen i koppen; dette kalla dei sfeinbak. 

I Uvdal bruka dei au lög av frågastølk, kråkefot og fjellrabb 
til å gjera reine mjølkekoppane i. I yttre dalen bruka dei ikkje 
anna enn log av brisk. Det skulde helst vera brisk med mykje 
bær på og stutt bar; av langbara brisk trudde dei mjølki hadde 
lett for å bli seig. 

Etter at dei hadde båkå koppane, turka dei dei med ein linklut 
med dei var varme og so kvelvde dei eller sette dei på kant. 

Tilstelling av smør. 


Det var rjomen av kyrmjølki dei kinna til smør. Men på sætri, 
og vel stundom heime au der dei hadde mange geitar, tok dei noko 
av geiterjomen og kinna; geitesmøre bruka dei mest heime, det 
var so kvitt at det skilde seg ut og var ikkje rart å bjode fram til 
sal. 

Den eldste formi av kinne me no kjenner til, er ståkjinna, stav- 
kjinna eller opp-å-ne-kjinna som dei au kallar ho. Ho var på 
skap som ein høg, smal holk med eit øyre i øvre kanten og rund 
botn. Til å kinne med bruka dei kinnekrossen. Nedre deilen av 
han var helst av bjørk og fellt ihop av tvo litt breidvorne trestykke 
til ein kross som i midten var fappa innpå kjinnestaven som helst 
var av gran og stundom utskorin. Denne kinnekrossen stampa dei 
då upp og ned med i kinna. 

Seinare kom vindekjinna (Uvdal) eller dragkjinna (Flesberg) 
i bruk. Ho var med runde endar og anten langvori og smal eller 
stutt og vid, og med ei sveiv på ei krossvinde som svinga rundt 
og arbeidde med rjomen inni kinna. Denne kinna var au lagga; i 
Uvdal laga dei kinnune au av furu, lenger ut i dalen helst av 
lauvved. 

I sæterbuine og vel stundom heime med var det sett krokar i 
veggen og hengsle i kinna til å setja ho fast med. Dette var i all- 
fall i bruk i Uvdal. 

Når dei hadde lite rjome, so rørte dei ”n i ein trevangar;, til å 
røre med bruka dei ei furu (tvore). 

Var rjomen trå, var det seigkjinna. Det hjelpte å slå litt varm 
mysu uppi, då brast rjomen liksom ihop til smør. Men var det på 
rette vranglage, so hjelpte ikkje dette heller. Fyrr i tidi meinte dei 
at det var avunnsjuke på krøteri som gjorde at dei ikkje «fekk 
smør». Då måtte dei hente ein trollmann eller ei trollkjerring, 
dei las smørbønni og då greidde det seg gjerne. Dei trudde au 
at sume hadde serskilt lukke til få smør, smørlykke dei kalla. 

Fyrr dei tok til med kinningi, vermde dei på rjomen ved å 
setja rjomekoppen yvi eller uppi varmt vatn. So duppa dei fin- 

gen nedi, og passa varmegraden på den måten. Sume vermåe 
på rjomen i ei gryte når dei skulde kinne. 

Den taktfaste ljøden når dei kinna kalla dei at dei fekk jø i 
kjinna, kjinneduren kalla dei det au; det fok ikkje noko på rjomen 
fyrr dei fekk den. Dei sa at rjomen byrja å gråpå (yttre dalen), 
var i grapingje (Uvdal), når ”n vart grovare i seg under kinningi, 
so tok ”n til å breste, smøre og saupe skjil se åt, og då var det å 
samle smøre. 

Den som kinna skulde ha rjomekling; det var rjome på havre- 
braud. Når dei hadde kinna, tok dei jamt noko av saupe og slo på 
eit berg eller ein stor stein på sætervollen for å halde seg godvens 
med vetti som heldt seg der. Resten av saupe slo dei i primgryta 
og saman med myso koka til prim. 

Dei skjulte smøre i friskt, kaldt vatn til saupe var kome or. 
Sidan var det å hære det, då strauk dei med handi over det og 
tok med seg lite og lite for å sjå um det var hår i det. So 
knådde eller elfa dei det og etterpå salta det. Denne handsam- 
ingi fekk smøre i smørkolla som var ein låg lagga trekopp med 
tapphol nedved botn og med tri høge bein under. 

Det var no mest alltid kona i huse som stelde smøre heime, og 
oftast var det ho som stod for sæterstyren med. Når ho hadde 
salta smøre, tok ho av ein litin ball til kvar og ein i huslyden. 
Den kallast smørgås og vart lagd på ein braudmole og helst 
etin attåt middagsmaten. Heime på garden kinna dei jamnast 
kvar laurdag. Ho mor stelde då til smørgåsir for alle i huse og 
gøymde og hadde fram for oss til bisk um sundagsmorgonen, 
det var so gildt, totte me, fortel ho Anne, men ho veit ikkje um 
dette var so mykje bruka andre stadir. 

Til vanleg bruka dei berre hendane når dei knådde og salta 
smøre. Det dei hadde i kinna i ein gong kalla dei eit kjinnefang. 
Var kinna so full som dei kunde ha ho, so var det eit fullt kjinne- 
fang. Det smøre dei fekk av eit kinnefang kalla dei ei smørslugu. 
Ei smørknde var det smøre dei hadde i smørkolla i venda og 
knådde og salta. 

Smøre vart lagt i holkar og balir og spann når det var salta. 

Det var lagga trekoppar med lok på. Dette smøre var etla til sal. 
Det som var tenkt til eige bruk til eta av, vart lagt i smørstaup, ein 
lagga trekopp der tri av stavane var lenger og var fint utskorne 
og var bein under smørstaupe som var svimerkt med ymse orna- 
ment og elles kvitskura. Det fanst au smørstaup som var svarva 
av heil ved med fint dreia og utkrota låg fot under. 

Dei bruka au å legge smør i formir. Desse smørformine var 
botn og fire sidefjølar i og var slik at ein kunde taka dei frå ein- 
annan. På innsida var dei utskorne med ornament og gjerne fyre- 
bokstavane til namne åt kona i huse, t. d. AO D M. Når ein tok 
ifrå einannan att smørformi, stod desse ornamenti og bokstavane 
på smørstykke. Dei bruka mykje slikt forma smør til sending i lik- 
ferdir o. dl. når dei hadde kakusenning. Til vanleg vog dei kring 
fem merkar og var ein heil pryd på borde, og i lag kika kjerring- 
ane vel etter kva plass smørstykke deira hadde fengi på borde. 
Dei sette au fram slike forma smørstykke til framande når det 
skulde vera gildt. 

Når smørkoppane var lagt fulle, sette dei ei rose uppå smøre, 
helst krossforma, eller berre ein kross. Til dette bruka dei ein slag 
stempel av tre, fint utskorin; det vart kalla smørrosa eller smør- 
krossen. 

Heimleg sette dei helst det smøre som skulde seljast, i kjel- 
laren. 

Frå sætri førde dei smøre og den andre sætermaten heim med 
kløvhest når dei hadde full føring. Dei la kløvsal på hesten og 
hadde kløvteinur dei batt fast på salen til å ha budråtten i. 

Til niste på ferdir la dei smør i smørasken eller i små balir 
med lok på. 

Um hausten gjorde dei til vanleg ei ferd til byen med fjell- 
smøre eller sætersmøre og selde det eller bytte det burt i varur. 
Stundom för det uppkauparar au som dei selde smøre til. 

Tillaging av ost. 


Nemninga ost vart bruka på det dei laga av den tjukke massa 
i mjølki når den var bresta. Dei bruka au denne nemningi på 
koka råmjølk (sjå framanfyre); den kalla dei lyktost eller råmjølk- 
ost. Elles skilde dei millom surost av tjukk mjølk og søfost av søt 
mjølk. So var det noko ost dei kalla hallsyring og var ysta av 
blåtunn (litt surna) mjølk. Andre nemningar på ost var gjeitost, 
laga av geitemjølk, samalost og knaost eller trøgost som dei kalla 
”n øvst i dalen. 

Når det høvde seg so, slo dei ihop kyrmjølk og geitemjølk og 
ysta. Vilde dei yste søfost, so let dei jamnast mjølki stande og 
rjome seg litt fysst og tok av rjomen. Det gjorde dei både med 
kyrmjølki og geitemjølki; men den dagen dei ysta sila dei den 
geitemjølki dei då fekk beint upp i ystingskjelen. 

Det dei bruka å breste mjølki med når ho var søt kalla dei 
løyper eller kjæse, og den laga dei til av kalvemagen, men då 
måtte ikkje kalven vera yvi åtte dagar gamal når dei slakta ”n. 
Dei gav kalven bra med søt mjølk nett fyrr dei slakta ”n, og 
osten dei då fann att i den luten av magen dei kallar høna eller 
fela tok dei og vaska og pela rein for strå og ruskeri og so knadde 
dei i litt grovt salt og noko finhakka brisk, gjorde so rein høna 
eller fela og hadde denna osten uppi att. So laga dei ein fein 
eller ei smeis av brisk og pinna denna posen att med, batt etterpå 
yvi med eit band so det vart heilt tett, og so hengde dei ”n upp 
under take til turkings. Når dei skulde bruke denne løyper”n, 
so la dei ”n gjerne i mysu dagen fyreåt. Den myso kalla dei 
løypeløg, og det var den dei bruka til å breste med, slo uppi mjølki 
og rørde i gryta eller kjelen. Løyper'n hengde dei uppatt og turka 
'n når dei hadde bruka ”n. På sætri møykte dei attpå løyper”n litt 
meir mysu og let ”n ligge i den til næste ysting. Når brestingi 
gjekk fyri seg i kjelen eller gryta, so snudde dei ostemassa som 
etter kvart laga seg varsamt rundt so all mjølki skulde breste jamt. 
Etterpå tvindla dei ostemassa vel sund, og so let dei ho stande til 
osten sokk på botnen. Då var dei nedi med hendane og samla 

ihop osten i ein ball som dei tok upp i ystingbale, anten med 
hendane eller dei tok osteballen uppi bali nedi myso. 

«Nå ho mor ysta hær heime, vi hadde nå kje sæter, vi, så 
laga ho te enn ystingball te ”verr a uss å den tok vi gjenne i nevan 
å maula å åt,» fortel ho Anne. 

Ystingbali var ein lagga trekopp, helst med eit krossforma 
hol i botnen, elles var det små hol utyvi både i botnen og upp- 
etter sidune so myso skulde få renne vel av. 

Osten arbeidde dei med hendane etter dei fekk ”n i ystingsbali, 
so dei fekk myso vel or ”n, stappa og klemde han vel saman se 
han skulde forme seg. Då hadde dei bali standande uppi eit trog 
som myso samla seg i, og den slo dei uppatt i kjelen eller gryta 
og koka til prim. 

Når osten hadde stade i ystingsbali til han var fastna og forma 
til, tok dei han or og la han på ei næver på ei hylle og turka ”n. 
Då måtte dei passe på å snu han av og til. Når ”n var turka, vaska 
dei ”n i briskeldg og på sætri sette dei ”n på ei næver i mjølkebui, 
heime bar dei ”n åt stabbure. 

Um hausten la dei ”n til gjorning i ein holk med lok på — 
osteholken me kalla. Då vart det gamalost som skulde halde seg 
yvi åre når han var rektig steld. 

Knaosten bresta dei av tjukk mjølk; var det litevore med mjølk 
på garden, bresta dei gjerne og sette burt ein dag eller tvo til 
dei fekk til ei ny breste og hadde dette saman so dei fekk ei pas- 
sande knåe. Når mjølki var bresta, tok dei osten upp or gryta 
eller kjelen med hendane, hadde ein klut yvi ein kopp og la han 
uppi der so myso sika av ”n. So tok dei og multe han små millom 
hendane i eit trog og etterpå sette dei ”n ein stad der det var godt 
og varmt. Stod ”n so der ein 2—3 dagar og gjorna, so salta dei ”n 
og knådde han og sume hadde karve i han. Då var han ferdug 
og dei åt ”n attåt flatbraud og smør. Det tröge dei greidde til 
knaosten i vart kalla ostetrdge; eg veit ikkje um det var ansleis 
enn vanlege trög, det me bruka heime til dette var då ikkje 
det. 

Når dei ysta surost (av surna mjølk) hadde dei ei stor sleiv 

dei tok upp osten or kjelen med og so la dei ein ystingsklut i bali 
og samla osten i den. 

Med ystingi heldt dei til i peisen i sæterbui eller i sjoebue, som 
dei kalla ho i Uvdal, dersom dei hadde ei slik bu på sætri, eller 
i ei eise ute på vollen. 

Når dei skulde flytja frå sætri og heim, bruka dei jamt å koke 
både kveldmåle og morgomåle til prim utan å taka osten or det. 
Dette prime kalla dei mjølkeprim og var svært godt; men det 
hadde lett for å fara ille. 

Men hadde dei sætri ikkje for langt ifrå garden, so henta dei 
krøteri so tidleg heim um morgonen at dei fekk dei umjølka. 

Elles var gjerne sæterfolke att ein dag eller tvo på sætri og 
gjorde frå seg med ystingi og skipa elles med eitt og anna. Dette 
kalla dei å buhaga. 


Tillaging av prim. 


Når ein tek osten or bresta mjølk, er det /1ys0 som vert att, 
og av myso kokar ein prim. Dei koka på myso til ho vart tjukk, 
so auste dei denne tjukke massa upp i ei bal eller onnor form 
og forma ho i ostar — primostar, runde eller firkanta. 

Dei kalla det å fverje myso når dei koka på ho til ho vart 
halvtjukk, koka ho nedt; denne halvtjukke massa kalla dei kjøre, 
og den hadde dei standande i ein rund holk i mjølkebui på sætri. 

Til vanleg koka dei prim annan kvar dag på sætri; heimleg 
var det når dei hadde mysu til det. Det var kjerringi sjølv som 
vanleg stod for heile mjølkestelle og tenestgjenta og ungane 
hjelpte til. Med primkokingi heldt dei til anten i peisen i sæter- 
bui eller i eisa utpå vollen; hadde dei sjoebu, heldt dei til der. 
Dei bruka same kjelen som dei ysta i. 

Til å røre med i primkjelen eller primgryta bruka dei prim- 
spainn. Den var gjord av tre og med ei koparplate i enden til å 
slite på og taka skovur med. Til å røre i prime med når det var 
ferdugkoka og kolna på noko bruka dei primstaven. Den var so 
lang at han stod i eit feste uppi take og ned i primkjelen. Då var 
det berre å sveive rundt og røre, til prime var kaldt. 

Når det kom framande til sætri, var det gjerne skikken å bjode 
dei anten å sleikje skom eller å sleikje prim, det var etter som kor 
langt dei hadde komi med kokingi. Det kunde då gjerne sitja 
fleire framved primkjelen med kvar si skei eller sleiv og sleikje. 

Det tunne prime eller kjøra sette dei burt i ein holk eller ei 
bal. Skulde dei føre denna kjøra med seg, bar dei ho i ein kaggje 
på ryggen. 

Til det sure prime la dei ein klut i ystingsbali og auste det oppi 
der so det forma seg til ein ost. Dessa surprimostane var store 
og harde og drjuge å eta av og var jamnan frampå borde. Når 
dei kom ibruk uppyvi her desse fysste parafinlampune som dei 
brende utan glas, so sette dei deim uppå primosten når dei åt til 
kvelds — då såg dei so vel yvi heile borde. 

Det søte prime og geiteprime vart forma til ostar i primstakk 
eller ostestakk. Den var til å taka ifrå einannan, var klædd på 
innsida med lereft og inndeila i fleire rom høveleg store til ostar. 

Det finaste og gjævaste og beste prime var no geiteprim. Det 
var koka av noko nysila og noko rømd geitemjølk. Når dei rørde 
prime, slo dei i att noko av rjomen av den rømde mijølki. 

Dei skov surprim og rørde i vatn og drakk, det var friskt og 
smaksamt; dei kalla det primblande. 





Fehandlarar og skreppekræmarar. 


Futen Flor og skrivar Sthyr sette i 1760 upp ei stutt skildring 
av Numedal og Sandsvær. Dei byrjar denne skildringi si so- 
leis: «Numedal og Sandsvær er og bliver den betydeligste og 
merkværdigste part av Norge; thi der gror den ædelsten som 
under den store Frederik, vår ulignelige monark, synes at komme 
til sin fulde modenhed og rette glans og der forædles den ædle 
erts som har omskiftet de rimede fjeldfolks huder og skind til 
klingende sølvpenger på tingbordet» — Desse brautande ord 
um dette futerike, at det er og blir den viktugaste og merkjelega- 
ste luten av landet, lyt ein for å finne noko meining i det, sjå 
på bakgrunn av Kongsberg sylvverk som nett ved desse tidir 
dreiv på det beste med ein arbeidsstyrke på burtimot 4000 mann. 
Når desse same forfattarane skal skildra Numedal og tilhøvi 
der, fær ein snart ei heilt onnor kjenning. Um Rollag, Vegglid, 
Nore og Uvdal som då var eitt prestegjeld, skriv dei: «Dette 
sted er den fæleste del av fogideriet og så ulendt at man virkelig 
må forundre sig over at folk der har bygget og plantet; thi når 
man undtager den nederste part av dette prestegjeld og nogle 
gårder i den mellemste og øverste del som ligge ned ved Opdals- 
elven og den bekjendte elv Laugen, da kan man kalde de andre 
gårders eiendele bedre en stenrøs end ager og eng, endskjønt 
de ingen møie, bekostning og styrke har sparet på at velte sten 
tilsammen, hvorudi de dog ei er videre kommet på deres jorder, 
end at de må slå eller meie gresset på dem med stuttljå, det er 
korte leer som føres med een hånd mellem stenene der ligge som 
hele berg midt i slette landet, og så deres korn mellem stenene. 
Det kan derfor ei heller bli muligt at dette prestegjeld kan føde 

sine indbyggere; og kunde end jordens beskaffenhed tilstede det, 
så møder dem dog de fleste år dette uheld at deres korn fryser 
bort, hvorfore de nødes til at ernære sig med skytteri, fiskeri og 
slaktehandel, hvortil naturen ligesom har dannet disse folk, der 
ere hårdføre, lever på det usleste i deres huse og sparer ingen 
fare udi at fortjene sit daglige brød.» — Um Flesberg skriv dei 
m. a.: «Dets indbyggere kan man udi almindelighed ikke rose, 
de fleste av dem er meget ustadige, troløse og misundelige, hvor- 
for der hersker mellem dem indbyrdes megen had og efterstræ- 
belse. Deres gårde er mere fri for sten end Rollag, men de ere 
ikke bedre agerdyrkere end de i Rollag.» 

Det som her er sagt um jordbrukstilhøvi i Numedal for eitt 
og tri kvart århundra sidan, samstavar nok toleg godt med det 
røynlege. Å ja, det svarar i det store og heile godt med tilhøvi 
den dag i dag for den skuld, endå nye driftsmåtar og betre reid- 
skap hev snutt på eitt og anna no i den seinare tid. 

I den ytre deil av dalen, Flesberg, la vel jordbruke mest av 
seg, men heller ikkje her kunde det føda sine folk. Men her, og 
i Rollag og Vegglid med, hadde dei skogen å taka til, etter at 
timmerhandelen byrja. Og då Sylvverke på Kongsberg kom i 
drift frå slutten av 1620-åri, fekk Flesbergbonden hendane fulle 
med pliktarbeid der og levering av timmer og kol og ved til drifti 
ved verke. So stor stasen var nok ikkje dette. Arbeidslønine 
var små, og prisane på det dei selde var armodsleg låge. Men 
dei sleit seg då igjenom. Rollag og Vegglid levera au mykje 
skogsverke til Sylvverke. 

Folke i den øvre luten av dalen — Nore og Uvdal — hadde 
liti innkome av Sylvverke. Men so hadde dei dei fiskerike fjell- 
vatni og dei store jaktviddune inn yvi fjelle. Og det som endå 
vanta til eit smånøgjande levebraud, det gjorde fehandlarane og 
skreppekræmarane utveg til, i all fall i den seinare tid. 

Eldst er fehandelen; den gjeng truleg heilt attende i millom- 
alderen. Det var vel upphaveleg tilhøvi i heimbygdine som skapte 
denne handelen. På den eine sida var det sers vanskeleg å få 
skrapa til föring til fee til den lange harde vinter i fjellbygdi, 
endå um dei föra buskapen so klent at det var berre sovidt 

live hekk i dei stakkars dyri um våren. På den andre sida hadde 
dei dei uvanleg feite fjellbeiti som det galdt å nytte ut den stutte 
sumartidi. Under slike tilhøve vart vinterfødsla på fee so koste- 
samt at det lønde seg å kjøpe tilvaksne dyr og sleppe dei på 
fjellbeite og feite dei upp der um sumaren og attåt få ein rik 
avdrått av dei, og so setja dei på båsen heime på garden når 
hausten kom. Det var vel byrjingi til fehandelen i desse øvste 
Numedalsbygdine. På Vestlande derimot var vinteren etter måten 
stutt, og dyri nærde seg ute ei mykje lenger tid av åre. Her 
kunde det difor løne seg å ala fe til sal, og her var det nume- 
dølane kjøpte det dei vanta av fe. Likeins var det med hestar. 
Men etterkvart vart denne fehandelen utvida frå å vera til å stette 
eige turvande, til å bli verkeleg handel med kjøp og sal. Det 
var i Bjørgvin bispedøme og på Rogaland numedølane gjorde 
desse innkjøpi sine. Det var mest slaktefe, men dei hadde au 
haustbærur, og so mykje til mjølkedyr at dei då levde godt og 
vel dei som låg og gjætte driftine i fjelle um sumaren. Av det 
eg hev hermt etter futen og skrivaren frammanfyre, hev me 
høyrt at denne handelen med slaktefe var i full sving i 1760. 
Men det er mangt som talar for at denne fehandelen, og heste- 
handelen med, fekk sin beste kveik då Sylvverke på Kongsberg 
tok til med drifti si, og Kongsberg by vart grunnlagt. Den 
store etterspurnaden etter slakt på den nye bergstaden kunde 
ikkje dei nærastliggjande bygdir stette med det dei år um anna 
ala på gardane sine, slik som jordbruke då vart drivi. På same 
tid auka fulla au spurlage etter hest, grunna all køyringi ved 
sjølve Sylvverke, og so føringi av alt kol og all ved dit frå byg- 
dine ikring. Uvdøler og noringar kjøpte 2—3-årings folar på 
Vestlandet, hadde dei eitt eller tvo år og selde dei so, fortel ein 
sogeskrivar frå 1820-åri (Jens Kraft), og soleis hadde dei vel helst 
drivi det fyre denne tidi med. Sidan utvida numedølane salsum- 
råde sitt heilt til Drammen. Her råka dei saman med grannane 
sine, hallingane, som låg der med sine slakte- og hestedriftir; 
men det lydest ikkje anna det var avsetnad for dei båe. 
Driftehandlarane leigde seg hamn for driftine sine på Hard- 
angervidda um sumaren. Men det var nok ofte det gjekk ikkje 

so fredeleg fyre seg dei imillom, eller millom dei og dei private 
eigarane der uppe. I rettsbøkene frå siste halvdel av 1700-tale 
ser me einkvar glytten til det. 

Til tinge på lensmannsgarden Røysland i Uvdal 15. februar 
1771 hadde Tov Hansson Gutu og Stein Hansson Flåta stemnt 
inn tvo slaktehandlarar der frå bygdi, «for at påhøre vidner og 
tåle dom for deres onde forhold udi at bortføre og bortdrive 
citantens slaktedrift udi avvikte år fra deres havnested udi fjel- 
det med videre — —», som det stend i stemnemåle. Drifti av 
Tov og Stein hadde komi til felægere Giskihovda ein laurdag 
ettermiddag vel ein månad etter jonsok. Det var ei drift på 170 
slaktefe og 80 sauir som dei hadde kjøpt inn på Vestlande. Det 
var meiningi at eigarane vilde liggje der og hamne drifti si um 
sumaren, soleis som dei hadde gjort so mange sumrar fyrr, utan 
at nokon hadde hindra dei i det. Utimot kvelden kom dei tvo 
innstemnde slaktehandlarane, som hadde drifti si liggjande vel 
ei mils veg derifrå, og ein tridjemann var au med dei. Dei hadde 
skreppur og uksepeisar med seg og sa dei var komne og vilde 
jaga slaktedrifti av Tov og Stein derifrå, og hadde berre eiga- 
rane av drifti vori der og vilja sett seg imot dette, so skulde dei 
komi til å hugsa at dei hadde vori der, let dei um. Gjætaren, 
Gunnulv Herbjønnson, 36 år gamal, og ein gutunge på 11—12 år 
var då åleine med drifti; ingin av eigarane var tilstadar. Han 
Gunnulv, gjætaren, svara dei at drifti no låg meir enn ei mi! 
frå drifti deira, forresten åtte ikkje den eine meir enn den andre 
desse viddune som låg i bondeålmenningi på fjelle. Dei tvo inn- 
stemnde og han som var med dei, gav seg til der ved lægre med 
notti. I solrenningi um sundags morgonen tok desse framand- 
karane hoppa åt drifteeigarane og klyvja på ho mjølsekken deira, 
som dei skulde ha til mat, og minst 3 pund salt, og so tok dei 
til å jaga og slå og drive på fee, endå gjætaren sette seg imot 
so hardt han kunde, og let um at dei laut taka ansvare for fee, 
dersom dei tynde på det med framferdi si. Men det muna ikkje. 
Dei jaga drifti fyre seg med hogg og slag yvi ei elv som heitte 
Jupa og heilt fram til Logen. Den eine av dei reid yvi elvi au 
på klyvhoppa og vætte ut mjøle og salte so det vart øydelagt. 

Dei vilde jaga drifti yvi med; men elvi var for stor, for det var 
vårflaumen enno, og dei fekk berre 10 kyr yvi, og dei laut symja 
attende au, og då var dei mest sprengde. Gjætaren vilde vå 
yvi elvi etter den eine hoppa som hadde fylgt med på hi sida 
og gav seg til der; men straumen tok han so han rak eit langt 
stykke og hadde nære på sett live til. Med so gjort var det vorti 
kvelden, og fee var so utarma at dei laut leggje seg fyre med 
det der dei var um notti. Dei tvo innstemnde faura no sin veg. 
Um morgonen kom bror til den eine av dei og sa at dei kunde 
liggje med drifti si der dei hadde legi fyrr med åri. Det vart 
upplyst at fleire av kyrne hadde fengi so hard medferd denna 
sundagen at dei sturde heile sumaren og hausten etterpå og var 
ikkje å få feitt på. Fysst eit par år etterpå vart denne saki av- 
gjord. Partane forlikte seg med einannan, men dei tvo sakgjevne 
skulde betala 16 riksdalar næste Kongsbergmarknad til prokura- 
tor Wegersleff, sakføraren åt Tov og Stein. 

Elles skaffa desse slaktehandlarane seg beite for driftine sine 
på ymse vis, etter som det ser ut til. Soleis var det sume som 
tjuvebeitte med driftine sine på vestsida av fjelle, til stor forarging 
for vestmennene. Eit forvitneleg dokument vedkomande denne 
tjuvebeitingi, som forresten gjeld både hallingar og numedølar, 
er eit fredlysingsdokument som er dagsett 10. mai 1781 og som 
vart upplese på alle ting i Numedal og Hallingdal straks etter. 
Det er uppsett av futen i Sundhordland og Hardanger futerike 
då var, Didrik Wilhelm Koren. Han held her fram at ålmugen 
i Eidfjord sokn i Granvin prestegjeld hev komi med sterke klage- 
mål mot austmennane frå Numedal og Hallingdal, fordi dei legg 
seg fyre med driftine sine um sumaren på deira side av fjelle 
og beiter når dei skal drive fee dei hev kjøpt inn der i vestbygdine, 
austyvi. Dette «er ganske Eidfjords sogns almue til største 
skade og næsten til total ruin, idet at rensdyrene dermed skyr 
disse grændser av hvilket skytteri de har deres meste levebrød,» 
segjer han. Det er ein kjend ting at reinen held seg burte frå 
dei stader der det er hamna med fe — han toler ikkje sniken 
av det fee legg att etter seg. Austmennane lyt nok få lov til å 
fara gjennom dette gjæve veidelande med driftine sine; men dei 

skal rekkje rake slæpa og berre stana på dei gamle kvilestadane, 
som han nemner upp. For annan stans og beiting innan nemnde 
umråde fredlyser han i kongens namn, so no heretter lyt aust- 
mennane taka seg i vare for det, læt han um. 

I skattelistune frå seinste halvdeil av 1700-tale finn me au 
merke etter hestehandlarar og fehandlarar i dalen. Dei vart 
nemleg ilikna ein serskatt. Me ser av desse skattelistune at det 
slong folk uttarst i Numedal med, som dreiv med denne hande- 
len. I 1780 var det soleis 1 frå Flesberg som svara denne han- 
delsskatten og i 1791 var det 3 frå denne ytste bygdi som var 
likma i ein slik skatt. — 

Det kunde vel stundom kjennast einsamt for gjætarane der- 
uppå fjellviddi, og var det kalde og regnfulle sumrar var det 
hutint både for folk og fe. Men var det gode busumrar måtte 
det vera eit herleg liv å vera der uppå Vidda, for folk som fe. 
Det synde seg då au på dei um hausten: dei var vortne so runde 
og feite dei var mest ikkje attkjennande. 

Som det leid utimot krossmess (14. septbr.), tok handels- 
karane til å draga seg til bygdar med driftine sine. Men i den 
gamle tid la dei rekstine etter høgfjelle lengst det gjekk an. 
Gavlen heiter ein fjellrygg på høgdi millom Tinn og Uvdal. På 
austsida av denne ryggen ligg det ei sæter, Sandbue. Her var 
stor krøtermarknad kvar haust. Her møtte tinndølar og uvdølar 
og bytte og kjøpte fe og hestar av driftekarane når dei kom med 
driftine sine. Og her sette ungdom frå båe sidur av fjelle stemne 
og prøvde styrke med einannan, og leika seg på ymse vis. Fysst 
i Vegglid kom dei til bygdar med driftine sine og heldt då vegen 
etter dalen til Kongsberg, og stundom reiste dei lenger. Etter- 
kvart som vegen etter dalen var betre, kom dei ned av fjelle øvst 
i Uvdal og for endelangs etter dalen og yta ikkje so lite fyrr 
dei kom på rette marknadsplassane, serleg livdyr. 

Mykje av det som her er fortalt gjeld den eldre fe- og heste- 
handelen åt numedølen. I seinste halvdeil av fyrre hundraår 
vart denne handelen for det meste slegi saman med skreppehan- 
delen, og då flutt yvi til andre landsluter, serleg Nordfjord, og 
dermed kjem ein på rødune um skreppekræmarane. Namne fekk 

desse handelsmennane av at dei bar handelsvara si med seg i 
ei stor lerskreppe. Det segjer seg sjølv at det helst måtte vera 
småvare dette, når dei skulde bera ho med seg i skreppa: finare 
ty. turklæd, ymse kvendestas elles, knappar, nålir, tråd og stund- 
om sylvsmedarbeid o. s. b. Elles skifte denne vara mykje med 
tidi og stadane der dei dreiv handelen sin. Gildast tende dei 
når dei kunde få tak i høvelege ting som ikkje hadde vori handla 
med fyrr der på staden. 

Skreppehandelen hev etter som sume meiner, vori drivin her 
i lande kanskje i ei 800 år attende. I dei gamle lovar er han 
soleis nemnd einskilde vendur. 

Kva tid numedølen tok til med denne handelen, er ikkje so 
godt plent å avgjera. Magister Fridtjov Isachsen samla i 1930 
inn ymse tradisjon um dette millom uvdølar som sjølve hadde 
gjengi med skreppa i sin ungdom. På grunnlag av dei upplys- 
ningar han på denne måten fekk tak i, og granskingar elles, hev 
han skrivi ei sers forvitneleg utgreiding i Geografisk Tidsskrift for 
1930 um Uvdølernes skreppehandel og driftetrafikk. Med di 
denne utgreidinge for det meste er bygd på fråsegnir som då- 
levande folk gav frå sine eigne handelsferdir, og vel innimillom 
det dei hadde høyrt av ættlede som dei løyste av, bli det helst til- 
høvi i seinste halvdeil av fyrre hundraår han greider ut um. 
Etter ei fråsegn Isachsen hadde høyrt på Tufto i Uvdal, trur 
han at skreppehandelen (i Numedal) «iallfall må gå tilbake til 
ca. 1790—1800». Han held det au tolleg rimeleg at uvdølar 
hadde vori med millom dei «omløbende bissekræmmere» som av 
og til bli nemnde i hundraåri næst fyre. Og det kan vel so vera. 
For yvi 20 år sidan tala eg med ein gamal pensjonera lærar i 
Uvdal um denne skreppehandelen. Han forsegna meg no det, 
at det var i 1840-åri dei tok til med skreppehandelen der i bygdi. 
Denne mannen er visseleg den beste sogemannen eg hev råka 
på her i dalen, klok, minnug og pålitande. Men han kunde teki 
feil på dette likevel, og det er mogeleg Isachsen hev rett. Det 
er forresten vågeleg å byggje berre på tradisjon i slike spursmål, 
det hev eg vorti brend på so ofte. Ved å forfara dei ymse em- 
bettsbøkar, protokollar og rekneskap for desse øvre Numedals- 

bygdir, kunde ein kanskje få skriftleg stadfesting på dette 
spursmåle. 

Dei fysste skreppekræmarane frå Numedal for mest aust i 
grensebygdine mot Sverike, er det meg fortalt. Men det var 
mange som reiste inn i Sverike med. Det var då helst i Herje- 
dalen, Vermeland og Bohuslen. Og dei tende no best. Men so 
var det det, dei hadde ikkje lov å handle med utanlands vare, og 
soleis kom dei ofte i knipa. Eø har høyrt ymse forteljingar 
um det. 

Etter lov frå 8. august 1842 tok det til å bli landhandlarar 
her og der utyvi bygdine, og då deira handelsrett ved lovi frå 
28. septbr. 1857 vart mykje utvida, og endå meir sidan forresti, 
so voks det etterkvart fram landhandleri alle stadir der det kunde 
vera von um nokon avsetnad. At desse landhandlarane såg med 
olme augur på skreppekræmarane, er lett å skyna. Ein gamal 
uvdøling fortalde meg: Det var tvo her frå bygdi som for aust 
på lande ein stad med handel. Der var det ein landhandlar 
som var so reint ettersitin, og so melde han dei, og lensmannen 
kom og tok skreppune deira, og so skulde dei betala ei viss bot. 
Dei gjekk då beit til futen og betala denna boti, og han gjorde 
utveg so dei fekk skreppune sine med det som i var. So skal du 
høyre: so var det sessjon på same garden som denna stygge 
landhandlaren budde. Skreppekræmarane var væl kjende på 
kvar garden der i bygdi, og dei fortalde koss dei hadde komi 
uti det, og so gav dei burt all vara si til dei som var tilstadar 
der. Men etterpå for dei ikring og fekk si fulle betaling for alt 
ihop. Soleis kom dei til å selja ut vara si midt for nasane på 
landhandlaren, utan at han kunde gjera dei noko for det. 

Saki var den, at dei etter handelslovi frå 1842 ikkje hadde 
lov til å selja utanlands vare. Men det var mest rådlaust å 
berge seg for det for desse numedalske handelsmenn som alltid 
handla med innkjøpt vare. Det var noko serskilt med handelen 
deira det. Det vanlege var at slike kringfarande handelsmenn 
for og selde anten ymse husiflitsarbeid t. d. blekkty, knivar, skei- 
dir frå Totenbygdine, selar, skomakararbeid o. dl. frå fjellbygdine 
eller t. d. fiskevarur frå fjordbygdine. 

For 50—60 år sidan tok det til bli meir slutt med desse han- 
delsferdine av numedølane inn i Sverike og yvi Austlandi. I sta- 
den la dei handelsferdine sine yvi til Vestlande. Uvdølane for 
mest i Nordfjord, og elles på Sunnmøre og i Romsdalsbygdine. 
Forresten slong det numedølar med skreppehandel yvi dei syndre 
Vestlandsbygdir au. 

Um hausten, når dei var ferdige med onnearbeide heime, drog 
unggutane yvi fjelle til Bergen og gjorde innkjøp. Jamnan slo 
2 og 3 seg i lag. Ofte leigde dei ein unggut med seg som dreng. 
Han fekk vare og gjekk og selde, han som dei andre, men laut 
gjera nøgje rekneskap for det han fekk um hender soleis, og 
hadde si faste løn, vanleg 6 dalar og kosten for vinteren. Synde 
då denne ungguten seg å vera påpasseleg og flink, gjekk gjerne 
husbonden hans god for han hjå Bergens-kjøpmennane næste 
haust for varur, so han kunde taka til å drive på eigi hand. Når 
dei var ferdige med innkjøpi sine i Bergen, for dei nordyvi. Og 
so traska dei rundt i bygdine med handelen sin heile vinteren 
alt til uti slutten av mai. Av og til, når skreppa var tom, laut 
dei attende til vareupplagi sine som dei hadde på faste stellur, 
og fylde i ho att. Jamleg laut dei ro og sigla, og det hende dei 
sette live til soleis, for dei var no ikkje mykje sjøvande. 

Men jamsides med skreppehandelen dreiv dei i denne tids- 
bolken som eg fyrr hev nemnt, fe- og hestehandel. Når dei um 
vinteren for ikring og yta kråmvara si, nytta dei høve til å kjøpe 
inn kyr og hestar. Dei gjorde det då på den måten at dei betala 
nokre kronur med same, i «handpengar» som dei kalla det, for 
kvart dyr dei kjøpte, og når dei so kom att næst fyre jonsok og 
sanka drifti si, betala dei resten. Det innkjøpte fee dreiv dei 
for det meste landevegen, yvi fjell og snøbræar, gjenom ulende 
og etter fårlege fjellstigar med seg heim i Numedalsfjelli. Hestane 
tok dei meir sjøvegen til Bergen. Fe- og hestehandelen var i 
desse Vestlandsbygdir so fast bundin til skreppehandelen, at då 
det ved hundraårsskiftet vart slutt med den, so vart det slutt 
med den andre handelen au. 

Nokonlunde på same tid som so mange numedølar tok til Å 
handle i Nordfjord og derikring, var det ein og annan som for 

alt til Nordland på handelsferd, og utigjenom åri auka det til 
med dei som reiste dit. Serleg i fiskeværi gjorde dei Nordlands- 
farande det godt og tende bra pengar. 

Eit leite uti seinste halvdeil av fyrre hundraår for det ikkje 
so få numedølar med skreppa i Telemarksbygdine au, og ikkje 
so få fehandlarar heller. Eg hev tala med mange numedølar 
som hev fari der. Og i dalane på Austlande hev me fotslagi 
etter dei. 

Ved hundraårsskifte var det å segja slutt med desse handels- 
ferdine åt numedølane. Det var komi ei ny tid og nye tilhøve 
som gjorde dei uturvande. 

Det var å segja berre lauskarane, ugifte folk, som dreiv med 
skreppehandelen, og det var det no med fehandelen au. Skreppe- 
handelen var det vanleg at dei tok til med i 17—18-års alderen 
og heldt på ein 7—3 år. Hadde dei vori heldige so hadde dei 
tent seg saman ikkje so få pengar på denne tidi, dei la dei oftast 
i ein jordveg heime, gifte seg og slo seg til ro. 

Ikkje so få av desse handelskarane fann seg ei gjente på desse 
handelsferdine sine som dei lika so godt at dei gifte seg med 
henne og anten tok ho med seg heim til Numedal eller sette bu 
på heimstaden hennar og vart gardmann, handelsmann eller tok 
til med anna yrkje. 

Magister Isachsen upplyser i den fyrrnemnde utgreidingi si 
at hausten 1870 drog 80—90 karar frå Uvdal og Nore ut på 
handelsferd; berre nokre få var forresten frå Nore. Um ein då 
reknar at kvar av dei tende 4—500 kronur og upphalde um ven- 
teren, vart det mange pengar som soleis kom inn i desse bygdir. 

Økonomisk hadde difor denne handelen sers mykje å segja 
for dei øvre bygdir i Numedal, og fysst og framst då for Uvdal. 
Men på andre umråde au sette handelskarane merke i bygdine, 
ikkje minst kulturelt. Det var folk som hadde sett mykje og 
ikkje lært so lite på ferdine sine vidt og breidt, og når dei då 
kom til ro heime, var det ikkje so vant å sjå anten i heimen 
eller på dei sjølve at dei hadde sett noko meir av verdi enn den 
tronge fjelldalen. 





Spelemenn. 


Frå Flesberg: 
Herleik Gulson Kaupangen. 


Han må vera son til Gul Herleikson og Gunbjørg Kristens- 
dotter; dei vart gifte i 1798, men det stend ikkje etternamn for 
nokon av dei i kyrkjeboka og dette skulde tyde på at dei var 
t. d. fatige tenestfolk. Ho Gunbjørg var dotter til Kristen Sol- 
heim, Flesberg, og fødd i 1778. Gul var ved folketeljinga 1801 
27 år gamal og budde då på plassen Hagen under Nordre 
Kaupangen i Svene. «Eier plassen og lever af Arbeide», stend 
det i nemnde folketeljing. Han og Gunbjørg hadde då dottera 
Anne, 4 år gamal, med seg heime. 

Ein flesberging fortel: 

Kring midten av fyrre århundra eller litt fyrr vart det drivi 
eit koparverk i Åraksbø i Setesdal. Der til verke hadde dei fengi 
ein smed som hadde gjengi smedlæra på Våpenfabrikken på 
Kongsberg i 5 år. Han kalla seg Hellik Gulsen Kopangen, var 
ein god spelemann på hardingfele og gifte seg i Setesdal. Son 
hans, Olav Herleikson, som no er ein gamal mann, er og spele- 
mann. Han spela endå nokre slåttar for meg som han hadde 
lært av far sin, sa han. Eg hev ikkje høyrt desse slåttane i 
Numedal, men i Tinn er dei vanleg bruka. Fin slått dei kallar 
«Luråsen» og fleire andre Tinndølslåttar spela den gamle. «Desse 
slåttane spela papa,» sa han. 

Det må vera sers givnad for musikk i denne ætta. Sonesonen 
til Herleik, Andres Olavson, er ein av dei beste spelemenn i 
Setesdal no. — Den gamle Olav Herleikson fortalde dg: «Det 
var ein med papa av okkos ætt som dei kalla Lisle-Hellek, men 
han var so fæl til ture og so uregjerleg at han fekk katt på 

verke her og reiste austyvi att. Papa var fødd i 1806 og døydde 
78 år gamal.» 

Denne Olav'n og bonna hans lever på ein plass i Åraksbø 
som heiter Huse. — 


Tolleiv Niridson Stemning, Herbrand Niridson Laude og 
Nirid Halvorson Rindheim. 


Me umtalar desse tri under eitt meddi dei var paktarar på 
musikken i Numedal etter desse tvo breva: 


L 

«Kjender jeg underskrivne Aage Holm Kongl. bestaltet Muce- 
cus Instrumentalis udi Kongsberg, at have antaget, som jeg og 
i Kraft av allerhøistbemelte Deres Kongl. Mayte mig allernaa- 
digst givne bestaltning de dato 6te Martii 1761, hermed antager 
og befuldmægtiger Tollef Nirisen Stevning og Herbrand Nirisen 
Lande efter den mig givne fuldmagt med Spill at betjene alle 
og Enhver almuebønder til brylluper, barseler og andre Sam- 
kvemmer, hvor Spill maatte behøves udi Numedahls Sogne; men 
hvad sig Kongl. Betientere, Præster og andre Standspersoner 
angaaer, hvor nogen brylluper maatte forefalde, samme som mig 
allerede Reserveret ikke sig med befatte, men i følge sin mig pas- 
serede Revers af Dags dato være tilpligtet saa betimelig mig at 
tilkjendegive, at jeg ved egne Folk her paa Stædet, om fornøden 
befindes kand lade betiene. Paa hvilken Condition hermed be- 
fuldmægtiges Tollef Nirisen Stevning og Herbrand Nirisen 
Lande, som meldt Numedahls Præstegielde med Spill at betiene 
paa mine veigne og mit Stæd, med lige Rætt som mig given 
Fuldmagt Hiemler. Dets til bekræftelse under Haand og Signet. 

Kongsberg d. 8de Juni 1771. 
Aage Holm.» 
Tinglesi på Floterud 29. juni 1771. 

II. 

«Jeg Hans Henrich Hunt, Kongelig Majestæts Allernaadigst 
Priviligerede Stads Musikant i Drammen og Buskeruds Amt 
med videre, afstaar og hermed bortforpagter Musichen i Nume- 
dals Præstegjeld, Rollaug og Flesberg, til Niri Halvoren Rin- 
dem og Tollef Nirisen Stevning, og giver dem hermed samme 
rettighed, som Hans Kgl. Majestæt mig allernaadigst haver for- 
undt, nemlig at opvarte med Musgke ved alle forefaldne leilig- 
heder udi bemælte Præstegielde, saasom Fæsterøle, Brøllupper, 
Barseler og ald anden Samqvem, hvor Musiche kand forlanges, 
til efterretning at ingen anden uberettiges andtages. — Og naar 
overbemelte dissé Forpagtere ei lenger finder for godt at svare 
til Forpagtningen, da at give mig % aars opsigelse, hvilket jeg 
i lige maade forbeholder mig til dem. 

Bragnes den 3de Aug. 1787. 
H. H. Hundt.» 


Tolleiv Niridson Stemning var son til Nirid Tolleivson Nedre 
Stemning, komin frå Bjørkeset, og kone Jorunn Torsteinsdotter. 
Han hadde tri brørar: Torstein, g. m. Kjersti Hansdotter Dyrebu; 
Ola; Herbrand. 

Torstein Niridson fekk garden Stemning etter far sin i 1758, 
men døydde 2 år etter berre 27 år gamal. Det vart noko plunder 
med garden då, men etter dom avsagd 1763 vart broren Tolleiv 
Niridson eigar for 730 dalar. Han var g. m. Ingebjørg Kjetils- 
dotter Gjømle; ho døydde 1841, 90% år gamal. Dei hadde sonen 
Nirid, g. m. Jorunn Olsdotter Vengestad; ho vart enkje og gifte 
seg uppatt med Ola Knutson Nord-Vangestad. 

Yngste broren til Tolleiv, han Herbrand, er den Herbrand 
Niridson Lande som er nemnt i det hermde brevet frå 1771. 

Ein kan vel gange ut ifrå at desse brørne var dugande spele- 
menn og at det var fela dei spela på. Trond Botnen i Hardanger 
var vel den som skapte hardingfela i den form ho no har, kring 
1760. Han for ikring og selde felur, soleis veit me han var på 
Kongsberg, og det ligg då sers nær å tru at desse Stemnings- 

brørne var ikkje berre kjende med felune hans, men sjølve bruka 


dei. Dei var au velstandsfolk so dei hadde råd til å kaupe seg 
felur. Når Aage Holm i festebrevet sitt held seg undan sjølv 
å spela for «Kongl. Betientere, Præster og andre Standspersoner», 
so var vel det noko for fortenesta si skuld; men det var kanskje 
likso mykje at desse «Standspersoner» ikkje var vande med og 
ikkje vilde ha bondemusikk i laga sine har eg tenkt meg. 

Nirid Halvorsen Rindheim som var med Tolleiv Stemning og 
fekk paktarbrev på spele i Numedal i 1787, var son til Halvor 
Niridson Rindheim og kone Marte Herleiksdotter, komi frå Lyng- 
gjorda i Lyngdal. Dei hadde ein son til heitte Herleik. Millom 
desse tvo gutane sine deilar faren garden i 1788. Nirid, spele- 
mannen, var eldst, men døydde ugift 1790, berre 21 år gamal. 
Broren, Herleik, ser det då ut til fekk garden, vart g. m. Berit 
Ketilsdotter Toen. Berit var rik, ervde 917 rdlr. som mannen 
hennar kvittar for hjå verfar sin i 1797. 


Nirid Tolleivson Stemning. 


Han var som nemnt, son til Tolleiv Stemning, og skal ha vori 
ein sers god spelemann. Dertil var han reint ein meister til å 
skrive og var mykje inkassator på auksjonar. Han døydde 1817, 
35 år gamal. Han og Jorunn hadde ei dotter heitte Jorunn, 
g. 1. m. Nirid Herleikson Toen, 2. m. Knut Knutson Stemning. 


Knut Torgeirson Låg. 


Han var son til Torgeir Nilsson som kjøpte Sønste Søre Låg 
(eller Smeplassen) i Lyngdal 1774. Mor hans heitte Marie 
Andersdotter. Torgeir døydde 1793, 62 år gamal, og Marie 
døydde 1799, ogso 62 år gamal. 

Fysst hadde Knut eigedomen etter foreldra saman med bro- 
ren Andres eit bel, sidan vart Knut åleine um han og hadde 
han til han døydde 1849, 78 år gamal. 

«Knut var blind, og i bygda kalla dei ”n ikkje anna enn 

Blinne-Knut. Men han greidde seg svært godt likevel. Kona hans 
tende i Tonby då han vart kjend med henne. Det er ein lang og 
ulend friarveg, men det var kje fåre med anna han fann fram 
åleine fortel dei. Han var framifrå haghendt, kunde gjera mest 
kva det var. Jamvel felur gjorde ”n. I Låg har det vori ei fele 
han har gjort, og kanskje ho er der enno. God spelemann var 
han og. Leika so vent. Rett til å leike tonar, visetonar og salme- 
tonar, var han ein meister. «Dæ va ett veunner så vent dæ let,» 
segjer ein gamal lyngdøling. Etter ”n hadde vorti gamal, leidde 
dei han etter ein kjepp når dei vilde ha ”n med seg burti leik 
og lag. Elles held dei no Gullek Spellemann betre til å danse 
etter.» 

Kona hans heitte Anne Danielsdotter. Dei hadde 6 bonn. 

Soneson til dotter hans, Ola Knutson, som no eig og brukar 
Låg, er og spelemann. Likeins ein annan soneson til dotter hans, 
Andres Olson Åsen. So spelemannsgivnaden fylgjer ætta. 


Ola Pålson. 


Han var fødd i 1771, og far hans er i kyrkjeboka skrivin Pål 
Verås og måtte anten bruke Verås eller bu der elles. I 1797 
vart han g. m. Jorunn Torsteinsdotter. Han er då skrivin for 
Rustan og ho for Berget. 

I 1801 bygslar «Ole Paalsen Skrædder», som han vert kalla 
i bygselsetelen, eit urudd jordstykke under Søre Åsland for ei år- 
leg avgift på 8 skill. Dette bygsla stykke vert kalla Hagen, men 
i daglegtale heitte det Pålsonplassen. Ved folketeljinga nemnde 
år budde Ola her med kone og 2 bonn: Ingebjørg, 4 år og Kari 
I år. Ola sjølv var då 30 år og kona 39. Truleg har han vel 
byrja og rudt for seg her ved dei tidir han vart gift. I alt hadde 
Ola og Jorunn 4 bonn, gjentur alle saman: 1. Ingebjørg, g. m. 
Kristoffer Lak, budde fysst i Rindheimplassen, flutte sidan til 
Eidsfoss verk. 2. Kari, levde ugift. 3. Marit, g. m. Andres 
Klopås, flutte til Liane i Jondalen. 4. Jorunn, g. m. Gunleik 
Torsteinson Spelemann. Far deira hadde so mange koltute gei- 

tar, og når dei kom rekkjande, so sa han: «Der kjem koltunn 
minne.» So fann folk på å kalle døttane hans koltur. 

Som me alt har høyrt, var Ola Pålson skreddar, for frå gard 
til gard og gjorde klær for folk. Handverke hadde han lært av 
ein som heitte Herleik Åsland. 

Ola var heller liten på vokster, men ein gløgg kar. Men 
det som har haldi minne hans uppe i bygda alt til denne dag 
er at han var ein dugande spelemann. Spele hans skulde vera 
so indarleg vent at det heiltupp krisla i ein å høyre det, og so 
var han so lett å danse etter at ein kjende mest ikkje ein var 
nedpå golve, fortel dei. Pålson-slåttane stod høgt millom bygde- 
folke då han levde og sjølv spela dei, og lenge etter han var 
død, ja gamle folk talar enno jamt um Pålson-slåttar når røda 
fell um felespel. Det er og ålmenn meining i bygda at Pålson 
dikta slåttar. Kor mykje det kan vera i dette, er vandt å av- 
gjera no. Men det er vel helst so at tradisjonen her som vanleg 
ikkje har gjort givnaden og spele hans mindre enn det var. Det 
er soleis fortalt um honom at han hadde lært av fossegrimen. 
I Bjørvasselva uppunder Fagerfjell er det ein høl som kallast 
Pålsonhølen den dag i dag. Hølen har fengi namne sitt av at 
Pålson hevde eit kjøtlår uti hølen til grimen som då i staden 
lærde honom å spela. 

Ola Pålson, som so mange andre gåverike spelemenn, kunde 
gløyme seg reint burt når kom i drage med fela. Han var i 
Rustan 1 Flesberg med skreddering ein sumar. Då tok han fela 
um kvelden og sat mo åleine og spela i eitt til sola spratt 
um morgonen. 

Han spela mykje i brudlaup, og var det rikfolk som para seg 
ihop, so vanka det ikkje lite i fela, dåvisst var det ein dugande 
spelemann. Dei fortel at Pålson tende mange pengar med spel- 
inga si, men det var gjerne vanleg folkemeining at spelemanns- 
pengane var synduge, og det hadde nok han og ein misstanke um. 
Difor fann han det likaste å bruke desse pengane til å leige 
åkerbrjoting for og dyrka soleis bra upp plassen sin, tende ikkje 
verst med skredderinga si heller lyt ein tru. Ikkje har eg høyrt 

han var so kjær etter brennevin heller som ofte spelemennane var, 
so det og gjorde sitt til at han stod seg etter måten bra. 

Er det rett det som fyrr er haldi fram at Stemningskarane 
bruka hardingfela, so bruka då visst Pålson ho. Eg kan ikkje 
halde med Rikard Berge i at dusingfela heldt seg so seig m. a. i 
Numedal soleis som han vil ha det til i «Norsk Musikhistorie». 
Berre den ting at Kongsbergmarknaden var stemneplass ikkje 
minst for spelemenn, og at ingen meir årvisst enn numedølane 
møtte her, skulde vera prov for at dei var med dei aller fysste til 
å bli kjende med hardingfela. 

Det lydest at Pålson hadde fleire felur. Eingong um vinteren 
kom han austantil og var i fylgje med Levor Solheim. Då hadde 
han tvo felur, Levor bar den eine og sjølv ha han den andre. 
Men då dei kom utpå dei bratte Kjellebakkane og skulde løype 
utover der, so torde ikkje Pålson våge seg iveg med fela han bar 
på heller. «Je får vel ta begge, je da,» sa Levor, og so løypte han 
med ei fele under kvar arm ned til Flesberg. 

Millom dei mange slåttane som i si tid bar namn etter Pålson, 
er «Tangeslåtten». Han har fengi namne etter dansemeistaren 
Torstein Tangen (frå pl. Tangen under Søre Vangestad). Når 
han kom rektig i danselag, so sa han til Eivind Spelemann: «Kom 
med den du veit!» Og då kom Tangeslåtten. 

Pålson spela ikkje berre i brudlaup og slike større lag, men 
i vanlege dansesamkomur og. Knut O. Høimyr, postopnaren, min- 
nest at far hans fortalde at han i sin ungdom var i eit danselag 
i plassen Rosenlund under Bringe og der spela Ola Pålson. 

Um ein vil spyrja kven Pålson hadde lært å spela av, so er 
det vel ingin som kan gjeva noko visst svar på det no. Men det 
må no vera sikkert at han jamleg høyrde Stemningskarane spela 
og likeins Nirid Rindheim, paktarspelemennane som er fortalt um 
framanfyre. Og so var han fulla på Kongsberg og råka saman 
med spelemennar der, m. a. telemarkingar slike som Knut og 
Øystein Lurås og kanskje dei noko eldre Pål Kristiansen, Gunnar 
Grjotnes, Jon Kjos o. s. b. Det vilde, tykkjest det meg, vera meir 
rart um han ikkje råka ein eller annan av desse. 

Gunleik Spelemann. 


Foreldra hans var Torstein Gunleikson Løsstad, Flesberg (son 
til Gunleik Halleson Løsstad), g. 1802 m. Ingebjørg Jonsdotter, 
skrivi i kyrkjeboka for Berget; Torstein var «bergmann». Han er 
skrivin for Kaupangen då sonen Gunleik vart fødd i 1807, men 
budde på ein plass under garden. 

Gunleik Torsteinson, eller Gunleik Spelemann som bygdefolke 
alltid kalla han etter han vart vaksin, var skreddar som Ola Pål- 
son. Men fysst og fremst var han spelemann, og fela åtte heile 
hugen hans so det vart mindre med skredderinga. Læremeistaren 
hans på fela var Ola Pålson, og truleg var det vel han som lærde 
han skreddarhantverke med. Det var ein næm læregut Pålson 
hadde her når det galdt speling, so den hadde han all grunn til 
å vera nøgd med. Men Gunleik var elles saman med mange 
gjæve spelemenn i si tid. Han voks upp og levde ungdomsåra sine 
i ei blømingstid for norsk folkemusikk, ja etter han vart eldre, 
kom no den norske folkemusikken endå meir i vere. Fysst var det 
no Luråskarane, Knut og Øystein. Dei for vidt og breidt og måla, 
og fela fylgde. Me hev farvegen etter dei her i Numedal med. 
Og sidan Myllarguten. Og her heime i Numedal hadde me dei 
kjende Løytnantdrengine frå Nore. 

Det lydest han hadde den uroa i seg etter å høyre og lære 
som jamt vil fylgje ein kunstnargivnad. Soleis var han ofte vest 
i Gransherad til ein spelemann der som heitte Olav Bøen, og han 
tala jamt um jamaldringen sin Hans Hellos frå Bøherad og kytte 
av honom. «Dæ du leikær, å dæ je leikær, dæ æ kje anslessa hell 
kjyss mei i f.. mot nå du skulle høre Hans Hellos frå Bøhera!» 
sa han eingong til ein raklespelemann frå Sigdal. 

Tjuge år gamal (1827) gifte Gunleik seg med Anne Eivinds- 
dotter Brekke (fødd 1805). Då var han inderst i Maugerud. Etter 
dei var gifte, budde dei i ein plass som heitte Brekkehaugen, eller 
Spelemannshaugen kalla dei ”n og etter Gunleik kom dit. 

Han og Anne hadde i all fall 3 sønir: 1. Torstein, f. 1828, 
2. Eivind, f. 1830. 3. Gunleik, f. 1833. Og so hadde dei 2 døttar. 

Gunleik var ein klen forsytar for kjerring og bonn, og dei 
leid vondt mang ein dag. Ingin hug til stadig arbeid, det var 
fela fysst og sist, og so drykken attåt då. Høyrde han gjeti ein 
auksjon eller ei onnor slik samkome, so tok han feleskrine under 
armen og huska iveg, og so vart det speling og drykk og stundom 
slagsmål. For når han fekk i hovude, vart han flåkjefta og krangle- 
vorin. Var det då nokon som tok til brette seg, blanda han seg 
inni med, og det enda jamnan med at han kasta trøya og fela og 
sat på dei. Det var krev kar og då han var på sitt beste, so det 
var ikkje so fælt mange som var fuse på han. Når han kom då 
heimatt, var han sjuk og i ulag og lite skikka til arbeid, og venta 
berre det skulde bjode seg høve att til ein ny rangel. 

Då det leid på, vart Gunleik enkjemann. I 1845 gifte han seg 
andre gongen, det var med Jorunn Olsdotter Åslandeige, dotter 
til Ola Pålson, spelemannen; ho var då 40 år. Etter at namna 
er innførde i kyrkjeboka, stend denne merknaden: «Brudgommens 
forrige Hustru Anne Evensdatter død 24. April 1839, intet Skifte 
holdt og Børnene af forrige Ægteskab opfostrede på Fattigvæse- 
nets Bekostning.» 

Andre kona hans Gunleik, Kolfe som dei kalla ho, var ikkje 
noko til menneskje, fortel dei. Ho flaug mest gardimillom og 
sladra, og let hus og heim våge seg. Men lentug og lettliva var 
ho. Eingong kom ho inn i Sedalen, og Gunleik, son til Eivind, 
sat og rikta på eit dragspel, og ho til å skeike og danse på golve 
med same ho fekk att dynna. «Kann skjønne je kann danse, je — 
spellemann te far å spellemann te mann! Ja — ha!» sa ho. 

Ho og Gunleik hadde ei dotter heitte Marit. Marit hadde 
ein son heitte Gunleik Knutson; han voks upp på Sandbekk og 
kalla seg difor Gunleik Sandbekk; men elles kalla dei han mest 
Koltegutten etter mora som hadde ervt koltenamne etter mor si. 
Han vart ein flink spelemann som me skal høyre um sidan. 

Dei store brudlaupa var i sin fulle brage i Gunleik?s tid. Då 
skulde det vera ein eller tvo spelemenn som reid fyre brudefylgje 
og spela dei både til og frå kyrkja, og sidan drog dei upp til dans 
heime i brudlaupsgarden. Då vart det ikkje spart anten på mat 

eller drykk, og då vanka det alltid pengar i fela for spelemennane 
og, og ære og vyrdnad attpå. Då kunde Gunleik gløyme fatig- 
domen og armoda heime og for ei stund kjenne seg jambyrg med . 
dei som til kvardags og vart rekna for fagnafolk. Då naut han 
den gleda å få bera fram kunsta si, og at det ogso var dei som 
skyna ho. 

Kor høgt ein skal sesse Gunleik som spelemann, er vel van- 
skeleg å avgjera; men noko hev me då å halde oss til. All tradi- 
sjon er samd um at spele hans var høgt og reint og vent og at 
det var god takt i det. Likeins er det fleire som hev høyrt sagt 
at han kappspela med Løytnantdrengine og at han då var vel 
strid med dei. 

Ei mannjamning millom han og Ola Pålson kunde liggje nær 
å freiste. Um ein gjeng ut frå at det ikkje var nokon skilnad på 
givnaden deira, lyt ein koma ihug at Gunleik var meir vidfarande 
og var meir saman med storspelemenn, m. a. visseleg Myllar- 
guten, dertil hadde han ein fullmogen spelemann til læremeistar 
ifrå fysste stund. Elles er det og mykje som talar for at Gunleik 
var ein endå rikare spelemannsgivnad enn Pålson. I det heile trur 
eg ikkje ein gjer Pålson nokon urett um ein set læreguten hans 
eit stykke framum honom som spelemann. 

Heller ikkje trur eg ein gjer Løytnantdrengine frå Nore nokon 
urett um ein set Gunleik Spelemann i jambreidd med dei. At han 
ikkje vart so åtgådd og umtala i vidare krinsar, meiner eg for ein 
deil kan koma av at flesbergingane i det heile ikkje hev den evne 
til å te seg fram som folk ifrå øvre dalen. 

Gunleik Torsteinson døydde i Øvre Ransåsen i 1859, berre 
52 år gamal. 


Eivind Spelemann. 


Han var son til den nett umtala Gunleik Torsteinson Spele- 
mann og var fødd i 1830 og hadde fengi spelemannsgåva i arv 
frå far sin. Men det er vanleg meining at han nådde ikkje upp 
mot far sin til spela. Han var burtimot 30 år då faren døydde, 

so han var nok den viktugaste læremeistaren hans. Elles fortel 
dei at Gunleik sjeldan spela heime. Ei tid budde han i Låg i 
Lyngdal og då var han grennar med Blinne-Knut som Og var 
spelemann hev me høyrt. Der hjå Knut låg dessa gutungane åt 
Gunleik, helst Eivind og Gunleik, heile dagane og gnog på ”'n 
til å spela. Då sette dei hestetagl på tvo vedatre, det eine va: 
fele, det andre boge, og so sat dei og stirde på Knut med han 
leika og apa etter so godt dei kunde. Når det råka felestrengine 
sprang for han Knut, so lura gutungane seg heimatt og stal 
strengir av fela åt far sin og kom med til han. Då vanka det nye 
slåttar — og stundom juling når dei kom heimatt. 

Ettersom Eivind voks til, voks dg fela meir og meir fast i hugen 
hans, og då han vart vaksin, var han og full spelemann. Han 
var ein uroleg og ustadig natur som far sin og endå meir vid- 
farug enn han. Lange turane heldt han seg i Vestbygdine, og då 
kom han alltid att med nye slåttar. Når han spela dei, so skrykte 
Torstein Tangen på nasane og vreid på kjeften, han vilde ha 
Pålsonslåttar, han lika ikkje dessa nye. I Telemark råka han 
saman med kjende spelemenn, m. a. Knut Dale. Han lærde slåt- 
tar av telemarkingane, og dei lærde Numedalsslåttar av honom. 
Knut Dale hev sjølv fortalt at han hadde lært springaren «Fles- 
bergingen» av Eivind. Knut sa det og at Fivind var god til spela, 
men han hadde klene slåttar. 

Til vanleg var Eivind småfarande og heller bljug i framferd. 
Kom han burti gardane og dei baud han tilbords, so smaka han 
mest ikkje maten. Ein sumar hadde han sett seg burt til slåtte- 
kar hjå Knut Venås i Rollag, han som var so sterk. Då han kom 
og skulde byrja slåtteturen, so skulde han no ha mat fysst. Men 
då Knut såg han sat slik og pirka og ikkje åt, so trudde han 
ikkje det var noko ha, og so jaga han han att med det same — 
endå Eivind i røynda skulde vera rektig ein flink slåttekar. 

Eivind måtte ha lett for å spela, for han kunde sitja leike og 
røda på ein gong. Han kunde vera lentug og småvrang i kjeften. 
Dei som dansa måtte no legge i fela, betala spelemannen. Det 
vanlege var 3 skilling dansen, sidan vart det 10 øre; men mange 

betala no mykje meir. Hadde det no vori 3 par frampå og dansa, 
men berre 2 betala, so sa han Eivind: «Takk å ære, mange takk, 
begge to, alle tri!» — I eit danselag han Fivind spela i, so dansa 
det ein flesberging, og då slåtten var slutt, so kom han no burt 
til spelemannen og skulde betala, han og, men han var kje 
noko god til danse. «Hå æ dæ du skæ betala fær da?» spyrr 
Eivind. «Je har dansa,» svara han. «Je ska kje ha noko åa dei,» 
sa Eivind, «fær du hølle dei slått sjøl.» 

Eivind vart gift med ei telemarksgjente som heitte Aslaug 
Fossekosi frå Hovin. Men han likjest på far sin i at han var 
ein klein forsytar. Nokon fast bustad hadde ikkje han heller, 
budde her og der med han var her i bygda, soleis eit bel på Krok- 
mogen og tilslutt på Tangen, ein plass under Nerli ved Vatne- 
brynvatna. Når det var hålis på vatna um vinteren, samlast ung- 
domen der og gjekk på skeisur. Då var det alltid einkvar som 
hadde nokre drammar for Eivind, og so fekk dei lov å danse hjå 
han når kvelden kom, og han leika. 

So var han i Hovin og budde ei tid i Bøen. Han arbeidde 
på garden, som ein gamal lauskar åtte den gongen, slo for ”n 
um sumaren og arbeidde elles for han og. Elles fortel dei Eivind 
var ei ferd heilt til Nordland og var der éi tid. 

Han og Aslaug hadde tvo bonn: Anne, g. m. Gunleik Kvenn- 
dalen, Hovin, og Gunhild. Gunleik, bror til Eivind, hadde reist 
til Omdal koparverk (Skafså) på arbeid, og då Gunleik Kvenn- 
dalen fekk spurt frå honom at det var god arbeidsfortenest der 
burte på koparverke, so flutte han og kjerringa dit, og då flutte 
Eivind og Aslaug og derburt. Men dei lika seg ikkje der på 
Omdal og flutte til Dypvåg alle saman. Der døydde Anne, kona 
til Gunleik Kvenndalen, og han reiste til Amerika. Og der hjå 
dotter si, Gunhild, døydde både Eivind og Aslaug og. 

Eivind hadde fulla heile slåtterikdomen etter far sin og elles 
mykje meir. Fleire av slåttane spelar spelemennane her i byg- 
dane no, men dei veit ikkje noko namn på dei fleste. Den kjende 
springaren «Helge Tresk» bruka han mykje. Ein springar heiter 
«Ravnåsen», ein gamal god slått som vel hev namne sitt frå gar- 

den Ravnås i Svene, spela han ofte, helst når det leid ut på morgo- 
sida. Av hallingar spela han mykje «Spursmann». I hans tid 
tok ungdomen her i bygdane so smått til med framanddans, og 
Eivind kunde no stette dei med spel til det bruke og. Han spela 
so jamt ein polka på nedstilt bas, og so ein som han kalla «Hal- 
lingpolkaen». 

«Å du veit dæ va moro høyre ”n Eivind spela!» sa ein gamal 
numedøl. Og det var det nok. Dei som skynar seg på spel og 
som ofte høyrde honom er samde i at han hadde serleg fint mål 
og fin tone i fela og spela heilt reint, der var inga missljodar 
å høyra der. 

Den gamle spelemannen Gunleik Høyset i Hovin segjer: «Eg 
totte ikkje Knut Dale var ei grand betre spelemann enn Eivind, 
og eg skulde skyna meg litt på felespel, eg med. Men han var 
ikkje gjevi so fullnads gaum på. Far min var so god til tulle 
slåttar, og soleis lærde me slåttane etter Eivind.» 

Ein telemarking var på vitjing i Godstad i Rollag, og so 
vart han med ”n Herbjønn til ein auksjon i Bratås. Då auksjonen 
var slutt, tenkte dei på å fara heimatt, men då telemarkingen 
fekk høyre det var Eivind som skulde spela um kvelden, so vilde 
han vente og høyre nokre slåttar. «Eg hev høyrt Gunleik, far 
hans, hev spela, det skulde vore moro høyre um Eivind er likso 
god,» sa han. Då han hadde høyrt nokre slåttar, spurde dei koss 
han totte. «Å, eg veit ikkje kva eg skal segja,» svara han. 

Dei hermer etter ei «vestmanngjente» som høyrde han Eivind 
spela: «Du søde Gud hoss vent ”n spelar!» sa ho. 

Eivind spela på ein auksjon i Oredalen eingong. Då sa han 
det gamle Ola Sjurdson Blia: «Å du veit han æ go te spela han 
Eivind, men så go som far sin æ han nå langtifrå ikkje da.» 
No er til dette å merkje at Ola var dansar og la serleg stor 
vekt på fakten som kanskje var mindre god i spele av Eivind, 
legg sogemannen min til. 

Det var meir slutt med dei store brudlaupa her i dalen då 
Eivind vart fullt tilkomin kar, og religiøse vekkjarar bruka fela 
til ei syndeskræme; dette siste skal me høyre litt meir um sidan. 
I Telemark spela han fleire brudlaup. 


5 — NFL. 43. 

Gudbrand Olson Oredalen. 


I kyrkjeboka stend det at han var fødd i Kleiv 1802. Foreldra 
hans var Ola Knutson og Mari Halvorsdotter, han skrivin for 
Vatnebryn og ho for Tveiten då dei gifte seg i 1819. Dei budde 
i Kleiv fysstundes dei var gifte, sidan i Jonsplassen eit bel, og 
i plassen Høymyrsbrua var dei au. Dei kalla Ola Traugseten 
fordi han sat og brugla og gjorde trog og sleivir og skeidir 
og slikt. 

Sonen Gudbrand Olson vart i 1845 g. m. Jorunn Gunnars- 
dotter Haugan, f. 1823. Det lydest ut til at dei budde på Høy- 
myrsbrua fysstundes dei var gifte. Der samlast ungdomen um 
sundagskveldane og dansa, og Gudbrand spela. Detta gjekk so 
jamt på at folk i bygda sa dei gjekk i «den faste skulen» dei som 
sjaua på der. Sidan flutte dei til Søre Oredalen. 

Gudbrand var ein gløgg og lettliva kar. Han og var skred- 
dar, som Ola Pålson og Gunleik Spelemann. Dertil var han 
snikkar og målar. Den innreidnaden som er i Oredalen no, hev 
han vori meistar på. Kristoffer Eivindson Bjørnsrud, sidan Huske- 
stogo, lærde skreddarhandverke av Gudbrand. 

Nokon sers spelemann var visst ikkje Gudbrand, men toleg 
god må han ha vori, for han spela på dansesalen på Kongsberg- 
marknaden i mange år. Gamle Halvor Rostad fortalde han 
hadde høyrt han spela der eingong. Kona hans sat ved sida av 
han heile kvelden som ein annan spelemann. Seinste marknaden 
han spela på, var han ikkje frisk og vilde helst vori heime. Men 
kona ama med han so han kom iveg likevel — dei fortel ho drog 
han på ein kjelke. 

Millom dei slåttar som han spela var ein springar som heitte 
«Trondhjemmeren». 








67 


Herleik Levorson Rud. 


Han var son til Levor Levorson Rud, komin frå Geitnes, og 
kone Marit Niridsdotter f. Vangestad, og var fødd 1848. Tidleg 
synde han hug og givnad for musikk, men lenge hadde han ikkje 
skikkeleg fele. Men so kom Eivind Spelemann burtantil Tele- 
mark med ei bra fele som han hadde kjøpt der. Denna vilde 
Herleik endeleg ha tak i, og gamle Levor, far hans, laut gjeva 
4 dalar for ho. «Je slapp ”n ikkje, je måtte te, dæ va slek låt,» 
sa gamlen. 

No vart det velstand, for no hadde Herleik god fele og vel 
den beste spelemannen her var i Numedal på den tid til lære- 
meister. Og Eivind var nøgd med Herleik og, for han var næm 
til lære og hadde serleg godt lag med fingrane. Han spela reint 
og fint, men bruka ein stuttvorin boge, so det vart noko lågt og 
vanta den kraft som t. d. læreguten hans, Gunleik Sandbekk, 
hadde i spele sitt. «Tangeslåtten» var liksom glansnummere hans 
Herleik. Denne slåtten gav han den fullkomne utforminga han 
no hev. So bruka han mykje ein annan springar som han kalla 
«Tannlausen». 

Herleik var g. m. Marit Kjetilsdotter Maugerud. Han og 
broren Nirid vart ved garden etter faren, men dei hadde han 
berre eit lite bel. Tilslutt budde Herleik i Drammen. 


Gunleik Knutson Sandbekk. 


Som fyrr fortalt var Gunleik dottersonen til Gunleik Spele- 
mann, og Ola Pålson var langbestefar hans. Det var difor tjukt 
spelemannsblod i han og ein god spelemann vart det og, og 
hadde han vorti liv lage lenger, so hadde han vorti meir kjend. 

Herleik Levorson Rud var læremeistaren til Gunleik, og Her- 
leik var ein disipel av Eivind Spelemann. Soleis var tradisjons- 
lina heil attende alt til dei eldste spelemennane me veit namne 
på i Flesberg — og dermed for ein stor deil i Numedal elles og. 

O. E. Krokmogen fortel: Gunleik Sandbekk var på Bolkesjø 
hotell og då var eg hjå han mange gonger, og då kan du tru 
Tangeslåtten ljoma frå fela hans. Våren 1907 flutte han derifrå 
til Kongsberg, han sende endå fela fyre seg til Storfossane i 
Jondalen, og so bad han meg taka ho med til Kongsberg, og 


det gjorde eg, for eg bar posten i den tida. Gunleik kom etter 


til Kongsberg og vilde busetja seg der, men han var fælt uvyrden 
um seg. Det var tidleg på våren dette og han vart liggjande ute 
og so fekk han lungebrand og døydde på sjukehuse der. 

Dermed var sogo hans ute. Dette var eit stort tap, for han 
var ein gåverik spelemann, med eit høgt og kraftig spel og ei 
sers god bogeføring. Han hadde fyresetningar til å representere 
tradisjonen i Numedals-spele for notida betre enn nokon annan, 
um han hadde levt. 


Frå Nore: 


«Løytnantdrengine». 


Dette er nok den gåverikaste spelemannsætti i Numedal. Dei 
eldste i ætti var husmannsfolk, og det har difor sine vanskar å 
fylgje ho noko langt attende, for dei stod ikkje høgt i sosial 
rang husmennane, so presten og dei andre som var meistrar for 
dei kjeldur me hev å halde oss til når det gjeld ættegransking, 
dei hev gjort uvant ifrå seg ettermæle åt desse folki; det hev 
vore mest tradisjonen å lite på. 

Den eldste me kjenner av ætti er Halvor Åmot. 

Åmot var plass under Sveinsrud i Nore. I dagleg tale kalla 
dei han Piparen. Han hadde legi ute i hertenest i 7 år i krigen 
mot svensken, fortel dei, og var då tambur eller blåsar. Denne 
kunsti heldt han uppe etter han kom heimatt og det var difor han 
bar dette tilnamne. Han var på gifting då han vart utkommandera 
og festarmøyi hans var med barn. Då han kom heimatt, var sonen 
hans 7 år og då gifta han seg og levde sidan sine dagar i Åmot 
i småe kår. 

Den eldste av sønine hans Halvor var Knut Øyan-Haugen. 
Men i dagleg tale kalla dei han «Lytmanndrengen», det vil segja 
«Løytnantdrengen», for han tende hjå ein løytnant i Tunsberg, 
heitte Bigom, i sine unge år. 

Det er ingin spelemann i Numedal som det stend slik gjet- 
ord av som Knut — men so fortel dei då au at han hadde lært 
av Fossegrimen. Som um andre meisterspelemenn gjeng det 
sogur um den trolldomsmakt det var i spele hans. Son hans, 
Gunnar, fortalde denne sogo um far sin: 

På Kongsbergmarknaden spela han far stødt, og der samlast 
det mange meisterspelemenn. Ein av dei var Knut Lurås frå 
Tinn. Denna Lurås'n kom eingong i fylgje med nokre andre tinn- 
dølar til losemente hans far og kytte av at dei vilde taka bjølla 
av Løytnantdrengen i speling, og so byrja dei å spela kvar på 
sine slåttar. Då dei hadde spela eit bel, ropa far etter ein dram. 
Då han hadde drukki den, sette han glase på borde og la ein 
tolvskilling uppi og tok fela og tok til å spela att. Då han hadde 
spela ei stund, so tro han i golve og sa: «Vil du danse, din rak- 
kar!» Og verkeleg byrja ikkje tolvskillingen til å hoppe og danse 
i glase. Men då vart tinndølane redde og tok ut. Dei fekk soleis 
ikkje bjølla av Løytnantdrengen den gongen. 

Det vert au fortalt um honom at han kunde leike slik at dei 
var nøydde til å danse. Han var eingong på vitjing på Tveiten 
i Vegglid, han var godt kjend med mannen der. Etter han hadde 
lagt seg um kvelden, so kom det ein full veggliding som hadde 
høyrt gjeti han var der, og vekte han uppatt og vilde ha han til 
å spela for seg. «Ja, når du trassa me uppatt te leike, so ska du 
få danse so lengje € vil mæ då!» sa Knut, og so tok han fela og 
leika og leika. Og hin dansa og dansa til han vart so trøytt at 
han slong. Detta totte Knut var moro og lo og leika og såg på 
dansaren. 

«E veit ikkje anna e kan stille ni stillinga på fela o leike låt- 
ta på dei, o dæ kan synin mine mæ,» hermer dei etter honom. 

Ein kan spyrja kvar Knut hadde lært alt dette, for um han 
— 2 Årbok for Numedalslaget nr. 3, s. 102. 

hadde aldri so lett for å lære, so måtte han då ha høyrt det meste 
fyre seg. Fulla var han vel jamt gjest på Kongsbergmarknaden, 
og me hev høyrt han spela saman med Knut Lurås. Lurås'n 
var no yngre enn Løytnantdrengen (døydde på Kongsbergmark- 
naden 1843 og vart gravlagd på Skyttarbanen der; det var då 
Myllaren, læresveinen hans, sa: «Dæ va væl go kar, Lurås'n, 
te ligge på Skjyttarbanen»). So han hadde vel ikkje so stor inn- 
verknad på spele hans. Då var det vel heller rimeleg at ein eldre 
tinndølspelemann, Brynjulv Olson, kunde ha det. Etter som det 
vert fortalt? var Brynjulv komin frå Numedal og son til ein spele- 
mann som heitte Olav Lett, og dette at dei var frå same bygde- 
lage, kunde attåt spelemannsinteressune elles gjera sitt til at dei 
kom saman. Dei hadde vel au då mykje sams spel. Ei mann- 
jamning millom desse tvo, Løytnantdrengen og Brynjulv Olson, 
vil vera fåfengt med det kjennskap me no hev til dei. Det me 
med vissa veit er at dei båe var namniræge spelemenn kvar på 
sin stad. 

Men dette at Brynjulv Olson var or Numedal og attåt son til 
ein Numedalsspelemann, fær ein til å tenkje på at Numedals- 
spele gjenom honom kanskje sette varande merkje på spele, serleg 
i Austtelemark, endå um han, som det vert fortalt, kom hjuring- 
gut til Tinn og var vel då berre gutungen. 

Knut Øyan-Haugen hadde fire sønir som alle var spelemenn 
og ervde attåt tilnamne åt far sin og vart kalla Løytnantdrengine. 
Me skal no høyre litt um kvar av dei. 


Halvor Knutson 


var den eldste av Løytnantdrengine, men er au den av dei som 
ettertidi hev minst å fortelja um. Grunnen til dette var vel helst 
den at han var so nedkava i fatigdom at han fekk liti tid til å 
bruke fela, og tok kanskje au plikti si som forsytar meir ålvor- 
samt enn t. d. broren Gunnar. 

Halvor gjeng likevel for å vera ein flink spelemann. Han 


1 H.H. Einung, Tinn Soga Il, s. 529. 

spela so umiramt vent, fortel dei. Meisterslåtten hans var Sevle'n. 
Det var ingin som kunde spela denne slåtten slik som han. Slåt- 
ten ber namne sitt etter sambygdingen åt Løytnantdrengine, Ola 
Olson Sevle, som kunde vera på same alder som dei. Han var 
ein uvanleg flink hallingdansar, litin og grannvorin, men fjørin 
og spræk.* Denne slåtten måtte dei leike når han skulde danse, 
og derav fekk han vel namne; slåtten er truleg mykje eldre. Hal- 
vor Løytnantdreng kan me nok tenkje oss spela denne slåtten 
meir enn ein gong medan «Sevleguten» dansa. 

Halvor Knutson var gift med ei heitte Sønnev og budde i ein 
plass heitte Vetterstø under Ulbåsen. 

Dei hadde desse bonni: 1. Knut, gift med ei heitte Jørunn 
frå Vegglid. Knut Skarpås, no Torpo i Hallingdal, fødd 1871, 
fortel: «Knut var i min barndom kirketjener både ved Nore 
hovedkirke og ved Skjønne kapell. En livlig, rask og lettvint 
gammel mann. Han kaltes alltid «Tamburn» eller Knut Tam- 
burhaugen. Jeg tror ikke jeg tar feil når jeg husker far fortelle 
at Knut hadde dette navn fordi han hadde vært tambur under 
militærtjenesten. Han skulde vært særdeles dyktig som tambur, 
sagdes det. Om hans sønn Knut, som jeg også kjente litt, var 
tambur tør jeg ikke si» Knut og Jørunn hadde desse bonni: 
a) Halvor, g. m. Oliane Fønstelien frå Uvdal, budde i Frogner- 
haugen, bestefar til Halvor og Jon Kåsin. b) Per. c) Liv. d) 
Knut, meg fortalt av fleire at han tende verneplikti si som tambur, 
spela på prillarhonn. 2. Torstein. Knut Skarpås fortel um honom 
at han budde fyrst på Geitekvammen i Uvdal, men selde det og 
kaupte att Nordre Røysgard i Tandberggrendi i Uvdal. Torstein 
hadde 2 sønir: Lars og Pål. Lars vart verande på Røysgard og 
Pål kom til Kveta. 3. Tore. 4. Per, vart buande i Myrane. 5. 
Gunnar, for til Amerika. 6. Ketil. 7. Lars. 8. Halvor. 9. Pål, 
var flink spelemann, fylgde farbror sin til Amerika. 

1 Sjå ,Gamalt frå Numedal" I, s. 116—125. 

Pål Knutson 


var den andre av Løytnantdrengine. Vart g. m. Ingebjørg Glad- 
heim i Vegglid. Det kan synast rart at denna husmannsguten 
fekk dotteri på den største garden i bygdi som Gladheim var då, 
for då var det i eitt. Men du veit han var spelemann — og so 
hadde det gjengi ut med far hennar i det store pengenedslage i 
1813. Dei fortel han vart utkommandera i hertenest i 1807 og låg i 
Fredriksvern, men vart tekin til fange av engelsmennane og sat 
i fangenskap i Engeland til 1814 og leid mykje vondt. Etter han 
kom heimatt var det han gifte seg og slo seg ned i Vegglid. Her 
rudde han seg plassen Pålsrud som heng uppi bakken ovum 
Sveinsrud og Haugrud. 

Pål skulde vera den beste spelemannen av dei 4 Løytnant- 
drengine. Meste deilen av spele sitt hadde han lært av far sin, 
men elles var han saman med Knut Lurås, Myllarguten, Håvard 
Gibøen og andre meistrar. Eingong heldst han og Myllarguten 
hardt på Kongsbergmarknaden, ikkje vilde Pål gjeva seg og 
ikkje Myllaren. Men so var det vel so at Pål totte at det gjekk 
innpå seg tilslutt, og so hadde han bodi Myllaren 5 daler i fele- 
byte — vilde vel ha det til det at han leika betre fordi han hadde 
so mykje betre fele. 

Håvard Gibøen fortalde til Knut Dale um eingong han var 
på Kongsbergmarknaden. Då råkast dei, Myllaren, Knut Lurås, 
tvo av Løytnantdrengine (den eine av dei var Pål) og so Håvard 
då; so var det au med ein raklespelemann ifrå Tinn dei kalla 
Solbringen. Det vart kappspeling og drikking. Knut Dale spør 
Håvard kven vart best av dei. «Å dæ blei visst Solbringen dæ 
den kvellen, for me andre blei visst for fulle, sa Håvard og 
smilde. 

Knut Dale fortalde at då han var 10—12 år so var det eit 
stort brudlaup på ein gard der burtpå Tinn. Det var gamal 
skikk derburte at dei skulde skulke inn i brudlaupsgarden. Knut 
var med og var mest upptekin av spelemannen som gjekk på 
golve og leika til å lye på. Då han var ferdig med slåtten, sa 

han det: «Plent slik spela Pål Løytnantdreng.» Denna spele- 
mannen hadde vori på Kongsbergmarknaden og høyrt Pål der. 

Dei fortel Pål kunde sitja røda med folk og spela like radt. 
Det var ein sigdøling som kom eins ærend til Pål og vilde høyre 
spele hans. Han sette seg jamsides han og gjordes på og rødde, 
og hin svara; men det var ikkje tale um at han fekk skiple slåt- 
tane for honom. 

Han var mykje bruka til spelemann i dansarlag og brudlaup. 
Han lika ikkje at nokon stod i vegen so han ikkje fekk sjå dei 
dansa. Best spela han når han fekk sjå stakkane åt kvinnfolki 
standa som eit vindfyllt segl og dei dansande svinga seg i g'od 
takt etter slåtten. Var det nokon som dansa keiveleg, spratt han 
upp og avlaga seg etter dei og skjelde dei ut; men fela let det 
same. 

Jamnast var han full når han leika i danselag og brudlaup, 
og då blanda han seg ofte burt i krangel og slagsmål. Han var 
ingin kjempekar, men full av knep og fantestrek. Oftast hengde 
han seg kring halsen på den han var ikast med og sparka til han 
fekk han nedpå, og anten han kom under eller uppå so greidde 
han å få klora upp talskiva på motstandaren. S. G. Mogan 
fortel" at far hans var på ein auksjon der det vart uvenskap og 
slagsmål, og Pål var med i leiken. Etterpå kom Pål fram til borde 
so uppklora i andlete at blode rann av han. Der stod ei brenn- 
vinsflaske, og so slo han noko brennevin i handi og vaska seg yvi 
andlete med. Då grinde han mergjeleg, for det svei fulla fælt 
detta. 

Ikring 1842 for han til Amerika med huslyden sin, han var 
då ikring 70 år. Her i lande var han rokkemakar, og det heldt 
han fram med etter han kom til Amerika au. For dei norske ny- 
byggjarane var rokken likso umissande som han hadde vori i 
heimlande endå i mange år framyvi. 

Og likso umissande på si vis var fela — både for han Pål 
sjølv og for hans næraste landsmenn. Visst er det då at han 
heldt fram med speling på den nye heimstaden sin. Og nybyg- 

I Årbok for Numedalslaget nr. 7. 

gjarane heldt uppe dei gamle skikkane når det galdt barnsøl og 
brudlaup og høgtidshelgir og leik og moro. Ja, det var vel helst 
so at desse skikkane var endå ein god mun gjævare der burte i 
den framande verdi og batna noko dei sår som heimlengt og saknad 
og sut hadde gravi i hugen til dei, som var noko tilårskomne då 
dei vandra ut. Fyrrnemnde G. S. Mogan fortel dette: «Myhli- 
folket var fra Nes i Hallingdal og bodde på Sand Prairie, noen 
mil syd for Brodhead, Green county, Wisconsin, og var ikke i det 
nærmeste nabolag hvori Pål hadde sitt hjem. Men det var en 
stor slekt, og eftersom de var av de første setlere i dette strøk og 
dessuten var et meget omgjengelig og gjestfritt folk, var de vel- 
kjente i vid omkrets. Nu skulde en av familien gifte sig, og bryl- 
lup skulde det bli efter gammel skikk og stort og gildt skulde det 
være som det anstod og sømmet sig et vennesælt og gjestfritt folk. 
Mannen som skulde «låte» i bryllupet var også tinget, men da det 
kom til stykket fant han at han ikke kunde komme. Nu var gode 
råd dyre, for der var ingen spillemann som der kunde være håp 
om å få fatt på i den tid de hadde til rådighet, uten det skulde 
være Pål spellemann, hvis ry uten tvil hadde nådd over fjellet 
til Hallingdal ennu mens han var i Norge. Men Pål var nu 
gammel, og da budet fra Myhli henvendte sig til ham blev det 
møtt med betenkeligheter, mest fra hans pårørendes side. Men 
enden blev dog den at han blev med til bryllupsgården. Bryllupet 
varte som på gammel vis «trio heile dagar tilende», og Påls fele 
gav klang som den hadde gjort i de forlengs henrundne ungdoms- 
dage. Det sier sig selv at det var fullt op av hjemmelaget vin 
og brennevin og lefse og rømmegrøt og rakefisk, slik som ingen 
annen kunde lage den her i Amerika, og alt annet godt i dette 
av Myhli-folket holdte gjestebud, og den gamle felespiller følte 
sig i disse stakkete dage som ung igjen.» 

Å ja, ein kan nok skyna det måtte vera herleg for den gamle 
vikingen å få leva uppatt nokre av sine «kåte ungdomsdagar» på 
denne måten. 

Dei gamle fortalde at Pål for med å dikte slåttar au. Fin av 


1 Årbok for Numedalslaget nr. 7. 

dei var «Veggligjenta». «Dæ va ei gjente i Vegglid som va so 
klein te danse,» fortalde gamle Herleik Haukjem, «o so dikta ”n 
dannan låtten ette som ho dansa.» Men um so er han hev skapt 
denne slåtten som han no er, so hev han vel havt ein gamal slått 
å byggje på. | 

«Veneflamma» var au ein springar han jamt leika. 

Han og Ingebjørg hadde 4 bonn: 1. Per, reiste til Kalifornia 
ikring 1850 vilde grava gull; men dei høyrde ikkje meir frå 
honom. 2. Ingebjørg, g. m. Halvor Stordok som for til Amerika 
og busette seg på grensa av Illinois og Wisconsin. Her hjå dotter 
si var det Pål budde seinste leveåri sine. Halvor Stordok og Inge- 
bjørg hadde 4 bonn: Halvor og Knut og Inga og Ingebjørg. 
Båe gutane var spelemenn, mest Knut; dei byrja tidleg å spela 
og var sers flinke, men la visst sidan fela burt. 3. Astrid, g. 1. m. 
Per Steinarson, 2. m. ein heitte Aksel Akselsen. Med fysste man- 
nen sin hadde ho 2 sønir, Steinar og Pål. 4. Liv, g. 1. m. Håvald 
Smeby, 2. m. Kristian Nilsson. Ho hadde med fysste mannen sin 
desse bonni: Ingebjørg, Oline, Oluf, Peter og Marry. Med andre 
mannen sin hadde ho sonen Nikolai. Ho budde fysst i Iowa, 
sidan i Minnesota. 


Torstein Knutson 


var den trea av Løytnantdrengine. Han var gift med ei heitte 
Jørunn. Ei syster hennar heitte Tora var g. m. lensmann Lars 
Sporan, ei onnor syster heitte Äshild og var gift til Skagje, og ei 
heitte Gurid var gift til Gravdal i Sandsvær. Foreldri åt Jørunn 
lika ikkje giftarmåle hennar, og dei fortel ho eingong tok ut frå 
han Torstein i slik fart at ho flaug av seg luva som vart hangande 
att i ei grein i skogen. Dei vart no likevel gifte og busette seg 
i plassen Åe under Eie i Nore, men flutte snart til Åmot, plass 
under Sveinsrud, og levde der resten av sine dagar. 

Torstein leika venast av dei 4 brørne og hadde kanhende stør- 
ste musikkgivnaden av dei alle, men var stillare av seg og dreiv 
ikkje so mykje med fela som Pål og Gunnar. 

Han hadde gode gåvur til anna au. Soleis var han og 
rokkemakar, og det finst enno att av rokkane hans i Øvre Nume- 
dal. Og so var han so god til å syngje og var jamvel klokkar av 
og til og umgangsskulelærar nokre bel i heimbygdi si. I likferdir 
var han mykje bruka til å tala og syngje, og so var han kjøke- 
meister i brudlaup. | 

Seinste gongen Torstein spela til dans, var i brudlaupe åt 
Olav Gutterud i Nore. Aldri hadde dei høyrt fela hans hadde låte 
so naudvent som då. Medan brudlaupsturingi stod på, vart han 
og kona bodne til Lindtveit. Torstein og Jørunn hadde då eit 
einaste barn, ei gjente heitte Johanne. Henne gjekk det gale med 
den gongen. Ho og ei smågjente på Lindtveit heitte Kari, fann på 
dei skulde ned på fjorden og ro. Der pråmane låg, var det kol- 
ande djupt tett innmed lande. Den eine av dei skulde skuve ut 
pråmen, og den gleid so fort ut at han drog gjentungen med seg 
ut i vatne, og hi som stod i pråmen hoppa etter. Ein litin gut 
ifrå Lindtveit sprang heim og skreik: «Johanne og Kari søkk!» 
Då kom båe mødrane springande og skrikande og sette beint på 
vatne og hadde sonær vorti der, dei med, hadde det ikkje komi 
båt frå hi sida og hjelpt dei. Men båe smågjentune drukna. 

Lindtveitkjerringi syrgde seg ihel av dette. Torstein tok seg 
au fælt nær av det og heldt seg mykje til boki etter den dag. Stun- 
dom kunde han taka fela og tolke si sorg og kvide på den, so 
det dirra i dei innste hjartestrengine hjå dei som høyrde på, og 
dei fekk tårur i augo. Men so ei natt hadde han ein draum. Han 
totte han var i hi verdi og såg att gjenta si. Men ho gøymde seg 
for honom og klengde seg innåt mor si. Det kom for han at det 
var fordi han var spelemann, og sidan den tid la den hjartefine 
kunstnaren heilt burt fela si — til stor skade for seg sjølv, og 
endå meir for vår nasjonale tonekunst. 

Den vanlege trui hjå ålvorsame folk var at styggemannen 
hadde tilhalde sitt i fela, og det var den som hadde fengi makti 
yvi Torstein au. I denne samanheng kan det høve med ei liti 
soge frå nokre år etterpå, då Kari Heie frå Hallingdal tende ei 
sterk religiøs vekking m. a. i Nore. Då var det ein mann der som 

var 50 ihuga, og so var det ein spelemann i bygdi som han var 
redd kunde lokke ungdomen burt i syndelive att. Kjøpte då lik- 
sogodt denne eldhuga mannen fela av spelemannen og brende ho 
upp. Med same han hivde ho på elden, klunka det so rart i stren- 
gine — det var med same styggemannen for ut av henne, fortalde 
han. Etterpå totte han visst han hadde lagt ut drjugt mange pen- 
gar i dette missjonsarbeide sitt, og søkte heradstyre um 20 kronur 
i vederlag — — 

Likevel kunde det hende at Torstein gløymde seg burt når 
han stod med arbeide sitt, og tok til tone på ein feleslått, fortel 
dei; men brått hugsa han seg og byrja på ei salme i staden. 

S. G. Mogan fortel! at Torstein var ein stor og velvaksin kar, 
lettliva og venesæl og sers barnegod. Det var stor glede for han 
og småsyskini hans når Torstein stundom kom på vitjing i heimen 
hans, for då hadde han med seg dreia staup og krus og gav dei, 
og eingong hadde han laga til ein fin trehest som dei heldt ovleg 
gjæv. 

Knut Skarpås fortel at han hugsar Torstein øodt. Då han 
var smågut, såg han honom i kyrkja. Der sat han i ein av dei 
fremste stolane og høyrde so merksamt på presten. Han var pre- 
stens medhjelpar og vyrd og avhalden av alle som kjende honom. 
Torstein og Jørunn sat toleg godt i det, dei hadde jamvel arv 
etter seg. 

Torstein døydde i midten av 1880-åri. Det kom so brått på, 
han stupa død på vegen med han gjekk leidde på ei kyr. 

Han hev eit fagert ettermæle. 


Gunnar Knutson 


var den yngste av Løytnantdrengine. Han var fødd 11. august 
1798. I 10-årsalderen kom han til Nils Bratterud i Vegglid på 
sauegjætsle. Denna Nils'n skulde vera ein lærd mann som hadde 
2 Årbok for Numedalslaget nr. 7. 

mange sjeldsynte bøkar i den tid, derimillom «Den forbudte 
Bibel». Og Gunnar las og lærde mykje og vart fyre si tid i kunn- 
skap. Etter han var konfirmera, kom han til Rollag prestegard 
på tenest og seinare til Bjerge til ein som heitte Nils. Då han 
tende i Rollag, køyrde han kol til Kongsberg sylvverk um vin- 
teren. Han fortalde at når dei køyrde uppyvi frå Kongsberg, so 
hadde dei varelass med, og då måtte dei stelle seg so det var 
fleire i fylgje av dei. For for dei yvi Skutsåsen etter det var 
myrkt, var det vanleg at det låg folk der og felde tre yvi vegen, 
og når køyrarane laut fram og få dei or vegen, vart det stoli av 
lassi dei hadde med seg. 

Gunnar vart g. m. Margit Toresdotter Kleiv frå Rollag. Dei 
hadde 5 bonn: 1. Knut. 2. Tore, døydde litin. 3. Astrid. 4. Sigrid. 
5. Ingebjørg. Sonen Knut var au spelemann; dei kalla han 
«Spelaren». Han fekk fela av far sin, og han gav ho burt til 
Gisle, son sin, og han handla ho burt og for til Amerika. Soleis 
kom denne fela på vidåtta. 

Gunnar budde det meste av si tid i ei fille stogo på plassen 
Åmot under Sveinsrud i Ospegrendi i Nore der gamle Piparen, 
bestefar hans, hadde budt. Det var ikkje feit greida for dei med 
utkoma, og det lydest ut til at Gunnar ikkje var so gjæv forsytar 
for huslyden sin som han var spelemann. Han dreiv med dreiing 
som me hev høyrt brørne hans gjorde. Det var helst bakstekjevle, 
klingkjevle, han laga til og for ikring og selde og fekk att matvare 
og pengar etter som det råka. 

Dei gav han matvare «i fela» au. Når han sat lengje og 
klonka og stilde på fela i dansarlag, so kunde det råke dei ropa 
til ”n og bad han spela so skulde han få eit eller anna. 

«No må du vera flink til leike, no Gunnar, so ska du få mjøl!» 
var det ein som sa til han i ein dans. 

«Nei, ha”n måtte me leika & mjøl!» svara Gunnar harm — 
han var so kvinin og grann i måle. Det såra han fulla å verta 
utstilt soleis og at dei ikkje verdsette spele hans høgare. 

Knut Skarpås fortel: På øvre Borge budde ein haugianar 
som heitte Torkjell. Han var svært gavmild, soleis au mot Gun- 


79 


nar når han for ikring. «Eg kom te ”n Torkjell Borge,» fortalde 
Gunnar sjølv, «o va sikker på å få ei ølmøss. Men so hadde ”n 
høyrt åt e hadde spela på ein dans trast før. Då tok ”n te o før- 
mane me o han va so ivrig åt e vart redd åt & kom inkje 
o få nokon ølmøss. So sat e role o høyrde på te han tok te o gje 
se. Då tok e tå me luva, gjekk bort te ”n, tok ”n i hånde o sa: 
«Du ska ha likso stor takk før dette, Torkjell, som du hadde gjett 
me ei stor ølmøss.» Då smilte ”n Torkjell, o so fekk e ølmøss mæ.» 

Skarpås fortel vidare: Gunnar var snartenkt og ordhitten. 
Eingong han kom heim til ho Margit med noko matvare han 
hadde fengi, var ho gretti og sa: «Du Gonnar e no inkje som 
andre folk, men dreg på dæ inkje andre vil ha.» «Dæ æ sant dæ, 
Margjit,» svara Gunnar, «dæ vilde ingen andre ha de hell.» 

Det var ikkje berre i Numedal han vart tinga til å spela i 
leik og lag, men i aust og vest elles au. Soleis var han ofte i 
Eggedal, og det høvde til han var der då Sevle-guten sat arre- 
stera på Kopseng hjå lensmannen der, for han hadde drepi «Sølv- 
Tøllev». Det vart sendt bod etter Gunnar då, og han kom til 
Kopseng med fela. Sevli'n sat innum langborde med bolt og jarn 
på føtane. Han bad Gunnar spela, og han drog upp ein halling. 
Då han hadde spela eit bel, visste dei ikkje av fyrr Sevle'n hoppa 
tvers yvi langborde med den store jarnbolten på beine og tok til 
å yppe seg på hallingen. Lensmannen visste Sevli”n var meister- 
dansar og hadde hug til å sjå han spretta seg. Sette han då 
vakt ved dynnar og glas og tok bolt og jarn av fangen. Og slik 
hallingdansar hadde dei nok aldri sett i Eggedal. Det var «Sev- 
lin» Gunnar spela. Håvard Gibøen lærde denne slåtten av Løyt- 
nantdrengine, og Knut Dale lærde han av honom att. 

På Kongsbergmarknaden kom Gunnar saman med Myllar- 
guten, Knut Lurås og Håvard Gibøen og skifte slåttar med dei. 
Desse tri kalla han «dei store spelemennan vestom fjelli». 

Av brørne sine liktest han vel mest på Pål både i spel og 
ellest. Han var lentug og lettliva og ein uvanleg god forteljar, 
so det var ikkje audsleg i lage der Gunnar var med. Han tok 
med seg i gravi rike skattar av segn og soge frå Numedalsbygdine. 

Dei fortel at presten eingong gjorde eit lag for arbeidsfolki 
sine. Som det leid på so vart dei sitjande og kure og hadde ikkje 
noko å trøyte tidi med. «Er det ingen av dere som er flinke til 
at fortelle historier da?» spurde presten då han såg koss dei sat. 
So råka Gunnar til koma i det same. «Der har du ein som kan 
førtelja,» sa dei. Og Gunnar måtte inn og til med sogune sine, 
og presten sjølv stod so ålvorsam og lydde på heile tidi. Det var 
Gunnar mykje kar av sidan. 

Men eit bel etter hadde kona hans Gunnar teki imot noko 
spunad av prestefruga, og då ho fekk att gåne, totte ho det hadde 
minka formykje. Detta vart Gunnar fortrotin for. Han kunde 
ikkje koma til Herrens bord han, sa han, so lengi presten trudde 
illt um kona hans. «Gudbevare mig,» sa presten, «således må du 
da ikke ta det!» Det kom sidan upp at ei frøken i prestegarden 
hadde teki noko av ulli fyrr ho vart sendt til spinning, og frua 
hadde ikkje visst um det. Presten bad um orsaking, og Gunnar 
blidka seg. 

I likferdir var han med og song og tala, han liksom Torstein 
bror sin, men han hadde berre ei tale, og den bruka han yvi alle. 

Og i brudlaup var han mykje bruka til kjøkemeister, og det 
var gut som hadde lag med seg. «Takk for maten alle Guss 
vini!» sa han når dei hadde eti; men so vreid dei det um for han 
og fekk det til at det var «alle Guss svin». 

«Gonnar var mykje lærd, han konna utanåt heile prekunn», 
fortalde Halvor Bakkan i Nore. Han hadde ein serskilt bunad 
han bruka når han var kjøkemeister eller spelemann i store lag, 
fortel dei. 

På Øvre Halland i Nore skulde vera stort brudlaup, fortel 
Knut Skarpås. Dotteri der skulde gifte seg med Tore Fønnerud 
i Svene. Det var stor gard og rike folk, og Gunnar vilde gjerne 
vera med der. Han var på legd alt då, og glansen var gjengin 
av han. Likevel fekk han stelt seg so at han kom til Halland 
dagen fyre brudlaupe og sa han skulde vera der. Gro Halland 
var kjerring som visste kva ho vilde og bad mannen sin sjå på 
lista um det var der han Gunnar skulde vera no. Mannen gran- 

ska lista og fann ut at det var for tidleg, og Gro nekta han å 
vera der. Men då var han ikkje blid! 

På sine eldre dagar vart han enkjemann, borni var farne frå 
heimen, og Gunnar laut ikring på umgangslegd. 

R. S. Tveiten fortel: «Det var en vinter jeg gikk på amtskolen 
i Nore. Jeg og Henrik Bratrud hadde vårt tilhold på Frogner. 
Gunnar for den gang gård imellem på omgangslægd i Nore. En 
aften vi kom hjem fra skolen, var han kommet til Frogner. Vi 
forsøkte å få ham til å fortelle historier; men han så på oss noe 
misstrøstig. Skolen hadde han ingen tro på; alt det nye kunde 
han likesom ikke forsone sig med. Han var ordknapp, tverr og 
tilbakeholden. Det må vi nok undskylde han for, han som i sin 
ungdom hadde vært alles yndling, han som med sitt felespel, 
sine folkeviser og sine morsomme fortellinger brakte liv og lystig- 
het i alle lag hvor han kom. Nu havde de ikke mer bruk for ham, 
det forstod han godt, og følte sig visst meget tilsidesatt og såret 
derved. 

Da det led på kvelden, fikk vi ham op på vårt rum og blev 
alene med ham. Da fikk vi høre historier og sang som sent vil 
glemmes. Han fortalte oss om brudesølvet i Nore: En ung pike 
blev bergtatt, det vil si nissene (!) hadde lurt henne inn i fjellet, 
og nu skulde hun giftes med en nisse. Da vielsen skulde foregå, 
måtte trollene over til et annet fjell hvor de hadde sin kirke. En 
gutt som var ute på jakt, fikk se brudefølget, da de skulde gå inn 
1 berget og skjøt på brudekronen. Da trollene hørte skuddet, var 
de borte med en gang. Piken stod da igjen med brudesølvet på 
hodet, og kulen hadde gått tvers igjennem toppen av det. Gutten 
irelste jenten fra trollene og blev siden gift med henne, og sølvet 
blev deres eiendom. — Brudesølvet blev siden en slags felleseien- 
dom. Enhver som vilde kunde få bruke det. Dette sølvet var så 
vakkert, at ingen sølvsmed kunde gjøre maken. Gunnar hadde 
spillet i mange bryllup hvor bruden bar Noresølvet på. Han 
hadde også sett hullet hvor kulen hadde gått gjennem det. Vi 
kunde således ikke tvile på sandheten av hvad han fortalte. 

1 Årbok for Numedalslaget nr 14. 

Han fortalte historier og sang folkeviser så vi blev sittende 
oppe til midnatt. Skålsangen hadde han visst diktet selv; den 
bestod av mange vers som passet for anledningen. Gunnar hadde 
enda en vakker sangstemme og god hukommelse. Han fortalte 
om skålbryllupene hvortil ikke alene slektninger, men også hele 
bygdens familier var innbudt. Et slikt bryllup varte minst en 
uke. Da gikk det lystig til, med drikk og dans og tildels uven- 
skap og slagsmål.» 

Etter forteljing av Gunnar skreiv ordførar h. v. Simon Ul- 
båsen upp um dei gamle brudlaupsskikkar, med di dei fekk dette 
emne til stiluppgåve på amtskulen, medan han gjekk der. Sidan 
skreiv dotter hans, Marie Ulbåsen, av dette og det vart prenta i 
skriftet «Numedal». 

Dei seinste åri Gunnar levde budde han hjå dotter si Sigrid, 
g. m. ein frå Plassen og budde då i Espeton, ein plass som ligg 
nedmed Norefjorden. Det gjekk so snøgt med honom au — han 
var ute um kvelden, og um morgonen låg han død i sengi. Det 
var våren 1888. — 





Segn og sogu og tru. 


Krykkjegutten aa haugetussen. 
(Lyngdal) 


Fær mange aar sea budde dæ paa Lonærsætra en mann som 
kællæs fær Krykkjegutten. Han æ naa dø fær mange aar sea. 
Far hass ette Lonæren. Den sætra døm budde paa laag fær sei 
sjøl langt bori skaugen. Han vart kælla Krykkjegutten fær ”n 
va hælt aa maatte bruke krykkjur. Han va saa reint utsett fær 
haugetussen. Stødt fannt ”n paa noko aa för au sommeti'r ille 
mæ ?n. Haass dæ hadde gaatt te at Krykkjegutten hadde blitt 
hælt, færtalte ”n sjøl om. Engong va ”n te Vatnaas kjørkje. Paa 
heimvegen fekk ”n mæ enn gong saa vondt i dæ eine beine. Dæ 
blei værre aa værre aa bynte aa værkje, saa ”n laag te sengs i 
lang tid. Da ”n blei bra att maatte ”n bruke krykkjur. Han 
trudde dæ va tussebett som ”n hadde faatt i beine. 

Han færtalte au om at der paa sætra som døm va, hølle dæ 
te en haugetuss. Døm hadde fleire gongær førmømme dæ. Saa 
engong mæ Krykkjegutten va liten, va ”n mæ mor si aa rispa 
om høsten. Da ho hadde full teina, sku ”0 ha lauve oppaa et 
høytrev. Da ho hadde kømme et stykkjy oppetter saa glei ”o aa 
stupa ne igjen mæ teina. Da sette dæ i en skræll-latter i et berg 
sø'om husa. Han spurte mor si haa detta va fær noko. Ho svara 
inkje noko større paa dæ, men sa ho hadde hørt slekt fleire gon- 
gær. Han trudde sikkert dæ va haugetussen. 

Krykkjegutten vart sea utlært te skomaker aa reste omkring 
aa gjore sko. Engong va ”n paa en plass som ”ette Lettmoli- 
plassen. Om kvæln skulle døm koke graut. Men da flaug dæ 
fullt a oske oppi gryta, saa døm maate slø dæ ut. Slek hølle 

dæ paa fleire gangær, men te slutt maatte døm gji sei fær dæ 
nytta inkje. 

En a'n gong va ”n paa Kampestadsætra aa gjore sko. Hær 
vart dæ færtalt at dæ va en haugetuss, aa han taala inkje at 
nokon ærbete seint om kvæln. Saa va dæ en kvæl Krykkjegutten 
sat aa treinte mæ et par sko ”n sku ha færi. Da ”n hadde søtte 
lite, flaug dynna opp. Han tenkte berre ”o hadde blese opp aa 
gjikk sta aa let 0 att. Lite etter kom ”o opp igjen. Da bynte 
n te studere paa haa dettan kunne vara. Han let ”0o igjen da au 
aa sette sei te aa ærbe igjen. Slek hølle dæ paa tri gongær. 
Men fjore gongen flaug dynna opp aa da lyddes dæ som en 
stor staakk vart kasta paa "0. Da tore ”n inkje ana ”ell ”n slutta 
aa gjikk sta aa la sei, fær ”n skjønna at tussen va kje te aa 
spøkje mæ. 


Huldrbuskap. 
(Nore) 


Ei gamall kjering som eitte Ingebjørg Velta, ha førtalt ein 
hendels som ho o bror hena hade vøre ute før mæ dei va smaa. 

Ho va fødd o oppvøksin i Veggli paa ein plass som eitte 
Gvasshaug. Mæ *o va liten so va dæ eingong so uheldigt før 
føreldro hena aat baade ei kjyr o ein gjeitonge vart halte so dei 
maatte ta dei heim taa sætre om saammaaren. So skulde ho o 
bror hena gjæte dei borti ukjøma, før dei konna inkje beite opp 
slaattemarkje. Fin dag dei gjætte fekk dei høyre slik ein svær bjølle- 
klang. Daa dei stirde te den kanten dei hørte dæ i fraa, fekk 
dei sjaa ein gjill buskap. Dæ kom ein mann fyre mæ kløvhest 
o ratt etter honom gjekk kjeringje mæ mjølkeringja paa armen. 
Dei kom liksom or ein bergknatt o gjekk etter ei ur som va aldeles 
uframkommele før nøsskrytur. Ongann trudde dæ va ein al- 
mindele buskap som kom fløtjande. Dei saag ut akkoratt som 
andre følk, berre dæ aat der dei skulde ha andlete, saag dæ ut 
som eit graatt vølmølsstykkje. Daa dassan halte kryture blei 
vare danan buskapen, tok dei te sprang so ongann knapt nok 

konna følje dei. Dei för like heim, o daa dei kom dit, va dei 
aldeles skjelvande. Elles va dei so dei mest inkje krak o gjekk. 
Dæ siste dei saag taa buskapen va aat ”n stemnde mot ein rond 
haug. 

Ho gamle Ingebjørg Velta døydde før ein tredve aar sea. 
Ho va eit sannferdigt menneskje, so alle som kjende ”o so visste 
dei aat ”o laug inkje. 


Tussen aa hesten. 
(Flesberg) 


Gamle Ola Væraas hadde bytt hestær. Om kvæln i maane- 
skjine fekk ”n sjaa en liten graa gutt som ledde hesten i ring 
ute paa tone, besaag ”n aa sette ”n inn igjen. Om maaraann fekk 
døm inkje fløtt hesten; døm prøva mæ emsne bein, men dæ nytta 
inkje. Hesten sto som ”n va spikra fast. Saa maatte døm senne 
bø etter Gullek Pos, aa da han kom mæ Svarteboka, blei ”n løst. 


Guten med tusseluva. 


(Sigdal) 


I Saueton dreiv ungane og leika seg paa eit berg sudi gjorde. 
Daa ropa vesle Ragnhild: «Ser de den fine vesle gutten mæ rau 
tusseluve?» 

Dei andre var kje kar um aa sjaa ”n. «Nei men ser de ?n 
inkje da? ”N staar dær!» sa ho og peika. 

Med” dei stend slik og glaner, bli ”n putt burte for henne au. 


Huldrbuskap. 
(Sigdal) 


Jon Eilertsen var tidleg ein vaar paa heidi, lengje fyrr nokon 
buskap var komin i beite. Med ”n stend og ser utover, fær ”n 
sjaa ein fin buskap som gjeng og et burti ei hall. Paa ein stein 
sat det ei ung gjente og spann paa hantein. 

Uro i fjøse. 
(Sigdal) 


Paa Braaten vart krøteri løyst i fjøse kvar einaste nott. Det 
var det same koss dei vart bundne so datt klavane ta. So var 
det ein mann som ikkje vilde tru detta. Han batt klavane væl 
til paa dei og la seg so i ein garde i fjøse um notti og vilde sjaa. 
Men paa eit visst klokkeslett ramla alle bandi i golve. 

Daa fekk dei ein til skjote med sylv over fjostake. I det same 
det small stana stoguklokka inne, og sea hev dei ikkje fengje ho 
til aa gjengi. 


Nissen. 
(Flesberg) 


Bestefar til bestemor aatte baade Berge og Bjøraasen. Ein 
dag i kveldingi var han i løo i Bjøraasen. Daa kom nissen hop- 
pande ned fraa høistaden. Han saag ut som ein litin gutunge, 
hadde graatrøye og langluve, og so hadde han brune augur. 
Han prøva aa koma avstad, men han var so litin at han hadde 
vondt for aa koma over dørstokken. 


Tri troll. 
(Rollag) 


I Urstad-aasen budde det eingong tri troll. Ein dag høyrde 
den eine ein stut som bura nedpaa gjorde. 

Det gjekk fem hundre aar so sa den eine: «Haa va dæ som 
let?» 

So gjekk det fem hundre aar til, daa svara den andre: «Dæ 
va ein stut.» 

Daa gjekk det fem hundre aar igjen, og so svara den trea: 
«Daa æ dæ best me reiser.» 

So lengje er det til jol. 
(Rollag) 


Det var ein mann som ikkje visste kor lengje det var til jol. 
So reiste han til fjells og gjekk der og grunna paa detta. Daa 
fekk han høyre eit maal burti ein fjellvegg som sa: «Nættann 
ei og dagar tvei — so lengje er det til jol, din galne mann!» 

Daa gjekk mannen heimatt og heldt jol. 


Ola Skinemoen og huldrgjenta. 
(Sigdal) 


Paa ei sæter i Fiddalsroa heldt det til ein timmerhoggar som 
heitte Ola Skinemoen. 

Seint ein kveld han sat og venta paa ein som skulde koma 
uppaa der, veit ”n ikkje av fyrr det kjem inn til ”n ei fin gjente. 
Ho hadde blomute kjole og ein fin litin ølbolle i neven som ho 
baud ”n drikke av. Ola vart reint ifraa seg. «Jesu navn!» sa 
han og tok til beda. Med det same ho snudde seg og drog utatt, 
saag han ho drog ei rove etter seg. 


«Handelskarar». 


(Rollag) 


Ei gjente sat paa ei sæter aa buhaga. Daa kom det tri vene 
handelskarar og baud fram av varune sine. Dei hadde so mykje 
fint at gjenta aldri i sine dagar hadde sett slik stas. Men ho 
hadde ikkje pengar so ho kunde kjøpe noko. Daa ho sa dei det, 
so svara dei at kvar ting var kje større prisen paa enn eit hovud- 
haar. Ho tok daa imot varune og nuppa ta seg eit haar for kvar 
ting. Alle varune ho hadde «kjøpt», samla ho i fyrklæde sitt. 
I det same rann soli og mennane vart burte i ein bergvegg, og 
med same sette dei i ein fæl skralle-laatt. Daa gaadde ho aat 
at ho hadde vorti heiltupp snaud i skallen, men trøysta seg med 

at ho hadde daa so mange fine ting i fyrklæde sitt. Daa ho 
skulde til sjaa paa stasen so var det berre mose og kvist og 
grankonglar og alt rusk og rask. 


Huldrgjentur. 
(Rollag) 


Huldrgjentune var venare enn andre gjentur aa sjaa til, 
med langt haar og lange rovur. Dei var klædde i raudt liv og 
grøn stakk. 

Ein gut skulde til sæters etter kløv og för framum ei gamall 
utlagd sæter. Inni budi fekk ”n høyre slik speling og leven, og 
so krabba ”n upp paa take og kikka ned i eit hol. Daa saag ”n 
ei ven gjente med krune paa hovude, og rundt ho dansa det 
mange andre gjentur med lange rovur. Guten treiv tollekniven 
sin og kasta over gjenta. Det vart eit skrik, og burte var dei alle 
saman so nær som ho med kruna. Han gjekk inn i budi til ho, 
men ho var ikkje so ven lenger. Eit bil etter vart dei gifte, og 
ved altare datt rova av ho. 

Ei stund livde dei godt og væl forlikte saman; men ein dag 
tok dei til aa trette. Daa tok ho ein hestesko og vrei tvert av 
framanfyre nasan paa mannen sin. Sea sat det ein kvekk i ”n 
so ”n torde ikkje erte ho upp meir. 


Huldrfølkje på Nonset. 
(Nore) 


Paa ei sæter som eitte Nonset like ve foten av Fidsfjell har 


dæ før i tie budd huldrfølk. Um hausten etter Larsok maatte dæ 


inkje bu sæterfølk der. 

Ei gammal sæterkjering vilde likevel prøve o væra der. Ho 
reiste daa dit mæ heile buskapen o hadde hjuringen med seg. 
Daa dei kom te sætre om kvelden o hadde stelt ifraa se o lagt 
se so bjynte dæ o dondre o slø i veggjin o huge o skrike: 

«Her ska dæ væra fre no seinhaustes!» sa dæ mæ grovt maal. 

Budeia o hjuringen dei blei aldeles vettaskræmte, so dei visste 
inkje meirso hø dei skulde gjera. Daa dæ blei roleare uttafør, 
flaug dei ut or sengji, fekk paa klæunn o nøytte se ut, før dei 
blei rædde før kjyn. Daa blei dei var eit heilt følje som reiste 
Ssu-neover liann. Fysst gjekk dæ ei liti kjering; paa skallin hadde 
ho ei rau toppluve. Ho saag nokolite gammall ut, før i høgre 
haandi hadde ho ein laang stav. Etter hena gjekk dæ seks 
brandute kjy, store o feite va dei, deretter kom dæ ein litin kalv. 

Haugkjeringji lokka so dæ ljoma i aasann: 

«Haugros o Haugrei, Leikros o Langrei, Tippros o Tupprei 
o kjyri vesle Skartreia mi!» 

Etter kjyn gjekk haugtussen o fire haugonga, alle mæ raue 
toppluvu. Haugtussen hadde ei stor skreppe paa ryggen, i 
vinstre haandi hadde han noko byttu o i høgre ein laang stav. 

Budeia o hjuringen sto 0 saag paa detta, te heile følje kom 
or øgnesyne. Ratt om mørgon flutte dei heimatt. Sea den ti 
har dæ ikkje vøre sæterfølk der. 


Huldri på Viermyr. 
(Frå Nore.) 


Eg kom til Viermyr-sætri seint ein kveld etter det var myrkt. 
Tenkte meg til vera der um natti, og tok difor til med å nøre på 
peisen. Men endå eg hadde både feitt tyri og turr ved var det 
plent uråd å få det til å brenne. So snøgt det bar i å fata, so 
var det einkvar som sløkte, og det snøgt. Tilslutt krabba eg i 
myrkre burt i sengi og la meg. Men sova fekk eg ikkje, for det 
dreiv på å tusla og gjekk burtpå golve. Tilslutt krabba eg av 
uppå høytreve og grov meg vel ned i høye. Trøytt og slitin som 
eg var, somna eg der og vakna ikkje att fyrr det var mest ljost 
um morgonen. 

Um kvelden hadde eg sett nisteskreppa mi att inni sæterbui, 
men no når eg skulde ha ho, var ho burte. Du kan tru eg vart 
undrin då eg fann ho standande på ein stein utanfyre dynni. No 
skyna eg at det var huldrfolki som heldt til i bui, og at dei ikkje 

tolde eg kom der og urodde dei, for no var det dei som hadde 
rett på sætri og det som der var. Eg gjekk likevel innatt i bui 
og vilde sjå um det hadde vori folk der, men eg såg ikkje minste 
merke etter nokon. Utanfyre bui var det blautvore so det synde 
tydeleg etter mine eigne bein der eg hadde stige um kvelden; 
andre fotefar fanst ikkje. 

Eg tenkte det var best å ikkje vera i vegen for dei som no 
sat på sætri, difor tok eg sakene mine med meg og gjekk utan- 
fyre sætri og nørde meg upp ein varme der og koka kaifi og åt 
og stelde meg. Og so rusla eg på heimveg, men eg var noko rar 
etter det som hadde hendt meg um natti. 

Seint ein haust for innpå 90 år sidan skulde eigaren av denne 
Viermyr-sætri der upp og køyre utyvi noko hevd. Han hadde 
stelt seg so han vilde ligge der med natti og kveikte upp eld på 
åren, fekk seg mat og kosa og stelde seg. Alt var kurt og 
stilt. 

Då det leid litt ut på kveld og han hadde fengi til ein bra 
varme på peisen so det lyste i heile sæterbui og mannen hadde 
lagt seg burtpå sengi, veit han ikkje av fyrr dynni gjeng upp 
og inn kjem ein uhorveleg stor mann og steller seg til framved 
peisen som han vilde stande der og verme seg. Mannen burti 
sengi vart redd og kom seg upp og ut, fann hesten sin og tumla 
heimyvi i myrkre um natti. Ut på morgonkanten kom han heim 
til bygdi, og då var han ikkje so lite rar. Då han sidan fortalde 
um det som hadde hendt han på sætri, vart han so tekin at håre 
reiste seg på hovude, fortel dei. 

Men mannen hadde ein tenestgut som ikkje var redd nokon 
ting, og han formeinte seg på at hadde han vori med den kvel- 
den, so skulde han sovisst ikkje rymt, kome kva det so var. Næste 
haust skulde mannen atter upp på sætri, og då tok han guten 
med seg. Alt var kurt og stilt då au fysststundes på kvelden. Då 
det leid utpå, stengde dei vel dynni på innsida, la dugeleg på 
peisen, og so la dei seg burtpå sengi. Som dei hadde legi eit bel, 
gjeng dynni upp og inn kjem eit forfælande stort gamalt kvinn- 
folk. Det såg ut til ho var fælt frysande og stelde seg til framåt 

peisen og stod der og vermde seg. Men guten var kje redd. «Dæ 
æ vel kjeringje te den store mann du såg her ifjor,» segjer han 
til mannen. «Ja berre verm deg du,» sa han til kjerringi. Då 
gamla hadde stadi og vermt seg eit lite bel, tagde ho still og 
russla ut att; men med det same ho gjekk gjenom dynni såg dei 
tydeleg at ho drog ei lang rove etter seg. 

Då ho hadde letti att dynni etter seg, gjekk guten upp og 
vilde sjå um stengla på dynni var burte, men den var urørd. So 
la han seg att, guten, og alt var stilt resti av natti. Men um 
morgonen fann dei ein lovvott etter ho ved dynni, og den var so 
stor at det var godt rom til ei halvtunne konn i ”n. 


Haugetuss spyrr vegen. 
(Flesberg) 


Gamle Marit Bergshagan var på Veråssætra og koka. So 
fekk ho sjå ein litin gråklædd gut ved vedkosten attmed sæterbui. 
Ho svalla ved ”n, og so spurde han etter vegen til Gvelven, ei 
fjellsæter til Gjellerud. Dermed gjekk ”n, men eit bil etter fekk 
ho sjå ”n gjekk burti ein haug og plukka bær. Seinare fekk ho 
høyre at det ingin hadde vori på Gvelven. 

Det var nok haugetussen som hadde vori ute. 


Skrubben. 
(Flesberg) 


Bestemor gjætte kyrne og sauine eingong på fjelle. Ho såg 
at skrubben gjekk og lura og risla. Brått so kom *n farande og tok 
ein lamunge, og bestemor byrja huge og skrike, men han gjekk 
berre baklengjes med lamungen i kjeften. Då sprang ho etter 
skrubben og treiv tak i lamungen, og so tok ho av seg den eine 
treskoen og slo til skrubben so han måtte sleppe lamungen og 
fara sin veg. Lamungen var mest like god. 

Ei onnor gong ho gjætte so kom det au ein skrubb og tok 
ein lamunge og slengde på nakken og sprang avstad med. Ein 

skrubb til hadde legi og venta eit stykkje undan. No kom ”n fram 
og hjelpte den andre med lamungen. 

Skrubben var nærgangande. Sjurd Fivindson køyrde høy frå 
heimesætri. Då han var på heimveg med fysste lasse, råka ”n 
på ein skrubb på Røyemyr. Han var so höl at ”n vilde setta på 
hesten. 

Då Sjurd skulde etter andre vendingi um dagen, tok ”n med 
seg flintebyrsa. Då han var på heimveg kom skrubben igjen. 
Sjurd sat på lasse og skulde skjote, men skote klikka, og skrub- 
ben kom so nær at ”n beit i byrsepipa. 

Sjurd var skulemeistar i Svene. So var det ein kveld han 
gjekk heimatt på ski. Den gongen var det berre veg etter isen på 
Logen, og so råka ”n på tvo skrubbar ved Rustan. Han vart 
noko fælen, for dei vart so nærgangande at han måtte slå etter 
dei med skistaven. So tok”n fysst den eine votten og kasta burt 
til dei, då fekk ”n eit lite fyresprang med dei snusa på den. Men 
det var ikkje lengi fyrr han hadde dei etter seg att, og so kasta ”n 
den andre votten til dei. På den måten fekk ”n stagga dei so 
han kom undan dei og inn på Snapperud. 


Sjølguien på vitjing i Gonnbjønnsru. 


(Frå Rollag) 


I ein plass åvåfør Kjomme heiter Gunnbjønnsru budde ein 
gong ett par folk som aller konna vera forlikte, dei klandra å 
trætta både jamt å samt. 

So va dæ ein joleftas-kvell. Trætta gjore dei då mæ. Då kom 
dæ inn ein fremmenkar å gav seg go ti å sat å rødde. Teslutt 
so ba dei ”n mæ se te bors å eta kvellveren å såg no ikkje noko 
gale tå ”n. Men so sleppte ein tå dei ne ei sjei hell dæ va kni- 
ven å skulde ta oppatt denn. Da fekk ”n sjå denna fremmen- 
karen hadde lange kløar på beino å dei hadde ”n klora seg fast 
i borfoten mæ. 

Du kan no veta dei fekk se ein fæl støkk å va kje lenge mæ å 
komma frå bore, fer detta konna kje andre vera hell sjølve gamle- 

guten. Dei sa ”n laut dra se heimatt, men han sat der ”n sat. 
Da visste dei kje bære rå, dei laut få tak i Bergæn-mann. Den 
Bergæn-mann va ein som konna litt meir hell andre, dæ. Da dei 
kom att mæ han, so sat fremmenkaren like stø, han. 

Men da mått”n ”n ut. Bergænmann bårå et hol mæ ein syl i 
glasgrinne å mana ”n ut gjennom dæ; men dæ måtte vøre trongt, 
før dæ gjekk so hart te atte heile huse skalv. 

Etter den kvellen va dæ lengje fredele millom mann å kjæring 
i Gonnbjønnsru. 


Gamle Stugu'a. 
(Frå Lyngdal) 


Fær så et halt hundre år sea budde dæ ei gammall kjæring 
nor i Båtnænn-mørka som ette Ingebør. Elles kælla døm ”o mest 
Stugu”a fær ho holt-te i ei gammall fillestugu inni skaugen, beint 
åleine å hadde inkje så mykkjy som en katt å hugge sei ve. 

Om vinteren sat ho i denna stugo si å spann å batt fær følk 
å tente sei noen skjellinger mæ dæ. Så rar greia va dæ nå inkje 
detta, enda ”o Ingebør va flink å vælhendt både mæ spinning å 
binning, å dreiv dæ som på ei herding seint å tile. 

Men om såmmåren va ho borte på garænn å raka å rispa 
etter dagen. Ho såg noko bære utkåme i dæ, måtta; å gnog på 
gjorde au nå ho va i golage — å tærre døm ho opp så ærbett ho 
fær to. Je høksar ho va hær å raka, å så va dæ noko ho hadde 
vørte vill fær. Men da kan du tru riva gjikk. Da va nå enn 
to-tri høydottar i være stødt. Maten furta ho, å banna å let som 
den ærgaste kærmann. 

«Gje du ville dra så langt inni heitaste helvete som en hara 
hoppær i att'n år!» sa "0 — men da va ”o nå på «sine høider» au. 

«Dæ finns alltis ett hol te mei au!» va orspråke hennas så 
jamt. Å dæ fekk ”0 au rett i. En vår ho som vanle va ibeita fær 
frøeple te enn åkerflekk ”o hadde ve stugu si, drog ho te Fjøslia. 
Der hadde ho fått enn noko-liten sekkeskvank. På heimattveigen 

skulle ho gå over ett gangtre over Eldalsbekken å så hadde ho 

stupa te. Ei ti etter fann Ola Fjøslia å Ola Hegna ho — da låg 
ho dø i bekken mæ sekken over sei. Håkon Linteigen kjørte ho 
te nere Brøtænn, der va likferda etter ho. 

Dennti ho låg dø i bekken, møtte Knut Håve ”o i gangstigen 
som gjikk opp te stugo hennas. Han trudde ho va heime å tenkte 
inkje meir over dæ før etterpå. 

Dæ hadde nå vøre ett askjilli menneskje. 


Ho gamle Krugge. 


(Frå Lyngdal) 


I Teksleplassen budde dæ lengen sea ei kjerring som døm kælla 
gamle Krugge. Døm kælla 0" så fær ho hadde en stor pukkel 
på ryggen. Krugge va te litt a ”vert. Ho kunne spå i kaffegrut 
å sei folk hostan dæ skulle gå døm framigjennom tia. Å dokter 
va *0 au. Ho fann plantur som kunne gjøra folk freske att om 
døm mankera noko. 

Dæ va engong ”o gamle Krugge låg sjuk i Botnænnplassen 
så kom ongænn flygannes inn te ”o å færtalte at dæ låg enn ørm 
på gang-golve. Da vart ”o rædd å flaug opp å fekk sei tak i enn 
liten kvist å skulle slø ørmen mæ. Men han vart rædd ”o å rann 
ut att. Gamle Krugge sa da ongænn fyry at døm skulle smørja 
kjyru runnt på veggænn, å døm så gjorde. 

Døm hadde den trua folk at dettanne menneskja kunne mana 
å trolle au — hossen dæ nå va. 


Elling Bråten. 
(Nore) 


Han fødde seks gjeitar, og so hadde ”n ein gard'e ute attan- 
fyre låven som ”n gav dei mat i um dagen. Men eingong kom 
det ei gaupe og tok den eine bjøllegjeiti hans. Gaupa forrekna 
seg likevel den gongen. Ho fekk ikkje gjeiti med seg gjenom eit 
hol i grindane so fort anna Elling kom til. Han treiv liksogodt 
gaupa i bakføtene og slo ho spent i hel mot låveveggen. 

Eingong drog ”n Elling mose i frå skogen, og so hadde han 
funni på å taka med seg noko av ein sjølvdauda kalv. Kjerringi 
spurde kva han skulde med detta. 

«E må ha dæ om e skulde treffe på ei gaupe,» sa han. 

Komin eit stykkje på heimveg att med lasse sitt, kjem det ei 
gaupe som ikkje vil gange or vegen. Han tok då ein kjøtebite 
i den eine handi og øksi i hi, og med det same gaupa skulde taka 
kjøtbiten dreiv ”n til ho med øksi og slo ho beint i hel. Ho fekk 
ikkje smaka kjøte eingong. 


Skaut bjønnen 1 hie. 
(Nore) 


Eldste bror min var på bjønnejakt og var burte i tri dagar 
utan mat. Dei tenkte so mangt og vart rædde for ”n og tok til å 
leite etter ”n. Det er no so rart med det å vera utan mat so lengi. 

Men han hadde komi på eit bjønnefar og fylgt det heilt uppi 
fjelle. Der hadde bjønnen hie sitt og no hadde han lagt seg inn. 
Då han kom til hie, glytte han inni, men såg ingenting. So sende 
han eit skot inni myrkere. Då fekk ”n sjå det gloste i augo. 

«No kan du koma ut so fær e tala ve de,» sa ”n. 

Bjønnen kom burande uti, og so fekk ”n ei kule so han låg der. 

Bror min laut endå finne seg nokre vidjur og gjera seg eit 
band og setja på bjønnen so han fekk dregi ”n ut. 

Han fekk 25 dalar for fellen. 


Gunnulv Skagje. 
(Nore) 


I krigen i 1814 var Gunnulv Skagje den sterkaste. Han kunde 
taka ei kanonkule upp til brjoste paa seg, og dei var tunge. Anders 
Hals fraa Eiker var au ein av dei sprækaste, men han orka ikkje 
kanonkula so høgt. Farbrørne til Gunnulv var au med i krigen 
den same gongen. 

Gunnulv skulde ha haldi ein hest eingong, det var endaa ved 
Kravik. Han hadde skoklane inni kroken paa armane sine, og so 

tok ”n spennetak. Hesten tok i fleire vendur, men kom ingin stad, 
for Gunnulv heldt ”n. 

Gunnulv var so breid over brjoste og ryggen som ein vanleg 
kar er over baade rygg og armar. Naar han laag og kvilde paa 
ein benk, so gøymde han fire umfår av stogo, naar ”n laag paa 
sida. Det var benkir langs veggine i den tid, og grovt hustimmer 
bruka dei. 

Far min var innkalla paa sessjon han au, men ”n var for ung 
— dei tok far hans i staden. Det var til aa gange vakt dei bruka 
honom; han var for gamall til anna. 


Guttorm Trollset. 
(Nore) 


Han hadde bjønneaate uppi skogen, som ”n gjekk aa lydde til 
til kvar morgon. Fin dag ”n kom der upp so laag bjønnen der og 
aat, men Guttorm hadde ingi byrse med seg berre ein handspiker 
av bjørk. 

«Fa'n sope me ska kje e gje de,» sa ”n, «dersom du et upp 
nista aa inkje hev lov te!» 

Dermed slo ”n den eine bakfoten av bjønnen, og han undan og 
Guttorm etter ut i gjenom bergi. Dei kom nettupp framum Troll- 
set, bustaden hans, daa kjerringi kom ifraa fjøse med mjølke- 
ringja. Ho kvokk so ho slepte ringja og sprang innatt. Men Gut- 
torm drog etter ut i gjenom. Daa bjønnen skyna at hin drog innpaa 
So la ”n seg paa ryggen og rann som ein kubbe utover bergi. So 
skulde dei over ein noko djup dal, og ned gjekk det bra, men daa 
dei skulde upp att paa hi sida so fekk Guttorm vinningi, for bjøn- 
nen hadde berre tri bein som var brukelege. Daa var ”n paa ”n 
med handspikeren og slo av øvre kjeften paa ”n, og sea vart det 
slag i slag til bjønnen laag daud paa staden. 

Eingong løypte han paa fuglskytteri og raaka paa eit bjønne- 
får og rende beint paa ein bjønn som hadde smotti under ei gran. 
Han gjekk utan ladd byrse, men slo til bjønnen so heileskaali 
rauk sund. 

«Fa”'n sope me ska kje e gje de!» sa ”n. 

Då alle ting kunde tala. 
(Nore) 


Eg hugsar bestemor, ho vart 98 aar. Ho fortalde meg at det 
var ei tid daa alle ting kunde tala. Eg trudde henne ikkje, veit du. 
Eingong skauv eg burt til henne ei vedskie og spurde um den au 
kunde tala. 

«Jau,» sa ho. «Ho segjer: Turkar de me so brenn e bære.» 


Vis-Knut. 


Eg var eingong arbeidskar hjaa Kristian Sjong paa Nes i 
Hallingdal. Han hadde nettupp daa kjøpt seg ein hest som han 
sette i hamni og let gange der til onni skulde byrja. Daa han so 
skulde hente ”n heim, so fann han ”n ikkje. Han leita vidt og 
breidt, men til ingin ting. So kom han paa det at ”n trudde hesten 
var stolen. Dermed reiste han til Vis-Knut, kom dit Knut budde, 
helsa og vart helsa igjen. 

«Det er meg du vil treffe» sa Knut, «du vil faa greide paa 
hesten din. Du skal gange ein veg som du sjeldan gjeng, burti 
ein avkrok: der hev ”n set seg fast og hev stadi der so lengi at 
'n no er daud.» 

Mannen leita der Knut hadde sagt, og der laag hesten daud. 


Draap. 


Det var ein mann fraa Hallingdal som skulde paa Vestlande 
paa féhandel. Sevat Sata (eller Uppsata) og Gunnvald, bror 
hans, visste um detta og sette etter ”n nord over fjelle. Dei var 
innum paa ei sæter, det skulde vera i Jønndalen, og kjøpte seg 
drikke, og daa lura dei so paa um det hadde vori nokon innum 
der. Jau, det hadde vori ein innum der, og han drog nordover, 
vart det forsegna med. Karane skyna daa at dei var paa spore 
og skura paa nordover. Ved Svartevatn naadde dei féhandlaren 
att, og der drap dei ”n og tok pengane hans. 

Ein «nordmann» hadde gøymt seg i eit vierkjerr og laag der 

7 — NFL. 43. 

aa saag paa draape, men han torde ikkje koma fram aa hjelpe. 
Dei visste inginting um honom. Vinteren etter raaka denna «nord- 
mannen» ”n Sevat Sata paa Drammensmarknaden. For moro 
skuld gjekk ”n burt og helsa paa han. 

«Kjenner du meg?» sa Satan. 

«Aa, ikkje so mykje det,» sa hin; «men eg hev daa sett deg 
og den grisen du slakta ifjor; den var feit, den, men hadde du 
snudd ”n paa den andre sida, hadde ”n vori endaa feitare.» 
Nordmannen hadde funni aatte tusund paa den daude etter- 
paa. Han hadde meldt dette, men ingin trudde ”n — og mor- 
darane gjekk frie. 


Per Rukke 


fraa Rukkedalen hadde kasta trolldom paa krøteri aat ei troll- 
kjerring. Ho spurde daa ei onnor trollkjerring til raads, um ho 
skulde hemne seg paa krøteri hans eller paa ”n sjølv. 

«Lat ”n faa det sjølv,» sa ho. 

«Ja, lat ”n det,» sa hi. 

Daa kom det ein mann og slo til Per Rukke so'n vart ein- 
øygd sea. 


Lange-Guttorm 


fraa Gol hadde Svarteboki. Fingong hadde han teki paa seg aa 
drive fram noko timmer. Han laag paa ei sæter mest i fjortan 
dagar og inginting gjorde, sat berre aa spela paa ei fele. Han som 
hadde sett burt drivingi, vart utolug daa det inga timmer kom 
fram og knaukla paa Guttorm for detta. 

«Det er best du svintar deg nedatt, elles kunde det koma noko 
i vegen for deg,» sa Guttorm. 

Mannen so gjorde, og kom snaudt or vegen og heim fyrr det 
kom dansande timmerstokkar alle stadir. Det rende og rende, og 
innan kvelden var alt timmere paa velta. So det var ikkje faare 
med anna ”n fekk det fram den guten. 

Guttorm tok paa seg steinakortar og dreiv det paa same maa- 
ten daa: sat og spela paa fela og ingenting gjorde, til det leid 
innimot den tidi ”n skulde ha det ferdig. Daa vart alt gjort med 
ein gong. So han hadde nok dei som hjelpte seg, berre ”n las 
i boki. 


Men daa det leid til den tidi han Lange-Guttorm vilde verta 
kvitt Svarteboki, laut presten Gottwald paa Nes hjelpe honom 
og segja ”n fyre. Han skulde brenne ho i Den vondes namn. 








Truir um veiding og fisking. 
Veiding. 


1. Dersom ein jaktar um sundagen, gjeng det ein vrangt dei 
andre dagane i viko. (Uvdal). 

2. Alt til for 5—6 aar sidan vart det rekna helgebrot aa jakte 
um sundagen. (Dagalid). 

3. Naar ein reiste paa veiding, skulde dei ikkje ynskje ”n til 
lukke, men sputte etter ”n eller kaste i mist etter ”n. (Dagalid). 

4. Dæ va bra aa gaa baklengs rundt stugo en gong før en 
drog paa jakt. (Svene). 

5. Møtte veidaren eit kvende, tydde det klen veidelukke. 
(Dagalid). 

6. Naar veidaren møtte eit kvende og ho gjekk med fyrklæd, 
var det ikkje so reint gale merkje. (Rollag). 

7. Dersom ein møtte ein katt naar ein skulde paa jakt, gjekk 
det ein væl. (Uvdal). 

8. Drøypte dei blod i byrsepipa, drap ikkje byrsa etterpaa. 
(Dagalid). 

0. Dei tvinga ein orm inn i byrsepipa, naar byrsa var forgjord, 
og so skaut dei ”n ut att — daa var ho like god. (Dagalid). 

10. Dei kunde skjote tvert i gjenom eit dyr med ei forgjord 
byrse og endaa drap ho ikkje. Men skaut dei ein orm gjenom ho 
so vart ho i lag att. Den ormen skulde dei helst fange fyre mari- 
mess. Felte dei ein ormeskalle inn i byrsetrompen so drap ho. 
(Rollag). 

11. Ola, bror min, og ei annan var ihop paa ein tiurleik i 

Pinkerud-morka. Der høyrde dei ein tiur spela. Han som var 
med han Ola, flaug fram og kom paa skotmaal, og skaut. Men 
tiuren tok avgarde. Daa han som skaut, kom attende til bror min, 
var han vill og sa: «Du saag tiuren, du!» «Nei!» sa han Ola. 
Daa legg han i ei banne: «Du saag ”n du! Du kunne aa latt mei 
hatt ”n — vi kunne naa deilt om vi inkje hadde sli over om dæ 
før» sa han. Han trudde at Ola hadde gjort ved byrsa eller 
noko, so ikkje skote beit paa tiuren. 

Daa dei gjekk heimatt, kvilde dei paa ein husmannsplass og 
sette byrsune att ute. Men etter den turen vart byrsa hans Ola 
so gali at han fekk ikkje skote noko meir med ho heile vaaren 
utover. Han skaut paa fuglar paa so stutt hald at dungøyva 
stod av dei, men reiste gjorde dei. Han trudde forvisst at byrsa 
hans vart forgjord den morgonen han var paa Pinkerud-leiken. 
Det skulde vera ei løn att fordi han ikkje fekk tiuren, det, tenkte 
han Ola. 

For aa faa byrsa god att, truga han ein levande hoggorm 
inn i byrsepipa og skaut ”n ut att. Hausten etter var ho like 
god. 

Han Torgeir, bror min, var au ute for at byrsa vart forgjord 
for ”n. Han var paa ein orreleik um vaaren. Der skaut han tvo 
orrar. Men so kom der tvo karar til ”n. Den eine av dei var harm 
og vill. Han skulda ”n Torgeir for at ”n hadde skræmt tiuren for 
”n. Etter den tidi vart byrsa hans Torgeir ikkje eit grand tess 
meir, og den som hadde vori so ualmindeleg god fyrr. (Flesberg). 

12. Naar ein hadde ei ny byrse, maatte ein aldri skjote skjor 
med ”o fysste skote for daa vart ho øydelagd. (Uvdal). 

13. Datt det ned hagl naar dei ladde, maatte dei endeleg finne 
dei att og ha dei med i lanningi — det fylgde lukke med dei. 
(Dagalid). 

Dersom det datt ned hagl naar dei ladde, so maatte dei ikkje 
ha dei med i byrsa; dei trudde desse hagli forvilla skote. Men 
andre att trudde det var mykje um aa gjera aa faa med slike hagl; 
dei meinte det var dei som kom til aa drepa det dei skaut paa. 
Dei kalla desse hagli «dréphagl». (Flesberg). 

14. Dei hadde den trui at eit dyr — og daa helst eit udyr — 
kunde binde skote i byrsa. Jon Kvammen var paa veiding etter 
ein skrubb som hadde komi i ei soks. Han raaka ”n att uppmed 
Smette, der hadde han hengt seg fast i eit kjerr. Jon sikta og skaut, 
men skote vilde ikkje gange av, for skrubben sat og einstirde paa 
honom. Detta helst fleire vendur. Men so kom det ein mann med 
ein bjønnehund, og ulven maatte til aa verja seg i mot honom. 
Daa skaut Jon paa nytt lag, og daa stupa skrubben, for daa 
maatte han sjaa paa hunden. (Dagalid). 

15. Det var paa ei sæter at skrubben kom til buskapen. Men 
so sa kjerringi noko ved seg sjølv, og daa vart skrubben standande 
paa same flekken til dei fekk inn krøteri — daa løyste ho ”n att. 
(Flesberg). 

16. Tok byrsa til aa bli uroleg naar ho hekk paa veggen, fekk 
ein alltid fengd naar ein drog ut paa veiding. (Rollag). 

17. Ved aukande maane var det best aa veide. (Dagalid). 

Gaupa var mykje lettare aa gange innpaa ved fullmaane enn 
ved nymaane, for lunga i gaupa hev det lage at ho veks etter som 
maanen veks. (Flesberg). 

18. Vart eit krøter drepi av skrubb, var det fast ordtak at han 
kom att innan aattedagarsdagen. (Flesberg). 

19. Dei drakk varme blode av reinen — det var helsebot i det, 
sa dei. (Uvdal). 


Fisking. 


1. Var det vondt aa finne makk, so var det merke paa at det 
var mykje fisk aa faa. (Uvdal). 

Var det godt aa finne agn, vart det lite med fisk. (Flesberg). 

2. Ein maatte ikkje fiske paa sundag, for daa fekk ein ikkje 
fisk den viko. (Uvdal). 

3. Miste ein den fysste fisken, var det godt merke. (Flesberg). 

4. Ein kunde læse eit vatn so ingin fekk fisk i det, naar ein la 
ein attlæst laas eller ein attspent vidjespenil under ei helle i vatne. 
Daa var det læst til dei fann laasen. (Flesberg). 

5. Naar ein hadde fisk i eit fisketomt vatn, so vart ein eigar 
av det. (Uvdal). 

6. Fisk som var fiska i huldretjønnar, vart jamt tekin att fraa 
fiskarane naar dei la seg til aa sova, og det hende at dei vart 
kasta uti vatne sjølve med. Ein gut hadde lagt seg til aa sova 
soleis og vart kasta uti, men dei andre fekk tak i ”n att; etter den 
dagen var han halt. 

Men so hende det ofte at fisken vart burte i slike vatn. Daa 
maatte dei hente jord av kyrkjegarden og gange rundt vatne og 
drusle litt her og der. Det maatte gjerast med soli var burte. 
Daa kom fisken att. (Rollag). 

